text:
བོད་ནང་གི་རྩོམ་པ་པོ་སེང་རྡོར་ལ་བཅར་འདྲི།
____ དྲ་བའི་སྒང་གི་བཅར་འདྲི་དང་ལན་འདེབས།
བཅར་འདྲི་བྱེད་མཁན། འོད་དཀར།
དྲི་བ། ཁྱེད་ཀྱི་ལོ་རྒྱུས་མདོར་བསྡུས་ཞིག
ལན། སེང་རྡོར། རང་གི་མིང་ལ་སེང་རྡོར་འབོད་ཀྱིན་ཡོད། ལོ་དགུ་ཙམ་ནས་སངས་རྒྱས་ཆོས་ལུགས་ལ་སྦྱངས་ཁུལ་བྱས་ཏེ་འོང་། སོ་སོར་ནུས་པ་བག་ཙམ་ཡོད་པ་ནི་བོད་སྐད་ཅུང་དག་མོ་ཞིག་ཤོད་ཐུབ་པ་དང་། སྐད་ཆ་འགའ་རེ་ལྷུ་བསྒྲིགས་ནས་རྩོམ་ཡིན་ཟེར་བ་རེ་ཡང་སྦྱོར་ཁུལ་བྱེད་ཐུབ་པ་འདི་ཙམ་རེད་ཨང་། དེ་བས། ཆ་ཚང་ཡིན་མིན་ཅི་རིགས་དང་། དོན་ལ་གནས་མིན་ཅི་རིགས། ཞིབས་ཚགས་ལྡན་མིན་ཅི་རིགས་ཀྱི་རྩོམ་ཐུང་སྐོར་ཞིག་དེབ་ཏུ་བཅོས་ནས་སྤྱི་ཚོགས་སྟེང་བཀྲམས་ཟིན་པ་ཡིན་ཞིང་། དེ་ལ་བྱིས་རྩོམ་ལྟ་བུའི་དེབ་ཆུང་འགའ་ཞིག་ཡོད་པ་ལས་གཞན། སོ་སོའི་ངོས་ཐད་ནས་ནི་རྩོམ་ཡིག་འབྲི་སྤྱོང་གི་ཚོད་ལྟ་ཅུང་ལེགས་ཤོས་སུ་སྙམ་ཡོད་པའི་  > དང་  > སོགས་ཡོད་པ་ཡིན་ནོ། །
དྲི་བ། མོའུ་ལྟ་བུ་ལ་མཚོན་ན་ནང་ཆོས་དུག་ལ་ངོས་འཛིན་བྱེད་ཀྱི་འདུག ཁྱེད་ཀྱིས་ནང་ཆོས་འདི་ག་འདྲ་ཞིག་ལ་ངོས་འཛིན་བྱེད་ཀྱི་ཡོད།
ལན། སེང་རྡོར། དྲི་བ་འདི་ཅུང་འགངས་ཆེན་རེད་དེ། ཆོས་ལུགས་ཟེར་པ་འདིར་ཧྲིལ་གྱིས་སམ་ངོ་བོའི་ཆ་ནས་གཞིགས་ཚེ་མར་ཁེ་སི་སོགས་ཀྱི་སྡོམ་ཚིག་དེ་འདྲ་ཡང་ཐོན་ངེས་རེད་ཀྱང་། འོན་ཏེ། འཕྲེད་ཐུར་གཉིས་ཆ་ནས་ཆོས་ལུགས་ཐམས་ཅད་རིག་གནས་ཤིག་གི་ཚད་དུ་བཞག་སྟེ། བླངས་དོར་བྱ་ཆོག་པ་དང་འཕྲི་སྣོན་བྱ་ཆོག་པ་དང་དགག་བཞག་བྱ་ཆོག་པ་ཞིག་ལ་བརྩི་བ་ཡིན་ཚེ། དུས་ཇི་སྲིད་བར་དུ་ཆོས་ལུགས་ལའང་ཆོས་ལུགས་ཀྱི་རིན་ཐང་དང་ཁྱད་ཆོས་ལོས་ཡོད་སྙམ་པ་འདུག དེའི་གནད་ཀྱང་། ཆོས་ལུགས་གང་ཡིན་ཡང་སྐྱེ་བོ་ཐུན་མོང་གིས་བརྩམས་ཤིང་བསྐྲུན་པར་བྱས་པ་ཞིག་ལས་སྟོན་པ་ཞེས་པའི་སློབ་དཔོན་གཅིག་ཙམ་ལ་བདག་པ་ཞིག་ཁྱོན་ནས་མ་ཡིན་པས་སོ། །
འོ་སྐོལ་གྱི་སངས་རྒྱས་ཆོས་ལུགས་ལ་མཚོན་ན་ཡང་། དེའི་སྲོལ་ཙམ་བཏོད་པ་པོ་རྒྱལ་བུ་དོན་གྲུབ་ཡིན་པར་ཁས་འཆེ་བྱས་ཀྱང་མི་སྐྱོན་མོད།  > སོགས་སྟོན་པ་གཅིག་གི་བཀའ་ཡིན་ཚུལ་དང་དེ་ལས་གསར་པ་ཞིག་གང་ནའང་མེད་ཚུལ་སོགས་འཆད་འོང་དུས། གཏན་ཚིགས་ཡང་དག་གིས་ཁྱོན་ནས་འགྲེལ་ས་མི་འགྲོ་བ་ཕར་ཞོག་དང་། མིའི་ལུགས་མཐུན་གྱི་འཚོ་བའི་ཆོས་ཉིད་དང་ཡང་རྒྱབ་གཏོད་དུ་འགྱུར་ཞིང་དེ་དང་ཆབས་ཅིག་ཡ་མ་བརླའི་ཀུན་སྤྱོད་ལྟ་བ་དང་། ཡ་མ་བརླའི་མི་གཤིས་སེམས་ཁམས་དང། ཡ་མ་བརླའི་ཚད་འདས་བཅས་ཁྲིམས་ལ་སོགས་པ་ཐོན་ཞིང་འཕེལ་བར་འགྱུར་ཏེ། (ཁོ་བོས་བྲིས་པའི་  > དང་  > དང་  > དང་  > སོགས་ ལ་བལྟ་བར་འཚལ། ) མཇུག་འབྲས་ནི་སྲིད་ཀྱི་དཀར་ཡོལ་གཅོག་བྱེད་ཅིག་དང་འབྱོར་བའི་ཕུག་ཀ་རྫོགས་བྱེད་ཅིག་ཆགས་འགྲོ་བ་མ་གསུང་དང་། ད་དུང་སྟབས་ཉེས་ན། ཆེ་གྲགས་དཔལ་གསུམ་གྱི་རི་མོ་བསུབ་པར་བྱེད་ཅིང་བྲན་སྤྲང་གཡོག་གསུམ་གྱི་ཤིག་སྲོ་ཁ་དར་བར་བྱེད་པའང་ཐག་གིས་ཆོད་དེ། དེ་ལ་སྒྲུབ་བྱེད་གཞན་པ་ཅི་ཡང་མི་དགོས་ཏེ། བོད་རང་གི་ལོ་རྒྱུས་ཀྱི་དར་རྒུད་དང་ཆོས་ལུགས་ཀྱི་དར་རྒུད་གཉིས་ཀ་བསྡུར་ཙམ་ བྱས་པས་ཀྱང་ཧ་གོ་གི་རེད་འདུག འདི་ལྟར་དུ་གཏམ་དུས་མི་སྐོར་ཞིག་གིས་ནི་རྒྱལ་ཁབ་ག་གེ་མོར་སངས་རྒྱས་ཆོས་ལུགས་དར་བ་ཡོད་ཀྱང་སྟོབས་འབྱོར་རབ་ཏུ་འཕེལ་འདུག་སོགས་འཛེར་བར་བྱེད་མོད། དེ་ནི་ཡུལ་དུས་གནས་གསུམ་གྱི་རིག་གནས་དང་རིག་གནས་བར་གྱི་གཙོ་ཕལ་གྱི་ནུས་པ་ལོགས་ཤིག་ཡིན་སོང་བས། སོ་སོས་ག་ལེར་སྦྱངས་ཏེ་རིག་པ་བོགས་ཐོན་པར་བྱ་བ་ལས། ཁོ་བོས་བཅར་འདྲིའི་ཚིག་དུམ་འགའ་ཞིག་ལས་ཅི་ལྟར་གསལ་བོར་སྨྲའམ།
གང་ལྟར་གནའ་བོའི་མཁས་ཆེན་ལ་ལས་གསུངས་པ་བཞིན་དུ། ཚད་ངེས་ཅན་ཞིག་ནས་མིའི་རིགས་ཀྱི་ཤེས་བྱ་ཡོངས་རྫོགས་ཆོས་ལུགས་སམ་ལྷ་སྒྲུང་ལས་སྐྱེས་ཤིང་ཁ་གྱེས་པ་ཡིན་ཅེས་པར་ཁོ་བོ་བག་ཙམ་འཐད་མོད། འོན་ཀྱང་ཆོས་ལུགས་རང་ཉིད་ཀྱང་མིས་བསྐྲུན་ཞིང་མིས་སྤེལ་པ་ཡིན་ཕྱིར། ཇི་སྲིད་མིའི་ཤེས་རབ་ལ་ཚད་ཡོད་པ་བཞིན་དུ་ཆོས་ལུགས་ཀྱིས་འགྲེལ་བཤད་ལའང་ཚད་ཡོད་ཅིང་། ཆོས་ལུགས་ཤིག་བརྟན་ཅིང་གནས་ཐུབ་མིན་ཡང་མི་རྣམས་ཀྱིས་ཆོས་ལུགས་དེ་བསྙོར་ཞིང་སྐྱོང་བའི་ཚད་ལ་ཐུག་འདུག་སྟེ། གསལ་བོར་བཤད་ན། ཆོས་ལུགས་གང་ཡིན་ཀྱང་དགག་སྒྲུབ་ཀྱིས་འཛིན་དགོས་ཤིང་དགག་སྒྲུབ་ཀྱིས་སྤེལ་དགོས་པ་དེ་རེད་ལ། ལྷག་པར་དུ་ཆོས་ཉིད་དང་དུས་རབས་ཀྱིས་གཏན་ལ་ཕབ་ཡོད་པའི་མིའི་དགོས་མཁོ་དང་འཕྲོད་ཅིང་རན་དགོས་པ་དེ་རེད། དེ་ལ་འདི་ལྟར་ཟེར་ན་འགབ་སྟེ། ལྷ་མིའི་རྣམ་འདྲེན་ཆེན་པོ་ཅིག་ཅིག་ཅིག་སོགས་ཏེ་ཐ་སྙད་ཀྱིས་སྤྲོས་བརྗོད་ཅི་ཙམ་བྱས་ཀྱང་སྟོན་པ་ཤཱཀྱ་ཐུབ་པ་སོགས་ཀྱང་སོ་སྐྱེས་ང་འདྲ་ཁྱོད་འདྲ་ཡིན་པ་ཐག་གིས་ཆོད་པ་དང་གཅིག འཇིག་རྟེན་འདིར་གཞར་ཡང་ཀུན་ཁྱབ་ཀྱི་ཚད་མའི་སྐྱེས་བུ་དང་ཀུན་ཁྱབ་ཀྱི་ཚད་མའི་སྐད་ཆ་མེད་པ་དང་གཉིས། ཆོས་ལུགས་ཀྱི་བཀའ་པོད་ཡོངས་རྫོགས་པོ་དུས་རབས་སོ་སོའི་སྐྱེས་བུ་ཤེས་རབ་ཅན་ཚོས་བརྩམས་ཤིང་གྲུབ་པར་བྱས་པ་དང་གསུམ་བཅས་ཏེ། ཁོ་བོས་  > སོགས་ལས་བསྟན་ཅིང་སྨྲ་བར་འདོད་པའང་དེ་ཡིན་ལ། བདག་གིས་ཆོས་ལུགས་ཁག་ལ་བཟུང་བའི་རྣམ་འགྱུར་དྲང་ཞིང་རྙོག་སླད་མིན་པའང་འདི་ ལས་ཅི་ཞིག་ཡོད་དམ། དེ་བས། ཆོས་ལུགས་ཁག་གི་བཀའ་པོད་འདི་དག་རང་རང་གི་སྟོན་པ་སྐུ་དངོས་ཀྱི་སྐད་ཆ་དང་དགོངས་པ་མ་ཡིན་པའི་ཆ་ནས  > སོགས་ཟེར་བ་མ་བཏོགས། རྒྱ་བོད་ལོ་པན་ཐམས་ཅད་རྫུན་རྐྱལ་ཏག་ཏག་རེད་ཟེར་པའང་ག་ལ་ཡིན་ཨང་། འོན་ཀྱང་བོད་གཞིས་བྱེས་ཀྱི་སྨྱུག་ཐོགས་པ་མང་ཞིག་གནད་འདི་ན་གོ་བ་ཆེན་པོ་ལོག་གྱིན་པས་བློ་ཕམ་བསྟུད་མར་སྐྱེས་སུ་ཐལ།
མདོར་བསྡུས་ན། ཆོས་ལུགས་ཆེན་པོ་གསུམ་མམ་བཅུ་སོགས་ཀྱང་ཚན་རིག་དང་འདྲ་བར་འཇིག་རྟེན་ཁམས་ཞེས་པའི་འདྲི་རྟགས་ཆེན་པོ་འདིའི་དྲིས་ལན་མི་འདྲ་བ་རེ་རེ་ཙམ་ཡིན་ལ། བརྟགས་པ་མཐའ་བཟུང་གིས་སྨྲས་ན། ཆོས་ལུགས་གང་ལའང་རང་རང་གི་ཁྱད་ཆོས་ཕྲན་ཙམ་རེ་ཅིས་ཀྱང་ཡོད་ངེས་ཤིང་དེ་ནི་འཇིག་རྟེན་ཁམས་ཞེས་པའི་འདྲི་རྟགས་ཆེན་པོ་འདིའི་དྲིས་ལན་ཡང་དག་ཏུ་འགྲོ་ལ་མི་འགྲོ་ཙམ་ཞིག་ཡིན་སོང་འདུག ཆོས་ལུགས་མང་ཞིག་དར་ཞིང་སྲིད་དགོས་པའི་རྒྱུ་མཚན་ཡང་འདི་ཡིན་སྙམ་ཞིང་། ཇི་སྲིད་འཇིག་རྟེན་ཁམས་ཀྱི་གསང་བ་ཐམས་ཅད་རྗེན་ཅར་དུ་མ་རྟོགས་པ་དེ་སྲིད་ཆོས་ལུགས་ཁག་གི་ཤུལ་འཕྲོ་ཙམ་པོ་ཡང་ཚར་བར་མི་འགྱུར་ཞིང་། དེའི་བར་དུ་མི་རྣམས་ལ་ཆོས་ལུགས་ཁག་ནི་མཁོ་ཞིང་དགོས་པའི་ཡི་གའང་བཟློག་ཐབས་མེད་པ་རེད་ཨང་། དམིགས་བསལ་དུ་སངས་རྒྱས་ཆོས་ལུགས་ཀྱི་ཁྱད་ཆོས་སམ་རིན་ཐང་ནི་མཚན་ཉིད་རིག་པའི་ཟབ་ཚད་ན་ཡོད་པར་འདོད་ཅིང་ཆོས་ལུགས་གཞན་དག་གི་ཁྱད་ཆོས་ནི་མིའི་འཚོ་བ་དང་མཐུན་ཚབས་ཆེ་བའི་སྟེང་ན་ཨེ་ཡོད་པ་སྙམ་པ་ཞིག་འདུག དེས་ན་བདག་གི་སངས་རྒྱས་ཆོས་ལུགས་ཐད་ཀྱི་དྲན་ཚུལ་གཙོ་བོ་གཅིག་ནི  > ཅེས་པར། སྟོན་པའི་དགོངས་པ་ཡིན་པའི་བཀའ་སོགས་མེད་པའི་ཕན་དུ་སངས་རྒྱས་ཆོས་ལུགས་ལ་རིན་ཐང་ཏིལ་ཙམ་མེད་ཟེར་པའང་མིན་ཏེ། རྩོམ་རིག་རིན་ཐང་དང་། སྒྱུ་རྩལ་རིན་ཐང་སོགས་ཚང་པའི་ཞར་ལ། ལན་རེར་སེམས་ངལ་གསོ་པའི་ནུས་པ་ཞིག་ཀྱང་ཡོད་ལས་ཆེ་སྟེ།  > ཚར་གཅིག་བཀླགས་པས་ཀྱང་དགུན་དུས་ཀྱི་འོ་འཁྱག་ཁམ་གང་འཐུང་པ་ནང་བཞིན་ལུས་སེམས་གཉིས་ཀྱིས་སིམ་ཚོར་མྱངས་མི་མཛད་པ་ཞིག་རྙེད་པ་ཁོ་བོ་རང་ལའང་རྒྱུས་ཆ་ཆེ། ཞེས་པ་དང་། དེ་བཞིན་ཆོས་ལུགས་ཁག་སྤྱིའི་ཐད་ཀྱང་འདི་ལྟར་བཤད་ཡོད་དེ། ལར་ཆོས་ལུགས་གང་གི་ནང་ནའང་གྲོང་ཁྱེར་པ་ཚོ་ཇ་ཁང་ལ་སྤྲོ་བ་ལྟ་བུའི་མི་བུའི་དགའ་ཕྱོགས་རིགས་ཤིག་ཡོད་ཅིང་། དེ་ནི་ཞེན་བློ་འཆར་ཡན་གྱིས་མཇལ་རྒྱུ་ཙམ་ཞིག་མ་གཏོགས། ཟབ་མོ་རིག་པ་སོགས་ཀྱིས་དཔྱད་དེ་གཏན་ལ་དབབ་སོང་ཟེར་པ་ཞིག་ཀུན་ཏུ་ཡོད་མི་སྲིད་པས་འཐུས། ཆོས་སྲིད་ཟུང་འབྲེལ་བྱས་ན་ཤིན་ཏུ་ཤིན་ཏུ་མི་འགྲིག་ཅིང་། ཆོས་སྲིད་ཐ་དད་ཅེ་ན་ཡང་བག་ཙམ་ཧ་གོ་གི་མ་རེད། ཡིན་ནའང་། རིག་གནས་ཀྱི་གོ་དོན་ངེས་པར་བྱས་ནས་ཆོས་ལུགས་གང་ཡང་རིག་གནས་ཤིག་ཡིན་པར་ཁས་བླངས་ན་ད་གདོད་རྩོད་པ་ཞི་འགྲོ (ཚད་ངེས་ཅན་ཞིག་ནས) གི་རེད། སྤྱིར་རིག་གནས་ནི་མི་བུས་བསྐྲུན་ཅིང་མི་བུས་གཏོར། གང་ཡང་མི་བུ་ནས་ལས་བརྩམས་པ་ཞིག་ཡིན་པས་དེ་ན’ཐམས་ཅད་མཁྱེན་པ’དང’ལྷ་ཆེན་པོ’སོགས་ནམ་ཡང་གཞི་མི་གྲུབ་ལ། རིག་གནས་ཤིག་ཡིན་ཕྱིན་བཅོས་བསྒྱུར་གྱི་ལམ་ཁ་མ་བརྒྱུད་པ་འགའ་ཡང་མེད་དོ། ། ཅེས་པ་སོགས་ཀྱིས་ཧ་ཅང་ཁ་གསལ་བོས་རང་ལུགས་འདྲ་བོ་སྨྲས་ཚར་ལ། འདི་ནི་ཁོ་བོས་ཆོས་ལུགས་ཁག་ལ་བཟུང་བའི་དྲང་ཕྱོགས་ཀྱི་རྣམ་འགྱུར་ཅིག་དང་དྲང་ཕྱོགས་ཀྱི་ཁག་ཐེག་ཅིག་ཀྱང་ལོས་ཡིན་སྙམ་སྟེ་ཡོད།
དྲི་བ། ཁྱེད་ཀྱིས་ནང་བསྟན་ཆོས་ལུགས་འགོག་གི་ཡོད་ན་དེ་འགོག་དགོས་པའི་བསམ་བློ་ག་འདྲ་བྱས་ནས་འཁོར་སོང་།
ལན། སེང་རྡོར། དེ་ནི་མིའི་ལྷན་སྐྱེས་ཀྱི་ངོས་ཐད་ནས་དང་གངས་ཅན་པའི་འཚོ་གནས་ཀྱི་ངོས་ཐད་ནས་ཏེ། དྲིས་ལན་ཕལ་ཆེར་གོང་ནས་བཏབ་བཞག་ཡོད་པ་འདྲ། སྟབས་བདེ་བོར་བཤད་ན་  > ཧྲིལ་བོ་ནི་སངས་རྒྱས་ཆོས་ལུགས་འགོག་དགོས་པའི་རྒྱུ་མཚན་དང་ཚུལ་ཇི་ལྟ་བུས་འགོག་པ་དང་ཚད་གང་ཙམ་ཞིག་ཏུ་འགོག་འོས་ཚུལ་སོགས་ཀྱི་སྐྱ་ཐིག་ལྟ་བུར་བརློམས་ནས་ཡོད།
དྲི་བ། ཁྱེད་ཀྱིས་ནང་བསྟན་ཆོས་ ལུགས་འགོག་པའི་རྩོམ་ཡིག་དེ་དག་སྤེལ་སྐབས་ཁྱེད་ལ་སྤྱི་ཚོགས་ཁྲོད་འདྲ་མིན་མང་པོ་ཞིག་བཤད་བཞིན་འདུག་ལ། དེ་བཞིན་ཁྱེད་ཀྱི་ཟིན་བྲིས་ནང་ཡ་ང་ བའི་ཚིག་དེ་འདྲ་བེད་སྤྱོད་བྱེད་ཀྱི་འདུག དེས་ན་འདི་དག་ལ་བསམ་བློ་ཇི་ལྟར་གཏོང་གི་ཡོད།
ལན། སེང་རྡོར། ད་ནི་གདོང་ག་གཞུ་བ་དང་བདེན་པའི་ཨུ་ཚུགས་འཛིན་པ་ལས་ཐབས་གཞན་ཅི་ཞིག་ཡོད་དམ། དགེ་ཆོས་མཆོག་གི་སྐད་ཀྱིས་མཚོན་ན་འདི་ལྟ་སྟེ།
དྲེགས་ལྡན་འུག་པ་ཁྲོས་པའི་ཧ་ཧ་དང་། །
བླུན་པོ་ཕག་གིས་བརྙས་པའི་ཧུམ་སྒྲ་དང་། །
བློ་ཆུང་བྱིས་པ་དགོད་པའི་སྣ་གཉེར་ལ། །
འཇིགས་པའི་ཡ་ང་བདག་ལ་ཡོད་མ་ཡིན། །
ཞེས་པ་དེ་ཡིན་ལ། ད་དུང་ཡང་གཅིག་བཤད་ན། མིའི་རིགས་ལོ་རྒྱུས་སྟེང་གི་རླབས་ཆེ་བའི་གྱི་བསམ་བློ་བ་དང་རྟུལ་ཕོད་ཅན་དག་སྟེ། ཨོ་ཝེ་ཏེ་དང་། ཀྲེ་ལུའོ་མུའུ་དང་། པི་རུའུ་ནོ་སོགས་ཀྱི་འཇིགས་པ་མེད་པའི་དཔའ་སྤོབས་དེ་ལ་རྨི་ལམ་ནས་ཀྱང་གདུང་སེམས་དང་དཔེ་ལྟ་བྱ་རྒྱུ་དེའོ། །
དྲི་བ། གལ་ཏེ་བོད་ཀྱི་ནང་བསྟན་ཆོས་ ལུགས་མེད་པ་ཆགས་ན་ཁྱེད་ལ་དེའི་ཚབ་ཅིག་ཡོད་དམ།
ལན། སེང་རྡོར། ཁོ་བོས་  > ཞེས་པའི་རྩོམ་དེར་འདི་འདྲ་ཟེར་སོང་ཡོད། “ནང་ཁོག་དང་སྐྱི་པགས་མ་ཚོར་པར་བརྗེ་བཞིན་པའི་ ཆོས་ལུགས་ཀྱི་ཤི་འཕྲོ་ཡལ་འཕྲོ་ཞིག་དུས་རྟག་ཏུ་ཡོད་ཀྱང་སྲིད་དོ” ཅེས་པ་སོགས་ཏེ། དེའི་དོན་ནི་དག་པའི་ཞིང་ཁམས་སོགས་ལ་འགྲོ་བྱེད་ཀྱི་ལྷའི་ཆོས་ལུགས་ཤིག་གང་དུའང་གནས་སྡོད་མི་སྲིད་རུང་། མིའི་ལྷན་སྐྱེས་ཀྱི་དགོས་མཁོ་དང་འཚོ་གནས་ཀྱི་དགོས་མཁོ་ལ་འཕྲོད་ཅིང་རན་པའི་ཆོས་ལུགས་ཤིག་ཡིན་ཚེ་སྐབས་དུས་ངེས་ཅན་ཞིག་ལ་གཏན་ནས་ཉམས་མི་སྲིད་ལ་ཉམས་དགོས་པའི་སྐད་ཆ་ཡང་སྨྲ་ཡི་མེད་ཅེས་པའོ། ། དེ་བས་ན། འབྱུང་འགྱུར་གྱི་སངས་རྒྱས་ཆོས་ལུགས་ཀྱང་བསྒྱུར་བཅོས་དང་འདོར་ལེན་ཁྲོད་ཀྱི་རིག་གཞུང་བྱེ་བྲག་པ་ཞིག་ལ་གོ་དགོས་ཡོད་ཅིང་། ད་ཆའི་སངས་རྒྱས་ཆོས་ལུགས་དང་རྒྱང་ཐག་གིས་ཆོད་ཡོད་པའང་གདོན་མི་ཟའོ། །
དྲི་བ། ད་དུང་ནང་བསྟན་ཆོས་ལུགས་དང་མ་འབྲེལ་བའི་བོད་ཀྱི་རིག་གནས་བྱེ་བྲག་པ་ཞིག་བོད་ལ་ཡོད་པ་མཐོང་གི་འདུག་གམ།
ལན། དྲི་བ་འདིའི་ནང་དོན་གསལ་བོ་མིན་པས། ལན་འདེབས་རྒྱུ་ཅང་མེད་ཐལ།
དྲི་བ། དེང་སྐབས་མི་ཁ་ཤས་ཀྱིས་ནང་ ཆོས་ཞེས་པ་འདི་རྨོངས་དད་གྱི་ཆོས་ལུགས་ཞིག་མ་ཡིན་པར་སེམས་ཀྱི་ཚན་རིག་ལ་ངོས་འཛིན་བྱེད་ཀྱི་འདུག་ འདིའི་ཕྱོགས་ལ་ཁྱེད་ལ་བསམ་ཚུལ་ག་འདྲ་ཡོད།
ལན། སེང་རྡོར། ཕྱོགས་གཅིག་རྐྱང་ནས་བསམས་ཚེ་དེ་དེ་ལྟར་དུ་ཡིན་ཀྱང་སྲིད་མོད། འོན་ཀྱང་ཕྱོགས་གཞན་དང་བསྡུར་ནས་བལྟས་ཚེ། དེ་དེ་ལྟར་ཁྱོན་ནས་ཡིན་ས་མི་འགྲོ་བའི་དོན་ཞིག་ཀྱང་ཡོད་ངེས་སྙམ་པ་འདུག དེའི་ཕྱིར་ང་རང་འདི་ལ་འཐད་པ་རང་མེད་སོང་། ཡིན་ནའང་། སངས་རྒྱས་ཆོས་ལུགས་ཁྲོད་ནས་རྩོད་གླེང་ཚ་ངར་སྤེལ་མྱོང་པའི་རིག་པ་སྟོང་བ་ཉིད་ཏེ། དགེ་ཆོས་ལགས་ནས་མཐའ་སྡོམ་གཞན་ཞིག་མཛད་སོང་བའི་ ”ཐ་སྙད་ཚད་གྲུབ་འཇོག་ལ་བློ་མ་བདེ” སོགས་ལ་ཁོ་བོར་ཡི་ག་སྟོབས་ཆེན་ཞིག་ཕྱེས་ནས་ཡོད་ཅིང་། འདི་ག་རང་ངས་ནི་བོད་ཆེན་པོའི་རིག་པའི་ཁྲོད་ཀྱི་བསམ་བློ་ཨ་མཚར་ཅན་ལའང་ཁ་དམར་གདགས་བཞིན་ཡོད་པ་ཡིན། རིག་པ་དེ་དང་མིའི་མཚོ་གནས་ཀྱི་འགལ་འབྲེལ་ཟུང་ལ་གཟས་ནས་ཁོ་བོས་  > དང་  >  > སོགས་བྲིས་པ་ཡིན་ཞིང་། འོན་ཏེ། སྐབས་འདིའི་སྟོང་བ་ཉིད་དང་སངས་རྒྱས་ཆོས་ལུགས་ཁྲོད་ཀྱི་སྟོང་བ་ཉིད་གཉིས་ལ་བར་ཐག་དང་ཧེ་བག་ངེས་ཅན་ཡོད་པའང་མཁྱེན་དགོས་ཏེ། སངས་རྒྱས་ཆོས་ལུགས་པ་ཚོས  > ལ་དགག་ལན་རི་ལྟར་སྤུངས་དགོས་པའི་ རྒྱུ་མཚན་ཀྱང་སྟོང་བ་ཉིད་དེ་གཉིས་ཀྱི་བར་ཐག་ཡིན་ལ། དགེ་ཆོས་ལགས་ཀྱིས་  >> དང་  > སོགས་བརྩམས་གནང་མཛད་ཐུབ་དོན་ཡང་སྟོང་བ་ཉིད་དེ་གཉིས་ཀྱི་ཧེ་བག་ཡིན་པའོ།
རྒྱུ་མཚན་དེའི་ཕྱིར་ན། ཁོ་བོ་རང་ནི་སངས་རྒྱས་ཆོས་ལུགས་ཀྱི་ལོགས་ཤིག་ཡིན་པའི་རིག་པ་སྟོང་བ་ཉིད་ལ་ཁས་ལེན་བྱེད་པའི་འཚོ་གནས་རིང་ལུགས་པ་གཞན་ཞིག་ཡིན་ཞེས་ཀྱང་ཟེར་པར་འདོད་དོ། །
དྲི་བ། ཤེས་ཡོན་ཅན་ཞིག་གི་འགན་གཙོ་ བོ་དེ་ཁྱེད་ཀྱིས་གང་མཐོང་གི་འདུག
ལན། སེང་རྡོར། དེ་ནི་གཞན་གྱིས་ཤེས་ཡོན་ཅན་ལ་བཞག་པའི་སྒྲིག་སྲོལ་མང་པོ་བརྩི་མི་ཐུབ་བཞིན་དུ་ཐུབ་མདོག་སྟོན་པ་ཡེ་མིན་པར། དུད་ནག་འཐེན་པའི་དགེ་ཆོས་ཤིག་དང་། དངུལ་ལོར་རྫུན་མ་བཟོ་བའི་དགེ་ཆོས་ཤིག་དང་། བདེན་པ་གཅེར་བུ་སྨྲ་བའི་དགེ་ཆོས་ཤིག་སྟེ། དགེ་ཆོས་དེ་གསུམ་ཀ་ལྷན་དུ་བསྒྲིགས་པ་ཡིན་ན་ད་གཟོད་མི་ངོ་མའི་དགེ་ཆོས་ཧྲིལ་ བོ་གཅིག་འགྲུབ་པར་འགྱུར་ལ། ཤེས་ཡོན་ཅན་ཀྱང་དེ་དང་འདྲ་བ་སྟེ། ཚད་ངེས་ཅན་ཞིག་ནས་རང་གི་མི་རིགས་ཀྱི་ཕྱིར་དང་ཉམ་ཐག་པའི་མང་ཚོགས་ཀྱི་ཕྱིར་ དུ་ཅི་ཡང་བྱེད་ཕོད་པ་ཞིག་ཡིན་ན་ཤིན་ཏུ་དགའ་མོད། དེ་འདྲ་མ་ཐུབ་ཀྱང་མི་སྐྱོན་ཏེ། རང་གིས་མི་ནུས་པ་གང་ཞིག་མི་ནུས་སོ་ཞེས་ཤོད་དུ་ཡོད་ན་དེ་ཡང་ཤེས་ཡོན་ཅན་གྱི་ ཁྱད་ཆོས་གཅིག་ལོས་ཡིན་ཨང་།
མཐར་གཏུགས་ན། ཁོ་བོས་  > ལས། རང་གི་སེམས་ལ་ཅི་ལྟར་འཆར་པ་དེ་ཤིན་ཏུ་དྲང་བོའི་ངག་གིས་གསོང་བོར་བརྗོད་པ་ ཞིག་ཡིན་པས། (མི་ཁ་ངན་པ་དང་སྦྱོར་བ་གདུག་རྩུབ་ཅན་ལ་གཏན་ནས་འཛེམ་མེད)ཅེས་པ་ནི་རང་གི་གནས་སྐབས་ཀྱི་རྩོམ་འབྲིའི་དམ་བཅའ་ལྟ་བུ་ཡིན་པའོ། །
ཁྱེད་ཀྱིས་བཅར་འདྲི་འདི་དང་ལེན་བྱས་པར་ངས་རང་དྲ་བའི་ཚོགས་མི་ཡོངས་ཀྱི་ཚབ་བྱས་ནས་བཀའ་དྲིན་ཆེ་ཞུས་པ་ཡིན།
སེང་རྡོར། བདག་གིས་ཀྱང་ཁྱེད་ལ་ཞེ་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།
ངེད་དྲ་ཚིགས་ཀྱི་ཆོག་མཆན་མེད་པར་རྐུ་འཁྱེར་བརྒྱུད་འགོད་བྱ་མི་ཆོག


c: text/html

text:
པཎ་ཆེན་རིན་པོ་ཆེ་སྐུ་འཚོ་བཞུགས་ཡིན་མིན་སུས་ཐག་གཅོད་ཐུབ།
༢༠༡༧།༠༤།༢༦ཉིན་སྤེལ། ང་ཚོ་བུད་མེད་ལྷན་ཚོགས་ཀྱི་ལས་འགུལ་གལ་ཆེ་ཤོས་ཤིག་ནི་པཎ་ཆེན་རིན་པོ་ཆེ་མཆོག་རྒྱའི་བཙོན་ཁང་ནས་གློད་གྲོལ་ཐོབ་ཆེད་དུ་སྤེལ་གྱི་ཡོད་མོད། ད་ལྟ་ད་དུང་ཡང་རྒྱ་མིས་ལན་འདེབས་བྱས་མྱོང་མེད། ཅེས་བརྗོད་སོང་།
འདི་ཟླའི་ཕྱི་ཚེས་༢༤ཉིན། དབུས་བོད་ཀྱི་བུད་མེད་ལྷན་ཚོགས་ཀྱིས་པཎ་ཆེན་རིན་པོ་ཆེ་ཡི་འཁྲུངས་སྐར་དང་སྟབས་བསྟུན་གྱིས་བརྗོད་གཞི་གོ་སྒྲིག་བྱས་པའི་སྐུ་མགྲོན་གཙོ་བོ་གཉིས་ལས་ཚེ་རིང་མཚོག་ལགས་སུ། འདི་ག་གསར་ཁང་གིས་ཆེད་དུ་བཅར་འདྲི་ཞུས་དོན། ཁྱོད་ཀྱིས་པཎ་ཆེན་རིན་པོ་ཆེ་མཆོག་གི་སྐོར་ལ་རྒྱལ་སྤྱིའི་བོད་དོན་རྒྱབ་སྐྱོར་བ་དང་ཚོགས་སྡེ་ཁག་གིས་རྒྱ་ནག་ལ་བཏོན་པའི་དྲི་བ་དྲིས་ལན་དང་དཔྱད་བརྗོད་བྱས་པ་སོགས་གཞིར་བཞག་སྟེ། མ་འོངས་པར་ང་ཚོས་པཎ་ཆེན་རིན་པོ་ཆེ་མཆོག་གི་སྐུ་གཟུགས་གསལ་ཐང་ངང་མཇལ་བཅར་ཞུ་ཐུབ་དང་མ་ཐུབ་པའི་ཚོར་བ་ག་འདྲ་ཞིག་ཡོད་ཅེས་པའི་དྲིས་ལན་གདབས་པར། ཁོ་མོས"དེ་ནི་ཧ་ཅང་གིས་བཤད་ཁག་པོ་རེད། གཅིག པཎ་ཆེན་རིན་པོ་ཆེ་མཆོག་རྗེས་ནས་ང་ཚོར་བསྟན་ཀྱང་། ཚན་རིག་ཐོག་བརྟག་དཔྱད་མ་བྱས་ན་ཡིད་ཆེས་བྱུང་བ་ཁག་པོ་རེད། གཉིས། རིན་པོ་ཆེ་གློད་གྲོལ་བྱུང་སོང་ན། ཁོང་ལ་བོད་ཀྱི་ཆོས་དང་རིག་གཞུང་། ཡུལ་སྲོལ་གོམས་གཤིས་སོགས་མཐུན་པའི་སློབ་སྦྱོང་བསྐྲུན་ཡོད་མེད་ནི་གནད་འགག་ཅིག་རེད། " ཅེས་བརྗོད་སོང་།
དེ་ཡང་གོང་ཚེས་ཉིན་གྱི་ཚོགས་ཐོག་གི་སྐུ་མགྲོན་གཙོ་བོ་ཆབ་སྲིད་བཙོན་ཟུར་གྲྭ་བག་གྲོ་དང་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་འགན་འཛིན་ཚེ་རིང་མཚོ་མོ་ལགས་གཉིས་གཙོས། ངྷ་ས་ཁུལ་གྱི་ས་གནས་འགོ་འཛིན་དང་གཞུང་འབྲེལ་མིན་པའི་ཚོགས་པ་སྐྱིད་སྡུག་གི་འགན་འཛིན་དང་སྐུ་ཚབ། དོ་སྣང་ཅན་བཅས་མི་གྲངས་༧༠ལྷག་འདུ་འཛོམས་གནང་སོང་།
སྐོང་ཚོགས་འདིའི་སྐབས་སུ་དབུས་བོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་སྒྲོལ་མ་དབྱངས་ཅན་ལགས་ཀྱིས་བགྲོ་གླེང་གི་བརྗོད་གཞི་དང་འབྲེལ་བའི་བསྒྲགས་གཏམ་དུ། ཁོ་མོས་བརྗོད་དོན། “ང་ཚོ་བུད་མེད་ལྷན་ཚོགས་ཀྱི་ལས་འགུལ་གལ་ཆེ་ཤོས་ཤིག་ནི་པཎ་ཆེན་རིན་པོ་ཆེ་མཆོག་རྒྱའི་བཙོན་ཁང་ནས་གློད་གྲོལ་ཐོབ་ཆེད་དུ་སྤེལ་གྱི་ཡོད་མོད། ད་ལྟ་ད་དུང་ཡང་རྒྱ་མིས་ལན་འདེབས་བྱས་མྱོང་མེད། ང་ཚོས་བཙན་བྱོལ་ནས་ལས་འགུལ་གསར་མང་པོ་ཞིག་ལ་བསམ་བློ་འཁོར་ནས་པཎ་ཆེབ་རིན་པོ་ཆེ་ཡི་སྐོར་ལ་ལས་འགུལ་སྤེལ་བའི་ནུས་པ་ཆུང་རུ་འགྲོ་ཡི་མེད་འགྲོ་བསམ། ང་ཚོ་བུད་མེད་ཅིག་ཡིན་པ་དང་། ཡང་སྒོས་ཨ་མ་ཞིག་ཡིན་སྟབས། ཁོང་དགུང་ལོ་དྲུག་གི་སྟེང་ནས་རྒྱ་ནག་གཞུང་གིས་བཙན་ཁྲིད་བྱས་པ་རེད། ད་ལྟ་གར་སོང་ཆ་མེད་ཆགས་ཡོད་པ་རེད། ང་ཚོ་ལ་སེམས་འཚབ་ཆེན་པོ་འདུག”ཅེས་བརྗོད་སོང་།
གྲྭ་བག་གྲོ་ལགས་ཀྱིས་ཀུན་གཟིགས་པཎ་ཆེན་སྐུ་ཕྲེང་བཅུ་པ་རིན་པོ་ཆེ་མཆོག་གི་མཛད་རྗེས་ལ་བཀྲིན་སྐོར་ནས་བརྗོད་པ། ཁོང་གིས་བརྗོད་གྱུར། "ཕྱི་ལོ༡༩༦༡ ལོར། པཎ་ཆེན་རིན་པོ་ཆེ་མཆོག་གིས་བོད་མིའི་བདེ་སྡུག་སྡེ་ཚན་༨དུ་དབྱེ་ནས་ཡིག་འབྲུ་ཁྲི་བདུན་གྱི་སྙན་ཞུ་བརྩམས་པ།
ཕྱི་ལོ་༡༩༦༢ ལོར། ཡིག་འབྲུ་ཁྲི་བདུན་གྱི་སྙན་ཞུ་དེ་སྲིད་བློན་ཀྲུག་ཨིན་ལེ་བརྒྱུད་དེ་རྒྱ་ནག་གི་མགོ་ཁྲིད་ཚོར་ཕུལ་པ། ཕྱི་ལོ་༡༩༦༢ ལོར། རྒྱ་ནག་གི་དབྱར་དུས་ཀྱི་ཚོགས་ཆེན་སྟེང་མའོ་ཙེ་ཏོང་ཁོང་ཁྲོ་ཆེན་པོ་ལངས་ཏེ། ཁོ་རང་གིས་མགོ་ཁྲིད་བྱེད་བསམ་པ་དེ་ཁྱེད་རང་ཚོའི་ཉིན་མོའི་རྨི་ལམ་རེད་ཅེས་བཤད་པ། ཕྱི་ལོ ༡༩༧༩ ལོར། རྒྱལ་ལོ་དོན་འགྲུབ་བོད་དུ་ཕེབས་ཏེ་པཎ་ཆེན་རིན་པོ་ཆེ་མཆོག་ལ་མཇལ་འཕྲད་གནང་སྐབས། པཎ་ཆེན་རིན་པོ་ཆེས་རང་གི་སྟོད་གོས་ཕུད་དེ་སྐུ་གཟུགས་ཀྱི་རྨ་ཁ་རྣམས་རྒྱལ་ལོ་དོན་འགྲུབ་ལ་བསྟན་ཏེ། ངས་བོད་དོན་ཐོག་ལས་ཀ་བྱས་ཏེ་རིག་གནས་གསར་བརྗེ་སྐབས་ང་ལ་གདུག་རྩུབ་མནར་གཅོད་བཏང་བའི་དཔང་རྟགས་འདི་ཡིན་ཞེས་གསུངས་གནང་འདུག"
དེ་མིན་གྲྭ་བག་གྲོ་ལགས་ཀྱིས་མུ་མཐུད་དུ་བརྗོད་པར།
པཎ་ཆེན་རིན་པོ་ཆེ་བཙོན་གྲོལ་ཐོབ་རྗེས་དབུས་གཙང་ཁུལ་དུ་ཐེངས་དང་པོར་ཕེབས་སྐབས། ས་ཕྱོགས་གང་སར་སྒོ་བྱང་སྟེང་རྒྱ་ཡིག་མ་གཏོགས་མེད་པར་གཟིགས་ཏེ། བོད་རང་སྐྱོང་ལྗོངས་ཀྱི་ཚོགས་འདུའི་སྐབས་འཕྲལ་དུ་སྒོ་བྱང་རྣམས་བོད་ཡིག་ནང་འབྲི་དགོས་པའི་བཀའ་བཏང་བ་དང་། བོད་ལྗོངས་མི་རིགས་སློབ་གྲྭ་ཆེན་མོ་སོགས་བོད་ཀྱི་ས་ཕྱོགས་གང་སར་ཡིག་རྨོངས་སེལ་བའི་སློབ་གྲྭ་བཙུགས་པ། ཕྱི་ལོ༡༩༨༥ལོར། འདས་པའི་ངོ་ལོ་ཉེར་ལྔའི་རིང་ལྷ་སའི་ཆོ་འཕྲུལ་སྨོན་ལམ་རྒྱུན་ཆད་པ་དེའང་བསྐྱར་གསོ་གནང་པ་སོགས་ཀྱི་སྐོར་ནས་འགྲེལ་བརྗོད་གནང་སོང་།
ཚེ་རིང་མཚོ་མོ་ལགས་ཀྱིས་ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་རིན་པོ་ཆེ་མཆོག་གི་སྐོར་ལ་བརྗོད་པ། ཁོ་མོས་བརྗོད་དོན། "རྒྱ་དམར་གཞུང་གིས་པཎ་ཆེན་རིན་པོ་ཆེ་བཙན་འཁྲིད་བྱས་པ་ནི། རྒྱལ་སྤྱིའི་ཁྲིམས་ཐོག་ནས་རྒྱ་ནག་གཞུང་ལ་ནག་ཉེས་ཆེན་པོ་ཡོད་པ་དང་། དང་པོ། པཎ་ཆེན་ཆུང་སྲིད་མཆོག་གི་ནང་དུ་གཞུང་གི་དམག་མི་བཏང་བ་དང་། གཉིས་པ། ཕ་མ་ནང་མི་དང་བཅས་པ་འཛིན་བཟུང་བཙན་ཁྲིད་བྱས་པ། གསུམ་པ། གར་སོང་ཆ་མེད་ལྟ་བུར་གྱུར་བའི་ནག་ཉེས་གསུམ་འདུག་ལ། མཉམ་འབྲེལ་རྒྱལ་ཚོགས་ཀྱི་ཁྲིམས་ལུགས་ནང་ “གར་སོང་ཆ་མེད” ཟེར་བ་དེ་ནག་ཉེས་ཆེན་པོར་བརྩི་བཞིན་ཡོད་པ་རེད།"ཅེས་དང་།
ཁོ་མོས་རྒྱལ་སྤྱིའི་རྩོམ་པ་པོ་དོ་སྣང་ཅན་དང་གཞུང་ཕྱོགས་ནས་རིན་པོ་ཆེའི་སྐོར་གྱི་གནས་ཚུལ་ཤེས་རྟོགས་ཆེད་དུ་རྒྱ་ནག་ལ་སྐད་ཆ་བྲིས་ཡོད་པའི་རིགས་གྲུབ་དོན་བརྗོད་པ་ལས། ཕྱི་ལོ་༡༩༩༧ ལོར། ཕྱི་རྒྱལ་གྱི་སྐུ་ཚབ་མང་པོ་ཞིག་གིས་རྒྱ་གཞུང་ལ་པཎ་ཆེན་རིན་པོ་ཆེ་གར་སོང་ཆ་མེད་ཆགས་པའི་སྐོར་དྲིས་སྐབས། བོད་རང་སྐྱོང་ལྗོངས་ཀྱི་ཀྲུའུ་ཞི་གཞོན་པས་པཎ་ཆེན་རིན་པོ་ཆེ་ད་ལྟ་ལྷ་རི་རྫོང་གི་གྲོང་གསེབ་ཅིག་ཏུ་ནང་མི་དང་ལྷན་དུ་བདེ་པོ་ཡིན་ཚུལ་བརྗོད་ཡོད་པ་དང་། དེའི་རྗེས་ཨ་རིའི་སྐུ་ཚབ་རྒྱ་ནག་ལ་ཕྱིན་སྐབས་རྒྱ་གཞུང་གིས་ཁོང་ཚོར་པཎ་ཆེན་རིན་པོ་ཆེ་རྒྱལ་ས་པེ་ཅིན་དུ་བཞུགས་ཡོད་སྐོར་ལབ་ཡོད་པ། ཕྱི་ལོ་༡༩༩༨ ཟླ་ ༩ པའི་ནང་མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་འགན་འཛིན་ལྕམ་སྐུ་ཞབས་རཱོ་ཝིན་སཱོན(Robinson)ལགས་རྒྱ་ནག་ལ་སྐོར་སྐྱོད་དུ་ཕེབས་སྐབས། པཎ་ཆེན་རིན་པོ་ཆེའི་སྐོར་ནན་འདྲི་གནང་སྟེ་རིན་པོ་ཆེར་མཇལ་འདོད་འདུག་ལབ་སྐབས་རྒྱ་ནག་གཞུང་གིས་མཇལ་བཅུག་མེད་པ་མ་ཟད། ༢༠༠༠ ལོར་དབྱིན་ཡུལ་དང་རྒྱ་ནག་བར་འགྲོ་བ་མིའི་ཐོབ་ཐང་སྐོར་གྱི་ཚོགས་འདུ་ཚོགས་སྐབས། དབྱིན་གཞུང་གིས་པཎ་ཆེན་རིན་པོ་ཆེའི་སྐོར་ལ་དྲི་བ་བཏང་བའི་ལན་དུ་རྒྱ་གཞུང་གིས་པཎ་ཆེན་རིན་པོ་ཆེའི་སྐུ་གཟུགས་བདེ་ཐང་ཡིན་པ་དང་། ཁོང་ད་ལྟ་སློབ་གྲྭར་འགྲོ་བཞིན་ཡོད་པ། ཁོང་གི་ཡབ་ཡུམ་གཉིས་ཀྱིས་མི་ཆ་མེད་རིགས་དང་གསར་འགོད་པ་སོགས་ལ་ཐུག་འདོད་མེད་སྐོར་སོགས་བརྗོད་འདུག་པ་མ་ཟད། པར་གཉིས་བསྟན་ཏེ་འདི་པཎ་ཆེན་རིན་པོ་ཆེ་རེད་ལབ་སྟེ་རྗེས་ལ་པར་དེ་གཉིས་ཁོང་ཚོར་མ་སྤྲད་པར་ཕྱིར་འཁྱེར་ཡོད་འདུག
དེའི་རྗེས་ལ་པཱོ་ལན་ཌི་རྒྱལ་སར་ཡོད་པའི་རྒྱ་ནག་གཞུང་ཚབ་ཁང་གིས་ཁོང་ཚོར་ཡི་གེ་ཞིག་བསླེབས་ཏེ། པཎ་རིན་པོ་ཆེ་དང་ཁོང་གི་ཕ་མ་སྤུན་ཚང་མ་བདེ་ཐང་རེད། ཁོང་གི་ཕ་མ་གཉིས་ཀྱིས་མི་ཆ་མེད་དང་ཐུག་འདོད་མི་འདུག རྒྱ་ནག་གི་མི་མང་གི་བསམ་ཚུལ་ལ་གཞུང་གིས་བརྩི་བཀུར་བྱེད་བཞིན་ཡོད། དེ་ནི་ཁོང་ཚོའི་རང་དབང་རེད། ཁྱེད་རང་ཚོ་པཱོ་ལན་ཌི་ལུང་པས་ཀྱང་མི་མང་གི་བསམ་ཚུལ་ལ་བརྩི་བཀུར་ཞུ་བཞིན་ཡོད་རྒྱུ་རེད། དེར་བརྟེན། པཎ་ཆེན་རིན་པོ་ཆེ་དང་ཁོང་གི་ནང་མི་ཚོས་མི་གཞན་ལ་ཐུག་འདོད་མི་བྱེད་པ་དེ་རང་གི་ཐོག་ནས་འདམ་ག་བྱས་པ་རེད། དེ་ལ་ང་ཚོས་བརྩི་བཀུར་བྱེད་ཀྱི་ཡོད་བཅས་བརྗོད་འདུག་པ་སོགས་ཀྱི་སྐོར་ནས་འགྲེལ་བརྗོད་གནང་སོང་།།
ཁ་སང་སྔ་དྲོའི་ཆར། བཞུགས་སྒར་ངྷ་སར་ཡོད་པའི་དབུས་བོད་ཀྱི་བུད་མེད་ལྷན་ཚོགས་ཀྱིས་བོད་རྒྱལ་ལོ་༢༡༤༤ རབ་གནས་མེ་བྱ་ཕྱི་ལོ་༢༠༡༧ཟླ་༤ ཚེས་༢༥ ཉིན་ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་རིན་པོ་ཆེ་མཆོག་དགུང་ལོ་ཉི་ཤུ་རྩ་བརྒྱད་ཧྲིལ་པོ་བཞེས་པའི་སྐུའི་འཁྲུངས་སྐར་དང་། ཀུན་གཟིགས་པཎ་ཆེན་སྐུ་ཕྲེང་བཅུ་པ་བློ་བཟང་ལྷུན་གྲུབ་ཆོས་ཀྱི་རྒྱལ་མཚན་རིན་པོ་ཆེ་མཆོག་དགོངས་པ་ཆོས་དབྱིངས་སུ་ཐིམ་སྟེ་ལོ་ངོ་ཉི་ཤུ་རྩ་བརྒྱད་འཁོར་བའི་དུས་ཚིགས་དང་བསྟུན་ ༼ཀུན་གཟིགས་པཎ་ཆེན་སྐུ་ཕྲེང་བཅུ་པ་རིན་པོ་ཆེ་མཆོག་གི་མཛད་རྗེས་ལ་བཀྲིན་དང་ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་རིན་པོ་ཆེ་མཆོག་ད་བར་རྒྱ་དམར་གྱིས་འཛིན་བཟུང་བཀག་ཉར་༽ ཞེས་པའི་བརྗོད་གཞིའི་ཐོག་བགྲོ་གླེང་ཞིག བོད་ཀྱི་གསོལ་མགྲོན་ཁང་གི་ཡང་ཐོག་ཏུ་གོ་སྒྲིག་བྱས་སོང་བ་བཅས།།
གསར་འགོད་པ་ཆོས་ཉིད།

robotstxt: allowed

filter: keep


text:
སྒེར་གྱི་གནད་དོན།
ཁྱེད་ཚོའི་སྒེར་གཉེར་ཐོབ་ཐང་སྲུང་སྐྱོབ་བྱེད་པར་ང་ཚོས་ཁས་ལེན་དམ་བཅའ་བྱེད་ཀྱིས་ཡོད། ཁྱེད་ལ་བྱུང་བའི་བརྗོད་བྱའི་གནད་དོན་རྣམས། (༡༩༩༨ ལོའི་དབྱིན་ཡུལ་གྱི་ཡིག་ཆ་སྲུང་སྐྱོབ་ཁྲིམས་ཡིག་གཞིར་བཟུང་)ང་ཚོས་དྲ་རྒྱ་འདིའི་བརྒྱུད་ནས་ཁྲིམས་མཐུན་བེད་སྤྱོད་བྱེད་རྒྱུ་ཁོ་ན་ཡིན། ཁྱེད་ཀྱི་དངོས་སུ་ཆོག་མཆན་ཐོབ་པའམ་ཡང་ན་ཁྲིམས་ཐོག་ནས་ཆོག་མཆན་ཞུ་དགོས་ན་མ་གཏོགས། ཁྱེད་ཀྱི་སྒེར་གྱི་ཡིག་ཆ་རྣམས་ང་ཚོས་གཞན་ལ་ཚོང་སྒྱུར་བྱེད་པ་དང་། འགྲེམ་སྤེལ་བྱེད་པ། གཡར་པ་བཅས་བྱེད་ཀྱིས་མིན།
དེབ་སྐྱེལ་བྱས་པའི་བེད་སྤྱོད་བྱེད་མཁན་རྣམས་ངོ་མ་ཡིན་མིན་བརྟག་དཔྱད་བྱེད་སྐབས། ང་ཚོའི་དྲ་མཛོད་ཀྱིས་དེབ་སྐྱེལ་བྱས་པའི་བེད་སྤྱོད་བྱེད་མཁན་གྱི་མིང་དང་། གསང་ཚིག དྲ་རྒྱའི་སྒྲིག་གཞིའི་ཁ་བྱང་། (IP address) རྒྱལ་ཁབ་གང་ནས་ཡིན་མིན་བཅས་ལ་ཞིབ་འཇུག་བྱེད་ཀྱིས་རེད། དྲ་རྒྱར་ཕེབས་མཁན་གཞན་རྣམས་ཀྱི་སྒེར་གྱི་གནས་ཚུལ་རྣམས་བསྡུ་རུབ་བྱེད་ཀྱིས་མིན།
ང་ཚོའི་དྲ་རྒྱར་དེབ་སྐྱེལ་བྱས་པའི་བེད་སྤྱོད་གཏོང་མཁན་ཚོའི་བེད་སྤྱོད་བྱེད་ཕྱོགས་རྣམས་ཤེས་ཆེད་ང་ཚོས་ཚན་རྩལ་འཕྲུལ་རིག་བེད་སྤྱོད་གཏོང་སྲིད། འདི་འདྲའི་ཚན་རྩལ་གྱི་ནང་དུ་དྲ་རྒྱར་འཚོལ་འཇུག་བྱེད་སྐབས་ཀྱི་གནས་ཚུལ་བྱེ་བྲག་རྣམས་ཉར་ནས་ཕྱིར་གཏོང་བྱེད་པའི་མཉེན་ཆས་ཁུག་ཁི་ (cookie) ཟེར་བ་དེ་བེད་སྤྱོད་གཏོང་སྲིད། དྲ་རྒྱར་འཚོལ་འཇུག་བྱེད་སྐབས་འཚོལ་འཇུག་བྱེད་པའི་མཉེན་ཆས་མང་ཆེ་བས་ཁུག་ཁི་ཡི་བེད་སྤྱོད་ལ་རང་ཤུགས་ཀྱིས་ངོས་ལེན་བྱེད་ཀྱིས་རེད། འོན་ཀྱང་གལ་སྲིད་ཁྱེད་རང་ལ་འདོད་པ་ཡོད་ན་ཁྱེད་ཀྱིས་དྲ་རྒྱའི་འཚོལ་འཇུག་གི་མཉེམ་ཆས་ཀྱི་བཀོད་སྒྲིག་དེ་འགྱུར་བ་བཏང་ནས་ཁུག་ཁི་ཡི་བེད་སྤྱོད་ལ་ངོས་ལེན་མ་བྱས་ན་འགྲིགས། ཡིན་ཡང་ཆ་རྐྱེན་འདི་བེད་སྤྱོད་བྱས་པས་དྲ་རྒྱའི་ཁེ་ཕན་ཡོངས་རྫོགས་ལེན་པར་འགལ་རྐྱེན་བྱེད་སྲིད།
གལ་སྲིད་ཁྱེད་ལ་སྒེར་གཉེར་གྱི་སྐོར་ལ་དྲི་བ་དང་བསམ་འཆར་ཡོད་ན་ང་ཚོར་གློག་ཕྲིན་ admin [at] orient.org འདིའི་ཐོག་འབྲེལ་གཏུགས་གནང་རོགས།


text:
གུར་ཀུམ།
ལོ་རྒྱུས།[རྩོམ་སྒྲིག]
གུར་གུམ་འབྱུང་ཁུངས་གཏམ་རྒྱུད་ཅིག་ཡོད་པ་ནི་ཤེལ་ཕྲེང་ལས། སྔོན་རྒྱ་མཚོ་བསྲུབས་པའི་ཚེ། བདུད་རྩིའི་བུམ་པའི་ཁ་རྒྱན་དུ་ལྷའི་མེ་ཏོག་སུ་གནྷ་ཀུ་སུ་མ་བྱུང་བ་དང་། བདུད་རྩིའི་ཟེག་[ཟེགས]མ་ས་ལ་འཐོར་བ་ལས། ཀེ་ས་ར་པིརྒོ་ལི་འཁྲུངས་པ་འདི་དག་རྒྱུ་འདྲ་བ་ལས་ཆེས་སྔོན་དུ་བསྐལ་པ་རྫོགས་ལྡན་ཚེ་ལོ་བརྒྱད་ཁྲིའི་དུས། རྒྱལ་པོ་ལག་བསྐྱང་གིས་སངས་རྒྱས་འཁོར་བ་འཇིག་སྤྱན་དྲངས་པའི་ཚེ། ལྷ་རྣམས་ཀྱིས་མེ་ཏོག་གུར་ཀུམ་གྱི་ཆར་ཕབ་པས་སྟོན་པའི་སྐུ་ལ་མཚན་དཔེའི་ཆ་ཤས་ཆེས་གསལ་བར་གྱུར་པ་དང་། དེ་རྗེས་བསྐལ་པ་ཉིས་ལྡན་ཚེ་ལོ་དྲུག་ཁྲིའི་དུས། རྒྱལ་པོ་ལྷས་བསྟན་གྱི་རིང་ལ་སངས་རྒྱས་གསེར་ཐུབ་འཇིག་རྟེན་དུ་བྱོན་པ་སྐུ་འཁྲུངས་ཚེ་ལྷ་རྣམས་ཀྱིས་གུར་ཀུམ་གྱི་ཆུས་ཁྲུས་གསོལ་བ་དང་སྐྱེམས་སུ་ཕུལ་བས། སངས་རྒྱས་ཀྱིས་གུར་ཀུམ་གྱི་ཡོན་ཏན་ལ་བསྔགས་པའི་ཚིགས་སུ་བཅད་པ་ཉི་ཤུ་རྩ་ལྔ་དང་བཅས་གསོ་དཔྱད་འབུམ་པའི་ཚ་སེལ་གྱི་རྩ་བར་བཞག་ནས། མི་མཇེད་ཀྱི་བདག་པོ་ཚངས་པ་ལ་གནང་། དེ་ལ་བརྟེན་ནས་ཚངས་པས་སྨན་སྦྱོར་སྟོང་དང་རྩ་གཉིས་ཉམས་སུ་བཞེས་པ་དང་། དེ་རྗེས་བསྐལ་པ་སུམ་ལྡན་ཚེ་ལོ་བཞི་ཁྲིའི་དུས། རྒྱལ་བོ་ཀྲྀ་ཀཱིའི་རིང་ལ་སངས་རྒྱས་འོད་སྲུངས་འཇིག་རྟེན་དུ་བྱོན་པའི་ཚེ། སྐུ་འཁྲུངས་མ་ཐག་ལྷ་རྣམས་ཀྱིས་གུར་ཀུམ་གྱིས་ཆུས་ཁྲུས་གསོལ་བ་དང་། སྐྱེམས་སུ་ཕུལ་བས་སྐུ་མཚན་དཔེ་འབར་བ་དང་། གསུངས་དབྱངས་ཡན་ལག་དྲུག་ཅུ་རྫོགས་པའི་རྐྱེན་དུ་སྨིན་པས་སངས་རྒྱས་ཀྱིས་མེ་ཏོག་་དེ་ལ་མངོན་པར་བེསྟོད་པས། དེའི་ཚེ་དགྲ་བཅོམ་པ་པདྨའི་དཔལ་ཞེས་བྱ་བ་སངས་རྒྱས་ཀྱི་མཐུས་རྫུ་འཕྲུལ་གྱིས་ལྷ་ཡུལ་དུ་ཕེབས་པས། ལྷ་རྣམས་ཀྱི། བསོད་ནམས་ཀྱི་མཐུས་ཆོས་བཟངས་[བཟང]ལྟའི་འདུན་སར་གུར་ཀུམ་གྱི་སྐྱེད་ཚལ་ཡོད་པ་ནས་ས་བོན་བླངས་ཏེ་དྲག་ཤུལ་ཅན་གྱི་རི་ལ་བཏབ་བོ། དེ་རྗེས་སྨན་གྱི་ལྷ་མོ་ཡིད་འཕྲོག་མས་སྨན་ཐམས་ཅད་ཀྱི་ས་བོན་འདེབས་པ་དང་ལྷན་ཅིག་ཏུ་ལྷའི་སྨན་པ་ཐ་སྐར་སྐྱེས་ཀྱི་བུ་ཐང་གྲོ་དང་དཔལ་གྲོ་གཉིས་སངས་རྒྱས་ཀྱི་བཀའ་དང་། ཚངས་པའི་ལུང་གིས་བསྐུལ་ནས་རི་དྲག་ཤུལ་ཅན་ལས་ས་བོན་བླངས་ཏེ་རི་བོ་བྱ་རྐང་དུ་བཏབ་བོ། དེ་ནས་ཁ་ཆེའི་ཡུལ་ཆུས་གང་སྟེ་རི་རྣམས་ཀྱི་སྟོད་ལས་ཆེར་མི་མངོན་པའི་དུས་དེའི་རི་ཕུག་ཏུ་དགྲ་བཅོམ་པ་ཉི་མ་གུང་པ་བྱ་བ་ཞིག་ཐུགས་དམ་ལ་བཞུགས་པར། ཀླུའི་དབང་པོ་རྣམས་མངོན་པར་དད་ཅིང་ཆོས་ཞུ་བའི་ཚེ། དགྲ་བཅོས་པས་ཀླུ་རྣམས་ལ། དཀོན་མཆོག་མཆོད་པ་དང་། འགྲོ་བའི་ནད་ཀྱི་སྡུག་བསྔལ་བསལ་བའི་ཕྱིར་གུར་ཀུམ་འདེབས་པའི་ས་རྒྱ་ཞིག་བསླང་ན། དེ་ལ་ཀླུ་རྣམས་དགྱེས་པས་གནང་བ་དང་། དེའི་ས་མངོན་པར་བྱ་བའི་ཕྱིར་མཚོ་ཕྲི་བ་དང་སྨིན་པའི་གྲོགས་གསོལ་ཏོ། ། ཞེས་བཀའ་སྩལ་[བསྩལ]པས། གསོལ་བ། ཉིད་ཀྱི་ཆོས་གོས་ཀྱིས་གང་ཁིབས་པའི་ས་རྒྱོ་འབུལ་བ་དང་བཅས་ཕྲིན་ལས་བསྒྲུབ་བོ།། དགྲ་བཅོམ་པས་ངའི་ཆོས་གོས་སངས་རྒྱས་ཀྱིས་མ་གནང་བས་ས་ཆུ་ལ་འགེབ་པར་མི་བཏུབ་བོ་གསུངས་པས།འོ་ན་མཁའ་ལ་བཏེག་པའི་གྲིབ་མ་ལ་ཚོད་གྱིས་ཤིག དགྲ་བཅོམ་པ་ནང་པར་ནམ་མཁའ་ལ་རྫ་འཕྲུལ་གྱིསེ་འཕུར་ཏེ་ཉི་མ་འཆར་བའི་རིའི་གསང་ཧེ་ལ་ཆོས་གོས་འཕྱར་བས་དེའི་ཡུལ་ལྗོངས་ཕལ་ཆེར་གྲིབ་མས་ནོན་ཏོ། ། དེར་ཀླུས་ས་ཕུལ་བཞིན་མཚོ་ཕྲིས་པས།དགྲ་བཅོམ་པས་རི་བྱ་རྐང་ཅན་ནས་ས་བོན་བླངས་ཏེ་བཏབ་ནས། སངས་རྒྱས་ཀྱི་བསྟན་པ་ཇི་སྲིད་གནས་ཀྱི་བར་སྐྱེ་བར་སྨོན་ལས་བཏབ་པ་དང་། ཀླུས་གྲོགས་བགྱིས་པས་སྐྱེས་པ་དང་། ཡུལ་དེར་མི་ཡང་རིམ་པས་ཆགས་པར་གྱུར་ཏོ། དེ་བཞིན་དུ་པཎ་ཆེན་ནཱ་རོ་པས་ཀྱང་རི་བོ་བྱ་རྐང་ནས་ས་བོན་བླངས་ཏེ་པུཥྤ་ཧ་རིར་བཏབ་པ་དང་དེ་ལས་འཕྲོས་པ་མ་ལ་ཡང་སོགས་སུ་ཡང་སྐྱེས་པ་དང་། དེ་མ་ཡིན་པའི་དེ་དང་ནུས་པ་ཕྱོགས་མཐུན་པ་ཙམ་ལྡུམ་རར་[རྭར]བཏབ་བ་ལེ་བརྒན་མ་ནི་རྒྱ་གར་ཡུལ་ཕལ་ཆེར་དུ་སྐྱེ་བ་དང་། དེའི་བརྒྱུན་[རྒྱུན]བལ་ཡུལ་དུའང་དེ་ལས་དམན་ཙམ་རྟག་པར་སྐྱེས་པ་དང་། དེ་ལས་དམན་པ་ཙམ་བོད་ཀྱི་ལྡུམ་རར་[རྭར]ཡང་སྐྱེས་བ་ན་དེ་རྣམ་ནི་ཁུངས་བྱུང་གི་ལོ་རྒྱུས་སོ།།
པར་རིས་བར་འཁྱམས།[རྩོམ་སྒྲིག]
བྱིའུ་ཆུང
--w.m
ནམ་མཁའ་རྨས་མ་ཞིག་གི་ཁ་གཞང་དུ སྐར་མའི་མིག་མཐའ་བཀྲུ་བའི་བྱིའུ་ཆུང་ཞིག་ཅི་ལྟར་འཕུར་ཀྱང གཙང་བོ་དང་རྒྱ་མཚོ་བརྒལ་རྗེས རི་རབ་དང་ནམ་མཁའ་བརྒལ་དགོས
ངལ་བར་གྱུར་ན་ཕྱིར་བདག་གི་ལྗོན་རྩེ་རུ་ལོག་ཤོག མཚོ་གཏིང་དུ་ཟུག་པའི་བདག་གི་ལྗོན་རྩེ་རུ་བྱི་རུའི་མེ་ཏོག་སྐྱེས་ཡོད སྐྱོ་བར་གྱུར་ན་བདག་གི་རྨི་ལམ་དུ་ལོག་ཤོག རྨི་ལམ་དུ་ཁྱེད་ཉིད་སྐུང་སའི་ཡལ་ག་ཞིག་བརྩེངས་ཡོད དུབ་ན་གཉིད་དུ་ཡུར་ཆོག གྲང་ན་ཚང་དུ་ཡིབ་ཆོག
འཕུར་ཤིག ཤེད་ཀྱིས་འཕུར་ཤིག ཡུན་རིང་སོང་ཚེ་མུན་པ་དང་དུ་སྤྲིན་བརྒལ་དགོས ད་དུང་སོང་ཚེ་བར་དོ་དང་དམྱལ་བ་བརྒལ་དགོས
འཇིགས་དངངས་བྱུང་ན་ཕྱིར་ལམ་དུ་དལ་མོར་ལོག་ཤོག མགོ་བོ་མ་ཡུར་བར་ལོག་དང བདག་གིས་ཁྱེད་ལ་སྙིང་གིས་ས་ཁྲ་ཞིག་བྲིས་ཡོད ད་དུང ལོ་ཟླའི་ངོ་བོ་མེད་པའི་དབྱར་ཁ་ཞིག་ཀྱང་སྟེར་ཆོག
འཕུར་ཤིག འཕུར་ཤིག
༢༠༡༢ ༩ ༩ ཉིན་ལན་གྲུ་ནས།
དཔྱད་གཞིའི་དཀར་ཆག།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]


text:
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཟླ9ཚེས9ཉིན། རྒྱལ་སྤྱིའི་བུ་མེད་ཀྱི་ཕའེ་ཆིའུ་སྤོ་ལོ་རྟིང་རྩོད་འགྲན་བསྡུར་གྱི་འགྲན་བསྡུར་ཉིན4པ་མཇུག་སྒྲིལ་བ་དང་། ཨ་རི་དང་ཉི་ཧོང་གི་སྐར་གྲངས་སོ་སོ་ནི3:2ཡིན་པ་ལས་ཨ་རི་རྒྱལ་བ་དང་བསྟུན་ནས། ཀྲུང་གོའི་བུད་མེད་ཀྱི་ཕའེ་ཆིའུ་སྤོ་ལོ་རུ་ཁག་གིས་ཉིན་གཅིག་གི་སྔ་སྣུར་དུ་ཨང་དང་པོ་བླངས་པ་རེད།
ཉིན་དེར། ཀྲུང་གོའི་བུད་མེད་ཀྱི་ཕའེ་ཆིའུ་སྤོ་ལོའི་རུ་ཁག་དང་ཨུ་རུ་སུའི་རུ་ཁག་གི་སྐར་གྲངས་སོ་སོ་ནི3:0ཡིན་པ་ལས་ཀྲུང་གོ་རྒྱལ་ཞིང་། དེ་རྗེས། པར་ཙིར་དང་ལྷོ་ཁོ་རེ་ཡ་ཡི་འགྲན་ཚད་སྐར་གྲངས་སོ་སོ་ནི3:0ཐོག་ནས་ལྷོ་ཁོ་རེ་ཡ་ཕམ་པ་དང་། ཨ་རི་དང་ཉི་ཧོང་བར་གྱི་བསྡུར་གྲངས་ནི3:2ཡིན་པ་དང་། དེའི་བར་དུ། ཀྲུང་གོའི་རུ་ཁག་གིས་བསྟུད་མར་ཐེངས་བཞི་རྒྱལ་བའི་མཇུག་འབྲས་ཐོག་ནས་ཨང་དང་པོ་ཐོབ་པ་རེད། ཨ་རིས་ཐེངས་3རྒྱལ་ཞིང་ཐེངས1ཕམ་པ། པ་ཙིར་དང་ཉི་ཧོང་གིས་ཐེངས2རྒྱལ་ཞིང་ཐེངས2ཕམ་པ། ཨུ་རུ་སུ་ཐེངས1རྒྱལ་ཞིང་ཐེངས3ཕམ་པ་རེད། ལྷོ་ཁོ་རེ་ཡ་ཐེངས་4པོ་ཚང་མ་ཕམ་པ་རེད།
བུད་མེད་ཀྱི་རྟིང་རྩོད་འགྲན་བསྡུར་ནི་རེས་འཁོར་རྐྱང་པའི་འགྲན་སྲོལ་ལག་བསྟར་བྱས་ཤིང་། ཀྲུང་གོའི་རུ་ཁག་གིས་ཐེངས4པོ་ཚང་མ་རྒྱལ་བ་དང་སྐར་གྲངས11ཐོབ་པ། ཨ་རིའི་རུ་ཁག་ལ་སྐར་གྲངས་7ཐོབ་པ་རེད། དེར་བརྟེན། མཐའ་མཇུག་གི་རྟིང་རྩོད་འགྲན་བསྡུར་གྱི་ཉིན་ལ་ཨ་རིས་འགྲན་ཐེངས་ཚང་མ་རྒྱལ་ནས་སྐར་གྲངས3ཐོབ་ཀྱང་། ཀྲུང་གོའི་རུ་ཁག་ལས་རྒྱལ་ཐུབ་ཀྱི་མེད་པ་རེད།
ཐེངས་འདིར་ཀྲུང་གོའི་རུ་ཁག་གིས་ལོ16འགོར་རྗེས་བུད་མེད་ཀྱི་ཕའེ་ཆིའུ་སྤོ་ལོ་རུ་ཁག་གི་ཨང་དང་པོ་བླངས་པ་རེད། བུད་མེད་ཀྱི་ཕའེ་ཆིའུ་སྤོ་ལོ་རུ་ཁག་ནི1993ལོ་ནས་འགྲན་འགོ་བཙུགས་པ་དང་། ལོ་བཞི་རེར་ཐེངས་རེ་སྤེལ་གྱི་ཡོད་པ་རེད། ད་ལོ་ནི་སྐབས་བདུན་པ་ཡིན་པ་དང་། ཀྲུང་གོའི་བུད་མེད་ཀྱི་ཕུའེ་ཆིའུ་སྤོ་ལོ་རུ་ཁག་གིས་སྔོན་ཆད་སྐབས་བཞི་བའི་ནང་ཞུགས་མྱོང་ཞིང་། 2001ལོར་ཨང་དང་པོ་ཐོབ་ཡོད་པ་རེད། ཡིན་ནའང་། 2009ལོ་ནས2013ལོའི་བར་ལ་ཨ་ཤེ་ཡའི་ལེགས་སྐྱེས་འགྲན་བསྡུར་གྱི་ཨང་དང་པོ་མ་ཐོབ་པའི་དབང་གིས་འགྲན་བསྡུར་ནང་ཞུགས་མ་ཐུབ་པ་རེད། །
རྩོམ་སྒྲིག་པ། ཀླུ་མོ་མཚོ།


text:
དེ་བཞིན་ལོ་ལྟར་བོད་མིའི་སློབ་གྲྭ་ཁག་གི་ནང་ཕྱི་ཟླ་ ༩ ཚེས་ ༥ ཉིན་དགེ་རྒན་གྱི་ཉིན་མོ་ཞེས་སྲུང་བརྩི་ཞུ་བའང་དོན་དུ་དགེ་རྒན་ལ་ཆེ་མཐོང་དང༌། གུས་བརྩི་ཞུ་ཆེད་ཡིན།
འོ་ན་ཅིའི་ཕྱིར་རྒྱ་གར་ནང་གི་བོད་མིའི་སློབ་གྲྭ་ཁག་ཏུ་དགེ་རྒན་གྱི་ཉིན་མོ་དེ་ལོ་ལྟར་ཕྱི་ཟླ་ ༩ ཚེས་ ༥ ཉིན་སྲུང་བརྩི་ཞུ་བ་ཡིན་ནམ་ཞེ་ན། དེ་ནི་ཉིན་དེར་རྒྱ་གར་གྱི་རླབས་ཆེན་གྱི་ལྟ་གྲུབ་མཁས་པ་དང༌། རླབས་ཆེན་གྱི་དགེ་རྒན་ཆེ་མོ་བ། རྒྱ་གར་གྱི་སྲིད་འཛིན་
མཁས་དབང་འདི་ཉིད་ཡེ་ཤུའི་ཆོས་ཁྱབ་སྤེལ་སློབ་གྲྭ་ནས་སློབ་སྦྱོང་གནང་རྗེས་མ་དྷ་ར་སེའི་ཡེ་ཤུའི་མཐོ་སློབ་ཏུ་སློབ་གཉེར་ལེགས་པར་གནང༌། ཁོང་ནི་ཕྱག་དེབ་ཀློག་རྒྱུར་མཉེས་ལ་མི་ཚེའི་དོན་གནད་མང་པོའི་སྐོར་ལ་ཐུགས་བསམ་གཏིང་ཟབ་པོ་བཞེས་མཁན་ཞིག་རེད། ཁོང་ཆུང་དུས་ནས་གཉེན་སྒྲིག་གནང་བ་དང༌། ཁོང་གི་སྐུ་ཟླས་ཁོང་གི་ཕྱག་ལས་སོགས་གང་ཅིར་ཕན་གྲོགས་ཆེན་པོ་ཞུས་ཡོད།
ཁོང་གི་ཕ་མེས་ཀྱི་ཆོས་ལུགས་ཧིན་དྷུ་དང༌། སློབ་གཉེར་བྱེད་ཡུལ་ཡེ་ཤུའི་སློབ་གྲྭའི་ཤུགས་རྐྱེན་གཉིས་བསྡོམས་པའི་འབྲས་བུར་མཁས་དབང་འདི་ཉིད་ཆོས་ལུགས་ཚང་མར་གུས་བརྩི་ཞུ་མཁན་ཞིག་ཏུ་གྱུར་ཡང༌། ཆོས་ལུགས་སོ་སོས་གང་དང་གང་གསུངས་པ་རྣམས་བདེན་པ་ཡིན་མིན་བརྟག་དཔྱད་གནང་མཁན་ཞིག་ཡིན།
གཙུག་ལག་སློབ་གཉེར་ཁང་ནས་སློབ་ཐོན་བྱུང་རྗེས་མཁས་པའི་དབང་པོ་འདི་ཉིད་ཕྱི་ལོ་༡༩༠༩ ལོར་མ་དྷ་ར་སེའི་གཙོ་སྐྱོང་མཐོ་སློབ་(Presidency College)ཀྱི་ལྟ་གྲུབ་མཁས་དབང་གི་ཕྱག་རོགས་སུ་བསྐོ་གཞག་བྱུང་བ་ལྟར། མཐོ་སློབ་དེར་ཁོང་གིས་སློབ་ཁྲིད་གནང་། ནམ་རྒྱུན་ལྟ་གྲུབ་ཀྱི་སློབ་ཚན་རྣམས་སློབ་ཕྲུབ་ཚོས་ཉོབ་སྣང་སྐྱེ་གཞི་ཞིག་ཏུ་ངོས་འཛིན་བྱེད་ཀྱི་ཡོད་ཀྱང༌། མཁས་དབང་འདིའི་སློབ་ཁྲིད་གནང་རྩལ་གྱིས་སློབ་ཕྲུག་ཚོའི་ཡིད་དབང་མེད་དུ་འཕྲོག་སྟེ། ལྟ་གྲུབ་ཀྱི་སློབ་ཚན་ལ་སྤྲོ་བ་དང་བཅས་ཏེ་ཞུགས། མཁས་དབང་འདིས་སློབ་ཁྲིད་ཙམ་དུ་མ་ཟད་སློབ་ཕྲུག་དང་འབྲེལ་ལམ་ཟབ་མོ་བཟུང་སྟེ་ཁོང་ཚོའི་བསམ་སྤྱོད་གཉིས་ཀ་ཡ་རབས་དང་ལྡན་པ་ཡོང་ཐབས་མཛད།
ཁོང་ལྟ་གྲུབ་ལ་མཁས་པའི་བསམ་བློ་བ་ཞིག་ཡིན་པ་ཙམ་དུ་མ་ཟད། རྩོམ་པ་པོ་ཞིག་ཀྱང་ཡིན་པ་སྟེ། དུས་སྐབས་དེ་ཙམ་ནས་ཁོང་གིས་ནུབ་ཕྱོགས་རྒྱལ་ཁབ་ཀྱི་ཚགས་དེབ་ཁ་ཤས་ནང་ལྟ་གྲུབ་དང་ཆོས་ལུགས་ཀྱི་སྐོར་ལ་ལྗགས་རྩོམ་སྤེལ་འགོ་བཙུགས་པ་དང༌། དེ་རྗེས་རྒྱ་གར་གྱི་རྩོམ་རིག་མཁས་དབང་ཉི་དབང་མགོན་པོའམ་ར་བིན་ཏ་ར་ན་ཐ། ཊེ་གོར་(Rabindranath Tagore)གྱི་ལྟ་གྲུབ་སྐོར་ལ་དེབ་གཅིག་འབྲི་གནང་མཛད།
ཕྱི་ལོ་ ༡༩༡༨ ལོར་མའི་སོར་གཙུག་ལག་སློབ་གཉེར་ཁང་(University of Mysore)གིས་རེ་སྐུལ་ཞུས་དོན་ལྟར། སློབ་གཉེར་ཁང་དེའི་ལྟ་གྲུབ་མཁས་དབང་གི་མཚན་གནས་བཞེས་ཏེ། ལོ་ངོ་གསུམ་རིང་སློབ་ཁྲིད་མཛད་ཞོར་《དེང་གི་ལྟ་གྲུབ་ནང་ཆོས་ལུགས་ཀྱི་གོ་གནས།》(The Reign of Religion in Contemporary of Philosophy)ཞེས་པའི་དེབ་ཅིག་བརྩམས། དེབ་དེ་ནི་ལྟ་གྲུབ་ཀྱི་སྐོར་ལ་ལེགས་གྲུབ་ཤིན་ཏུ་ཆེན་པོ་བྱུང་བའི་དེབ་གཅིག་ཡིན་སྟབས། འཛམ་གླིང་གི་གཙུག་ལག་སློབ་གཉེར་ཁང་གི་ལྟ་གྲུབ་ཚན་ཁག་གི་སློབ་ཕྲུག་ཚང་མས་བལྟ་ཀློག་བྱེད་ཀྱི་ཡོད།
ཕྱི་ལོ་ ༡༩༢༡ ལོར་མཁས་དབང་འདི་ཉིད་རྒྱ་གར་ནང་གི་ལྟ་གྲུབ་མཁས་པའི་གོ་གནས་གལ་འགངས་ཆེ་ཤོས་ཏེ། ཀ་ལི་ཀ་ཏ་གཙུག་ལག་སློབ་གཉེར་ཁང་གི་བསམ་བློ་དང་བཟང་སྤྱོད་ཚན་རིག་ཁང་གི་མཁས་དབང་དུ་འདེམས་བསྐོ་གནང་བར་མ་ཟད། དབྱིན་ཡིག་ནང་རྒྱ་གར་གྱི་ལྟ་གྲུབ་སྐོར་ལ་དེབ་གཅིག་འབྲི་གནང་ཡོང་བའི་སྐུལ་མ་ཞུས། ཁོང་གི་ལྗགས་རྩོམ་ཁག་གི་ཤུགས་རྐྱེན་ལ་བརྟེན་ནས། འཛམ་གླིང་ནང་རྒྱ་གར་གྱི་ལྟ་གྲུབ་ཀྱི་རྣམ་གཞག་ལ་དགའ་མོས་དང༌། དོན་གཉེར་བྱེད་མཁན་ཤིན་ཏུ་མང་པོ་བྱུང༌།
ཕྱི་ལོ་ ༡༩༢༦ ལོའི་ཟླ་ ༦ པར་མཁས་དབང་འདི་ཉིད་ཀྱིས་ཁཱམ་བྷ་རའི་ཇིར་(Combridge)བསྐོང་ཚོགས་བྱས་པའི་དབྱིན་ཡུལ་རྒྱལ་རྒྱུད་་གཙུག་ལག་སློབ་གཉེར་ཁང་གི་ལྷན་ཚོགས་དང༌། ལོ་དེའི་ཟླ་བ་༩ པར་ཧ་ཝར་ཌི་(Harvard)གཙུག་ལག་སློབ་གཉེར་ཁང་དུ་བསྐོང་ཚོགས་བྱས་པའི་རྒྱལ་སྤྱིའི་ལྟ་གྲུབ་མཁས་པའི་ལྷན་ཚོགས་སུ་ཚོགས་བཅར་གནང༌། སྐབས་དེའི་ཚོགས་འདུའི་ཐོག་གནང་བའི་ཁོང་གི་གསུང་བཤད་ཀྱི་ནང་དོན་གཙོ་བོ་ནི། དེང་རབས་ཀྱི་དཔལ་ཡོལ་ནང༌། ནང་བསམ་བློ་ཡར་རྒྱས་གཏོང་ཕྱོགས་མེད་པའི་སྐྱོན་གནད་སྐོར་རེད།
མཁས་དབང་འདིའི་དགོངས་པ་ཟབ་ལ་དབྱིན་སྐད་སྒྲ་དག་ལ་གོ་བདེ་བས། དུས་དེ་ནས་ཡོ་རོབ་དང་ཨ་རིའི་གྲགས་ཅན་གཙུག་ལག་སློབ་གཉེར་ཁང་ཁག་ཏུ་གསུང་བཤད་གནང་བར་གདན་འདྲེན་ཞུ་མཁན་མང་པོ་བྱུང་ཞིང༌། ཁོང་གི་གསུང་བཤད་ཀྱིས་མི་མང་པོའི་ཡིད་དབང་མེད་དུ་འཕྲོག དེ་རྗེས་ཁོང་གིས་ཁྱབ་འཇུག་གི་འཇུག་པ་བཅུ་པ་《ཀརྐི་ཡིན་ནམ། ཡང་ན་དཔལ་ཡོན་གྱི་འབྱུང་འགྱུར་ཡིན་》(Kalki or the Future of Civilization)ཞེས་པའི་དེབ་ཅིག་བརྩམས། དེབ་འདིའི་ནང་ཚན་རིག་དང་འཕྲུལ་ཆས་ཀྱིས་མིའི་ཕྱིའི་ལུས་པོ་བདེ་ཐབས་མང་པོ་བསྐྲུན་ཡོད་པ་དངོས་འབྲེལ་ཡིན་རུང༌། མིའི་ནང་སེམས་ཀྱི་བདེ་བ་ནི་དེ་ཙམ་གྱིས་བསྐྲུན་མི་ཐུབ་པའི་སྐོར་སོགས་རྩལ་དུ་བཏོན་ནས་གསུངས་ཡོད།
མཁས་དབང་འདི་ཉིད་ལ་དབྱིན་ཡུལ་གྱི་ཨོག་སེ་ཕོར་ཊེ་(Oxford)གཙུག་ལག་སློབ་གཉེར་ཁང་ནས་གོ་གནས་ཤིག་ཕུལ་དོན་ལྟར་དེར་ཕེབས་ཏེ་མཛད་འགན་བཞེས། ཁོང་ནི་ཤར་ཕྱོགས་དང་ནུབ་ཕྱོགས་གཉིས་ཀའི་ལྟ་གྲུབ་ཀྱི་རྣམ་གཞག་ལ་མཁས་པར་གྱུར་ཞིང༌། ཁོང་གིས་ཕྱི་རྒྱལ་ཁག་ཏུ་གསུང་བཤད་གནང་བ་ཁག་གིས་མི་མང་པོའི་བསམ་བློར་འགྱུར་བ་ཐེབས་པ་དང༌། མི་མང་པོས་རྒྱ་གར་གྱི་ལྟ་གྲུབ་ཅེས་པ་ཡང་སྙིང་གང་འདྲ་ཞིག་ཡིན་མིན་ཤེས་ཐུབ་པ་བྱུང༌། དུས་དེར་ཁོང་གིས་《སེམས་གཙོ་སྨྲ་བའི་མི་ཚེའི་ལྟ་བ》(Idealistic view of Life)ཞེས་པའི་དེབ་ཅིག་འབྲི་བར་མཛད།
ཕྱི་ལོ་ ༡༩༣༠ ལོར་མཁས་པའི་དབང་པོ་འདི་ཉིད་རྒྱ་གར་དུ་ཕྱིར་ཕེབས་ནས། རང་གི་ཕུན་སུམ་ཚོགས་པའི་ཤེས་ཡོན་དང༌། ཉམས་མྱོང༌། འཇོན་ཐང༌། བརྩོན་འགྲུས་བཅས་ལ་བརྟེན་ནས་སློབ་ཁྲིད་ཁྱད་དུ་འཕགས་པར་གནང༌། ཁོང་ཝལ་ཊར་ལ་ཡོད་པའི་ཨན་ཏ་ར་གཙུག་ལག་སློབ་གཉེར་ཁང་གི་ཉེ་བའི་རིགས་བདག་ཏུ་(Vice-chancellor of Andhra University)བསྐོ་གཞག་བྱུང་བ་ལྟར། དགེ་རྒན་དང་སློབ་ཕྲུག་གི་བློ་སྟོབས་གོང་དུ་སྤེལ་ནས་ཤེས་ཡོན་གྱི་སྤུས་ཚད་གོང་མཐོར་སྤེལ་ཐུབ་པ་བྱུང༌། དེ་འདྲའི་གྲུབ་འབྲས་ལ་བརྟེན་ནས་ཕྱི་ལོ་ ༡༩༣༡ ལོར་ཁོང་གི་གོ་གནས་སྤར།
ཕྱི་ལོ་ ༡༩༤༧ ལོར་རྒྱ་གར་ལ་རང་བཙན་ཐོབ་པ་དང་མཁས་དབང་འདི་ཉིད་མཉམ་སྦྲེལ་རྒྱལ་ཚོགས་ཀྱི་ཤེས་ཡོན་དང༌། རིག་གཞུང༌། ཚན་རིག་བཅས་ཀྱི་ལྷན་ཚོགས་(UNISCO)ནང་རྒྱ་གར་གཞུང་གི་སྐུ་ཚབ་གཙོ་བོར་མངགས་གཏོང་གནང་བ་དང༌། ཕྱི་ལོ་ ༡༩༤༩ ལོར་ལྷན་ཚོགས་དེའི་ཚོགས་གཙོར་གྱུར། དེ་བཞིན་ ༡༩༤༧ ནས་ཁོང་རྒྱ་གར་གྲོས་ཚོགས་ཀྱི་ཚོགས་མི་དང༌། ༡༩༤༩ ལོར་ཨུ་རུ་སུ་མཉམ་སྦྲེལ་རྒྱལ་ཁབ་ཏུ་བཅའ་སྡོད་རྒྱ་གར་གཞུང་གི་གཞུང་ཚབ་པའི་འགན་བཞེས།
ཕྱི་ལོ་ ༡༩༦༣ ལོར་མཁས་དབང་འདི་ཉིད་ཨོག་སེ་ཕོར་ཌི་གཙུག་ལག་སློབ་གཉེར་ཁང་གི་ཤར་ཕྱོགས་ཀྱི་ཆོས་ལུགས་དང་མི་ཆོས་ཀྱི་ཐོག་སེ་ཕལ་ཌིང་(Spalding)ཞེས་པའི་མཁས་པའི་མཚན་གནས་ཐོག་གདན་འདྲེན་ཞུས་ཤིང༌། དེ་ནི་ཨེ་ཤ་ཡའི་མི་ཞིག་ལ་མཚན་གནས་གལ་ཆེན་དེ་ཕུལ་བ་ཐེངས་དང་པོ་རེད། དེར་བརྟེན་མཁས་པའི་དབང་པོ་འདིས་ཡང་བསྐྱར་གྲུབ་འབྲས་ལྡན་པའི་ལོ་ངོ་གསུམ་དབྱིན་དུ་བསྐྱལ་བ་དང༌། དེའི་རིང་ཁོང་གི་གསུང་བཤད་ཁག་《ཤར་ཕྱོགས་ཀྱི་ཆོས་ལུགས་དང་ནུབ་ཕྱོགས་པའི་ལྟ་བ།》ཞེས་པའི་འགོ་བརྗོད་འོག་པར་སྐྲུན་བྱས་ཤིང༌། སྐབས་དེའི་དུས་བབ་(Times)ཚགས་པར་གྱིས་དེ་ལ་བསྐྱར་ཞིབ་ཀྱི་དཔྱད་བརྗོད་སྤེལ་ཏེ། བསྔགས་བརྗོད་བྱས་པར་མ་ཟད། ཐ་ན་དེབ་དེ་ནུབ་ཕྱོགས་ཀྱི་དཔལ་ཡོན་གྱི་འགྱུར་འགྲོས་མཚོན་པའི་གལ་ཆེའི་མཚོན་རྟགས་ཤིག་ཡིན་པར་བཤད་ཡོད།
མཁས་དབང་འདིར་མཁས་པའི་ཆེ་མཐོང་དང་གཟེངས་བསྟོད་མཐོ་གྲས་ཁག་ཐོབ་མྱོང་ཡོད་ཅིང༌། ཨུ་རུ་སུར་གཞུང་ཚབ་ཀྱི་འགན་ཁུར་བཞེས་རྗེས་ཁོང་དང༌། སྲིད་བློན་ནེ་རུ་དང་འབྲེལ་འདྲིས་ཟབ་མོ་བྱུང་། དེ་འདྲའི་རྒྱབ་ལྗོངས་འོག་ཕྱི་ལོ་ ༡༩༥༢ ནས་ ༡༩༦༢ བར་མཁས་དབང་འདིས་རྒྱ་གར་གྱི་སྲིད་འཛིན་གཞོན་པའི་འགན་བཞེས་པ་དང༌། ཕྱི་ལོ་༡༩༦༢ ནས་སྲིད་འཛིན་གྱི་འགན་བཞེས། ཕྱི་ལོ་ ༡༩༦༧ ལོར་སྲིད་འཛིན་གྱི་ལས་གནས་ནས་འཁྱུར་རྗེས། རང་གི་དགའ་ཉེ་བློ་དཀར་ཚོ་དང་མཉམ་དུ་ལོ་ངོ་བརྒྱད་རིང་ཞི་ཞིང་བདེ་བའི་འཚོ་བར་རོལ་ཞིང༌། ཕྱི་ལོ་༡༩༧༥ ལོའི་ཟླ་བ་ ༤ ཚེས་ ༡༧ ཉིན་མཁས་པའི་དབང་པོ་འདི་ཉིད་དགོངས་པ་རྫོགས་པ་རེད།
རྒྱ་གར་གཞུང་གིས་རྒྱ་གར་རྒྱལ་ཡོངས་ཀྱི་དགེ་རྒན་ཚོགས་སྡེར་རེ་སྐུལ་གནང་དོན་ལྟར། མཁས་དབང་འདིའི་འཁྲུངས་ཚེས་དེ་དགེ་རྒན་གྱི་ཉིན་མོར་གཏན་འབེབས་དང་གསལ་བསྒྲགས་གནང་དོན་ལྟར། ལོ་ལྟར་སློབ་གྲྭ་ཁག་ཏུ་ཉིན་འདིར་སློབ་ཕྲུག་ཚོས་རང་གི་དགེ་བའི་བཤེས་གཉེན་ལ་གུས་བཀུར་གྱི་བསམ་པ་མཚོན་པའི་ཤིས་ཤོག་དང༌། ཕྱག་རྟགས། མེ་ཏོག་སོགས་འབུལ་བར་མ་ཟད། སློབ་ཕྲུག་ཚོའི་ངོས་ནས་དགེ་རྒན་ཚོར་གཞས་སྣ་དང༌། གཏམ་བརྗོད་སོགས་འཁྲབ་སྟོན་བྱེད་ཀྱི་ཡོད།
མཁས་དབང་འདིའི་གསུང་རྩོམ་མང་པོ་ཡོད་པའི་ཁྲོད་དུ་ནང་པའི་ཆོས་ཀྱི་སྐོར་གསུངས་པའང་ཡོད་ཅིང༌། རང་ཅག་གི་དབུ་ཁྲིད་༸གོང་ས་༸སྐྱབས་མགོན་ཆེན་པོ་མཆོག་ ༡༩༥༦ ལོར་རྒྱ་གར་དུ་ཆིབས་སྒྱུར་གནང་སྐབས། མཁས་དབང་འདི་དང་ཞལ་མཇལ་བྱུང་ཡོད་པར་མ་ཟད། མགོན་པོ་གང་གི་ལྗགས་རྩོམ་གྲགས་ཅན་རྡུལ་ཕྲན་གཅིག་ཁོ་ནའི་ནང་གི་འཇིག་རྟེན་ཞེས་པའི་ནང་དུའང་། ཁོང་གི་སྐོར་ཕྲན་བུ་བཀོད་གནང་ཡོད། ཁོང་དང་དུས་མཉམ་གྱི་མཁས་པ་དང༌། དེང་སྐབས་ཀྱི་དཔྱད་བརྗོད་པ་ཚོས་ཁོང་ལ་གདེང་འཇོག་གནང་སྐབས། གཅིག་མཐུན་ཞིག་ཡོད་པ་ནི། མཁས་དབང་འདི་ཉིད་ལྟ་གྲུབ་ཀྱི་རྣམ་གྲངས་གཅིག་ཙམ་མ་ཟད། ལྟ་གྲུབ་ཀྱི་རྣམ་གྲངས་མང་པོ་དང༌། ཆབ་སྲིད། སློབ་ཁྲིད་སོགས་ཕྱོགས་མང་པོའི་ཐད་གྲུབ་འབྲས་དེ་ཙམ་བྱུང་བ་ནི་ཧང་སངས་དགོས་པ་ཞིག་ཡིན་པར་གླེང་གི་ཡོད།། །།


text:
ཀྲུང་གོའི་བོད་ལྗོངས་དྲ་བར་གནས་ཚུལ་འབྱོར་གསལ། དྲན་ཤེས་ངོས་ཀྱི་བོད་ལྗོངས་ནི་གངས་རི་དང་རྩྭ་ཐང་གིས་གྲུབ་པ་ཞིག་རེད་མོད། དེ་ལྟར་ནའང་བོད་ལྗོངས་ལྷོ་ཁ་མཚོ་སྣ་རྫོང་གི་ལེགས་པོ་རོང་ནི་རྩི་ཤིང་སྟུག་པོ་རྒྱས་ཤིང་སྨུག་པས་རི་རྩེ་བཏིམ་པ། ཆུ་ཕྲན་ཤག་ཤག་བཞུར་པའི་གནས་མཛེས་ཤིང་སྡུག་པ་ཞིག་རེད། རོང་དེ་གར་མག་མག་མོན་པ་མི་རིགས་ཤང་དང་སླད་མོན་པ་མི་རིགས་ཤང་། ཀོང་རི་མོན་པ་མི་རིགས་ཤང་། སྐྱིད་པ་མོན་པ་མི་རིགས་ཤང་བཅས་གཞིས་ཆགས་ཡོད་ལ། མཛེས་སྡུག་ལྡན་པའི་རང་བྱུང་མཛེས་ལྗོངས་དང་ཐུན་མོང་མ་ཡིན་པའི་མི་རིགས་ཀྱི་གོམས་སྲོལ་ལ་བརྟེན་ནས2013ལོར་མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོ་འཆར་འགོད་འགོ་བརྩམས་པ་དང2014ལོའི་ཟླ3པར་ལས་འགོ་ཚུགས་པ་དང་། 2014ལོའི་ཟླ12པར་འཛུགས་སྐྲུན་ལེགས་གྲུབ་ཟིན་པ།2015ལོའི་ཟླ་དང་པོ་དངོས་སུ་སྤྱོད་འགོ་ཚུགས་ནས་2016 ལོའི་རྒྱལ་ཁབ་ཀྱི་ཞིང་ལས་པུའུ་ཡིས“ཀྲུང་གོའི་སྤྲོ་གསེང་མཛེས་སྡུག་ལྡན་པའི་གྲོང་གསེབ”ཏུ་བདམས་པ་རེད།
མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་ཐང་ཆེན་གྱི་མེ་ཕུང་སྐོར་བྲོའི་དགོང་ཚོགས།
མག་མག་གི་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་ཐང་ཆེན་སྟེང་། ལུས་ལ་མོན་པ་རིགས་ཀྱི་སྲོལ་རྒྱུན་རྒྱན་གོས་གྱོན་པའི་ས་གནས་དེ་གའི་མང་ཚོགས་དང་ས་ཕྱོགས་ཁག་གི་ཡུལ་སྐོར་པ་ཁག་ཅིག་གིས་མེ་ཕུང་སྐོར་བྲོ་འཁྲབ་ཀྱི་འདུག “ནམ་ཟླ་ཡག་པོ་ཡིན་ཚེ། ཉིན་རེའི་དགོང་མོ་ཆུ་ཚོད་8ཀྱི་སྟེང་ཐང་ཆེན་ཐོག་མེ་ཕུང་སྐོར་བྲོའི་དགོང་ཚོགས་འཚོགས་གི་ཡོད་ལ། ཡུལ་སྐོར་པ་དག་ཀྱང་མཉམ་ཞུགས་བྱས་ནས་ས་གནས་དེ་གའི་ཁྱད་ཆོས་ལྡན་པའི་མི་རིགས་རིག་གནས་ཉམས་སུ་མྱོང་པར་དགའ་བོ་འདུག”ཅེས་ལོ་ན27ལ་སླེབས་པའི་བདེ་སྐྱིད་མཚོ་མོ་རང་ཁྱིམ་གྱི་སྒོ་རྩར་ལངས་ནས་ཐང་ཆེན་སྟེང་འཁྲུག་ཆ་དོད་པའི་མི་ཚོགས་ལ་བལྟས་འདུག
མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་མཚན་ལྗོངས།
2018ལོའི་ཟླ5པའི་ཚེས1ནས་ཟླ6པའི་ཚེས30ཉིན་བར། བོད་རང་སྐྱོང་ལྗོངས་ཀྱིས“དགུན་དུས་བོད་ལ་ཡུལ་སྐོར་དང་སའི་གོ་ལའི་མཐའ་སྣེ་གསུམ་པ་མཉམ་སྤྱོད” ཀྱི་བྱེད་སྒོ་སྤེལ་བའི་རྨང་གཞིའི་ཐོག་བོད་ལྗོངས་རྒྱལ་ཁབ་ལ་དབང་བའི་གཙོ་གནད་མཛེས་ལྗོངས་ས་ཁུལ26ལ་ཡུལ་སྐོར་བ་ཉུང་བའི་དུས་ཀྱི་པ་སེའི་རིན་གོང་(རིན་གོང་ཕྱེད་ཀ)བསྡུ་རྒྱུ་ལག་བསྟར་བྱས། དེ་ཡང་རྒྱལ་ཁབ་ཀྱིA3རིམ་པའི་ཡུལ་སྐོར་མཛེས་ལྗོངས་ས་ཁུལ་་ཡིན་པའི་ལེགས་པོ་རོང་ཡང་གཟིགས་སྐྱོང་བྱེད་སྒོ་གྲས་སུ་འདུས་ཡོད་ལ། དེའི་ཁར་ལྷོ་ཁ་གྲོང་ཁྱེར་གྱིས“མྱུར་གཏོང་དལ་ཉུལ་ཏེ་ལེགས་པོ་རོང་གི་སྟག་མའི་མེ་ཏོག་ལ་མྱོང་རོལ”ཞེས་པའི་བྱེད་སྒོ་སྤེལ་ནས་ལེགས་པོ་རོང་གི་ཡུལ་སྐོར་བ་ཡོང་མང་ཤོས་ཀྱི་དུས་ཚིགས་ཕན་ནུས་ལྡན་པའི་ངང་རྒྱུན་བསྲིངས་པ་རེད།
བདེ་སྐྱིད་མཚོ་མོ་ཚང་གི་ཐོག་སོ་གསུམ་ལྡན་གྱི་ཁང་པ།
མི་ཚོགས་འཁྲུག་ཆ་དོད་པའི་ཐང་ཆེན་གྱི་འཁྲིས་སུ་གནས་པའི་རྐྱེན་གྱིས་བདེ་སྐྱིད་མཚོ་མོ་ཚང་གི་ཚོང་ཡང་སྔར་བས་བྲིན་པོ་ཡོད་དེ། དགོང་མོ་རེར་རང་ཁྱིམ་གྱི་ཇ་ཁང་དང་ཁྱིམ་ཚང་མགྲོན་ཁང་གི་ཚོང་ལ་བདག་དོམ་བྱེད་དགོས་ཤིང་། ཞབས་བྲོ་རྩེ་བར་དགའ་བའི་བདེ་སྐྱིད་མཚོ་མོས་རང་ཁྱིམ་གྱི་སྒོ་རྩར་ལངས་ནས་རྒྱང་ལ་ལྟ་བ་ཙམ་ལས་ཐབས་གཞན་མེད་པས་བློ་སེམས་ཅུང་ཕམ་པའི་སྣང་བ་ཞིག་སྟེར། བདེ་སྐྱིད་མཚོ་མོའི་རྒྱབ་ལོགས་ཀྱི་མཛེས་ཤིང་ཡིད་དུ་འོང་པའི་ཐོག་སོ་གསུམ་ལྡན་གྱི་ཁང་པ་ནི་མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་ལས་གཞི་ཡིན་ལ། འདི་གར་ས་སྐྱེས་རྡོ་སྐྱེས་ཀྱི་བདེ་སྐྱིད་མཚོ་མོས་མག་མག་ཤང་གི་འཕོ་འགྱུར་བདེན་དཔང་བྱས་ཡོད་ལ། ལེགས་པོ་རོང་ལ་སྐྱེ་ཁམས་ཡུལ་སྐོར་ལས་ཡུལ་སྐོར་མང་པོར་གྱུར་ཡོད་པའང་བདེན་དཔང་བྱས་ཡོད།
བདེ་སྐྱིད་མཚོ་མོ་ཚོང་སྒྲོམ་མདུན་དུ་ཡོད་པ།
“ དེ་སྔར་ང་ཚོའི་འདི་གར་ལམ་ཚང་མ་འདམ་ལམ་ཡིན་པ་དང་སྡོད་ཁང་ཡང་ཐབས་ཆག་ཡིན་ལ་དམ་སྦྱར་རང་བཞིན་མི་བཟང་པ། རླུང་གཡུག་པའི་སྐབས་སུ་སྲུབས་ཀ་ནས་རླུང་ལྡང་ནས་ཧ་ཅང་གྲང་། དེང་ཆར་སྡོད་ཁང་མཛེས་ཤིང་ཁོད་ཡངས་པ་ཞིག་གསར་དུ་བསྐྲུན་ཡོད་དེ་ས་དྲོས་དང་ཆུ་ཚ་བཅས་མཁོ་འདོན་ཐུབ་ལ་བདེ་འཇགས་བདེ་པོ་ཞིག་ཀྱང་རེད། སྒོར་ཁྲི40ལྷག་ཙམ་གྱི་ཁང་པ་འདིར་ང་ཚོས་སྒོར་ཁྲི12རང་གྲབས་བྱས་ཡོད་ཅིང་། ལྷག་མ་ཚང་མ་ནི་སྲིད་གཞུང་གིས་བཏོན་པ་མ་ཟད། ཁྱིམ་ཚང་མགྲོན་ཁང་ནང་གི་སྒྲིག་བཀོད་ཚང་མ་སྲིད་གཞུང་གིས་གནང་པ་ཡིན་པས་དངོས་གནས་སེམས་གཏིང་ནས་ཐུགས་རྗེ་ཆེ་ཞུས་པ་ཡིན”ཞེས་བདེ་སྐྱིད་མཚོ་མོས་དེ་སྐད་བཤད།
བདེ་སྐྱིད་མཚོ་མོ་ཚང་གི་ཐོག་ཁང་དུ་ཐོག་སོ་དང་པོར་ཇ་ཁང་ཕྱེ་ཡོད་པ་དང་ཐོག་སོ་གཉིས་པ་དང་གསུམ་པ་ནི་རང་ཉིད་སྡོད་ས་ཕུད་གཞན་ཁང་མིག6ནི་ཁྱིམ་ཚང་མགྲོན་ཁང་དུ་བཀོལ་ཡོད་པ་རེད། ཉིན་དེའི་དགོང་མོ། ཁང་མིག་གསུམ་དུ་མགྲོན་པོ་བསྡད་ཡོད་པ་དང་། མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་སྣོད་བཅུད་ཡུལ་སྐོར་ལ་བརྟེན་བདེ་སྐྱིད་མཚོ་མོའི་ཇ་ཁང་དང་ཁྱིམ་ཚང་གི་མགྲོན་ཁང་ལ་ལོ་གཅིག་ལ་ཡོང་འབབ་སྒོར་ཁྲི12ཡན་ལ་སླེབས་ཐུབ་པ་དང་། དེ་ལས་གཞན་ཁྱོ་ག་རིག་འཛིན་གྱི་འདོན་འཇུག་འཕྲུལ་འཁོར་གྱིས་ཀྱང་ཟླ་བ་གཅིག་ལ་ཡོང་འབབ་སྒོར11000འཚོལ་ཐུབ། བདེ་སྐྱིད་མཚོ་མོ་དང་ཁྱིམ་མི་རྣམས་ནི་ཏང་དང་སྲིད་གཞུང་གི་སྲིད་ཇུས་བཟང་པོའི་འོག རང་ཉིད་ཀྱི་ནུས་པར་བརྟེན་ཕྱུག་འགྱུར་ལམ་བུར་བསྐྱོད་ཡོད་པ་དང་། “དེ་སྔ་ལོ་གསར་གྱི་མཁོ་ཆས་ཉོ་སྒྲུབ་བྱེད་པར་ཡང་མཚོ་སྣ་རྫོང་ལ་འགྲོ་དགོས་མོད། ད་ལྟ་ཆ་རྐྱེན་ཇེ་ལེགས་སུ་ཕྱིན་པས་ང་ཚོ་ཚང་མ་ལྷོ་ཁ་གྲོང་ཁྱེར་དུ་ཕྱིན་པ་ཡིན། ན་ནིང་ལོའི་དགུན་ཁར་ད་དུང་ཁྱིམ་མི་དང་མཉམ་དུ་ལྷ་སར་ཕྱིན་ནས་ཉིན་དྲུག་རིང་ལྷོར་གཡེང་བྱས་པ་ཡིན”བདེ་སྐྱིད་མཚོ་མོས་གདོང་ལ་བདེ་སྐྱིད་ཀྱིས་ཁེངས་ནས་དེ་སྐད་བཤད།
པད་མ་དབྱངས་ཅན་མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་ནང་བསྐྱོད་བཞིན་པ།
ཏང་གི་ཚོགས་ཆེན་བཅུ་དགུ་པའི་འཐུས་མི། མག་མག་ཤང་གི་ཤང་ཀྲང་པད་མ་དབྱངས་ཅན་གྱིས་ངོ་སྤྲོད་བྱས་པར་གཞིགས་ན། མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་རྣམ་གྲངས་ཀྱིས་ཁྱོན་བསྡོམས་ཞིང་འབྲོག་པའི་སྡོད་ཁང་ཁྱིམ་ཚང62བསྐྲུན་པ་དང་། དེའི་ནང་ཁྱོན་ཡོངས་གནས་སྤོས་ཁྱིམ་ཚང་40དང་། རང་སར་སྒྱུར་བཀོད་ཁྱིམ་ཚང15ཡོད། གཞི་ཁྱོན་རྨིད་གྲུ་བཞི་མ244ཅན་གྱི་ཐོག་སོ་གསུམ་ལྡན་གྱི་ཁྱིམ་ཚང་ཆེ་ཤོང་ཁྱོན་བསྡོམས38ཡོད་པ་དང་། གཞི་ཁྱོན་རྨིད་གྲུ་བཞི་མ166ཅན་གྱི་ཐོག་སོ་གཉིས་ལྡན་གྱི་ཁྱིམ་ཚང་ཆུང་ཤོས་ཁྱོན་བསྡོམས17ཡོད་པ་མ་ཟད། “ཆུ་གློག་དང་དྲ་འབྲེལ། གསང་སྤྱོད་ཁྱིམ་ཚང་དུ་གཏོང་པ་མངོན་འགྱུར་བྱུང་པ་དང་། བགྲོད་ལམ་ཡང་ཁྱིམ་ཚང་དུ་སྦྲེལ་བ་མངོན་འགྱུར་བྱུང” གཞན་ཡང་། ད་དུང་འབྱོར་འབྲིང་དཔེ་སྟོན་གྲོང་ཚོས་ཧུར་ཐག་སྒོས་ཞིང་འབྲོག་མང་ཚོགས་རྣམས་ཀྱིས་རང་སྟོབས་རང་སྤེལ་དང་ལག་གཉིས་ལ་བརྟེན་ནས་ཕྱུག་པོར་བསྒྱུར་བར་སྐུལ་སྤེལ་གནང་པ་རེད། མིག་སྔའི་བར། འབྱོར་འབྲིང་དཔེ་སྟོན་གྲོང་ཚོས་ཁྱིམ་ཚང་མགྲོན་ཁང49 དང་ཟ་ཁང7 ཇ་ཁང6 ཚོང་ཁང5 མི་རིགས་ཀྱི་ཁྱད་ཆོས་ལྡན་པའི་ཐོན་རྫས་ཕྱིར་འཚོང་བྱེད་གནས7བཙུགས་ཡོད་པ་རེད།
མག་མག་སྣོད་བཅུད་ཤེས་དཔལ་གྱི་འབྱོར་འབྲིང་དཔེ་སྟོན་གྲོང་ཚོའི་མཚན་ལྗོངས།
ཞིང་འབྲོག་མང་ཚོགས་རྣམས་ཀྱིས་སྣོད་བཅུད་ཡུལ་སྐོར་གྱི་ཡོང་འབབ་འདི་ཉིད་ལོངས་སྤྱོད་བྱ་ཆེད། ཏང་གི་ཚོགས་ཆེན་བཅུ་དགུ་པའི་འཐུས་མི། པད་མ་དབྱངས་ཅན་གྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་། ཞིང་འབྲོག་མང་ཚོགས་ཀྱི་དོ་ཁུར་བྱེད་པའི“སྐྱེ་ཁམས་ཡུལ་སྐོར་དང་གྲོང་གསེབ་དར་རྒྱས་སུ་གཏོང་པ"བཅས་སྲིད་ཇུས་མག་མག་ཤང་ཁྱབ་སྤེལ་བཏང་ནས་ཁྱིམ་ཚང་སོ་སོར་བསྐྱལ་པ་རེད། “ང་ཚོ་མག་མག་ཤང་དེ་རིང་གི་འགྱུར་ལྡོག་ནི་ས་གནས་དེ་གའི་ཐུན་མོང་མ་ཡིན་པའི་རང་བྱུང་ཁོར་ཡུག་ལ་རགས་ལས་པ་ཡིན་ལ། དེ་བས་ཀྱང་ཏང་དང་སྲིད་གཞུང་གི་སྲིད་ཇུས་བཟང་པོར་རགས་ལས་པ་རེད། སྣོད་བཅུད་ཡུལ་སྐོར་ལ་སྐུལ་འདེད་གཏོང་པའི་དུས་མཚུངས་སུ། ང་ཚོས་ཧུར་ཐག་སྒོས“ སྔོ་ཞིང་དྭངས་བའི་རི་ཆུ་ནི་གསེར་རི་དངུལ་རི་ཡིན་པའི”འདུ་ཤེས་ལག་ལེན་དུ་བསྟར་ནས། སྐྱེ་ཁམས་ཁོར་ཡུག་ལ་སྲུང་སྐྱོབ་ལ་དེ་བས་ཀྱང་དོ་སྣང་བྱེད་པ་ལས་སྣོད་བཅུད་ཀྱི་མཐའ་ཚད་དང་དམར་ཐིག་ལ་གཏན་ནས་མི་རེག་པ། སྐྱེ་ཁམས་ཁོར་ཡུག་ལ་གཏོར་བརླག་ཐེབས་སྲིད་པའི་རྣམ་གྲངས་གཏན་ནས་གསར་སྤེལ་མི་བྱེད་པ་དང་། རི་གཟར་གྲོག་རོང་ཁྲོད་ཀྱི་སྣོད་བཅུད་ཡུལ་སྐོར་གྱི་རླུང་བུ་འདི་ཡུལ་ཐག་དེ་བས་རིང་པོར་ལྡང་པ་དང་དུས་ཚོད་དེ་བས་རིང་པོར་ལྡང་པར་བྱེད་དགོས”ཞེས་པད་མ་དབྱངས་ཅན་གྱིས་དེ་སྐད་བརྗོད།


text:
རྗེས་དྲན་ཞུ་ན་ཞུ་རིན་ཡོད།
སྤྱིར་བཏང་འཛམ་གླིང་རྒྱལ་ཁབ་གང་དུའང། བྱས་རྗེས་ཧ་ཅང་ཆེ་བའི་མི་བོ་ཆེ་དེ་དག་ལ་བཀའ་དྲིན་རྗེས་དྲན་ཞུ་བ་ནི་ཡ་རབས་བཟང་སྤྱོད་དུ་རྩིས་བ་དང་། ཆོས་ཕྱོགས་ནས་བཤད་ན། རྗེས་དྲན་དྲུག་ཟེར་བ་དང་། མར་ཤེས། དྲིན་དྲན། དྲིན་བཟོ་སོགས་རྒྱུ་འབྲས་མན་ངག་བདུན་གྱི་སྒོ་ནས་ལམ་ལ་སློབ་ཚུལ་མང་བས། གང་གི་ཐོག་ནས་བཤད་ནའང་རྗེས་དྲན་ནི་གལ་འགངས་ཆེ་བ་ཞིག་ཡིན། དེར་བརྟན་ (༣) པའི་ (༡༠) འི་ཉིན་མོ་ནི། བློ་གཟུ་བོར་གནས་པའི་ཐོག དངོས་པའི་གནས་ཚུལ་ལ་གཞི་བཅོལ། ཚད་ལྡན་གྱི་ལོ་རྒྱུས་ལ་ཁུངས་གཏུགས་ནས་བཤད་ན། ཆོས་ལུགས་དང་ཕྱོགས་ཁག་དེ་བཞིན་རིགས་དང་རུས་གང་ཡང་རུང་། མདོར་ན་གཟི་བརྗིད་རབ་ཏུ་འབར་བའི་དཔལ་ལྡན་འབྲུག་པའི་མིང་བྱང་སྙན་མོ་འདིའི་འོག་ལ་འཚོ་གནས་བྱེད་པ་ཞིག་ཡིན་ཕྱིན་ཆད་ (༣ / ༡༠) ཉི་མོ་དེ་ནི་མི་རབས་ནས་མི་རབས་བརྒྱུད་རྩ་ཆེ་བའི་དུས་ཆེན་ཞིག་ཏུ་རྩིས་བཀུར་བྱེད་དགོས་པ་ཞིག་དང་། རྗེས་དྲན་ཞུ་འོས་པ་ཞིག་ཡིན། དེ་ཡང་མི་ལོ་བཞི་བརྒྱའི་ཡར་སྔོན་རང་ཅག་རྣམས་ཀྱི་ས་ཁོངས་དེར། ལྷོ་མོན་ཁ་བཞི་ཟེར་བ་དང་། མཐའ་འཁོབ་མོན་ཀྱི་ཡུལ་ཟེར་བ་སོགས་མི་སྙན་པའི་མིང་འདོགས་སྣ་ཚོགས་པ་ཞིག་གི་འོག་ལ་འཚོ་གནས་བྱས་ཡོད་པ་དང་། དེ་དུས་བཀའ་རྙིང་གི་སྐྱེས་ཆེན་དམ་པ་མང་པོས་ཞབས་ཀྱིས་བཅགས་བྱིན་གྱིས་རླབས་པ་སོགས་ཀྱི་མཛད་འཕྲིན་བསྐྱངས་ཡོད་ཀྱང་། ཆོས་ཕྱོགས་ཀྱི་མཛད་འཕྲིན་རྐྱང་པ་མ་གཏོགས་འབྲུག་གོང་བུ་གཅིག་ཏུ་དྲིལ་བའི་ལུགས་གཉིས་ཀྱི་སྲོལ་བཟང་བཙུགས་ནས་རྒྱལ་ཁབ་འཛིན་སྐྱོང་གི་ཕྱག་འགན་བཞེས་པའི་ལོ་རྒྱུས་གཅིག་ཡང་མེད། དེས་ན་དཔལ་ལྡན་འབྲུག་པ་མཐུ་ཆེན་ཆོས་ཀྱི་རྒྱལ་པོ་ ༧ངག་དབང་རྣམ་རྒྱལ་ཕྱོགས་མཆོག གངས་ཅན་ཆོས་ཀྱི་ཞིང་ས་གདན་ས་ཆེན་པོ་ར་ལུང་ནས་ (༡༦༡༦) ཆིབས་ཁ་ལྷོ་མོན་ཁ་བཞིའི་ཡུལ་དུ་བསྒྱུར་བ་ནས་བཟུང་ས་གནས་འདིར་བཀྲ་ཤིས་པའི་གནས་ཚུལ་ཅི་ཡང་འབྱུང་བའི་འབྱུང་འགོ་བཙུགས་ཡོད་པ་དང་། ལྷག་པར་དེ་སྔོན་ས་ཁོངས་དེར་ཁ་བདེ་མགོ་བདེ་རྣམས་ཀྱིས་སྟོབས་ཤུགས་ཀྱིས་གོ་གནས་ཟིན་པ་སོགས་གྲལ་རིམ་ཀྱི་འཐབ་རྩོད་དང་། ནང་གི་འཁྲུག་པ་སོགས་མེད་པར་བཟོས། མི་སེར་ལ་མི་ཕན་ཞིང་གནོད་ཚབ་ཆེ་བའི་མི་ཆེན་དཔོན་ཆེན་གྱིས་སྲིད་དབང་སྒེར་སྤྱོད་ཀྱི་རིང་ལུགས་གཏོར་བཤིག་བཏང་། མདོར་ན་ལྷོ་ཁྲིམས་མེད་ལ་ཁྲིམས་དང་། རྫ་ལུང་མེད་ལ་ལུང་ཟེར་བ་དང་། ཆོས་ཁྲིམས་དར་གྱི་མདུད་པ། རྒྱལ་ཁྲིམས་གསེར་གྱི་གཉའ་ཤིང་བཙུགས་ཡོད། ཅེས་དུས་དེང་སང་ཡང་ཡུལ་དེར་རླུང་ལྟར་གྲགས་པ་ལྟར། འབྲུག་ཡོངས་རྫོགས་གོ་བུ་གཅིག་ཏུ་དྲིལ་བའི་ཁྲིམས་ཀྱི་འོག་ཆོས་སྲིད་ལུགས་གཉིས་ཀྱི་སྲོལ་བཟང་གསར་དུ་གཏོད་ནས་རྒྱལ་ཁབ་ཀྱི་འཛིན་སྐྱོང་གི་ཕྱག་ལས་རྒྱུན་བབརྟན་པོར་བཟོས་པ་སོགས་རླབས་ཆེན་གྱི་མཛད་རྗེས་དང་། ལྷག་པར་རང་ཅག་ཀྱི་ཡུལ་ལ་འབྲུག་ཡུལ། མི་ལ་འབྲུག་པ་ཞེས་མཚན་སྙན་པའི་བ་དན་གསར་པ་ཕྱོགས་ཀུན་ཏུ་འཕྱར་བར་མཛད་པས། དེང་སང་ཡིན་ནའང་འཛམ་གླིང་སྡིངས་ཆའི་སྟེང་རྒྱལ་ཁབ་གཞན་དང་དཔུང་པ་མཉམ་གཤིབ་ཐོག ང་འབྲུག་པ་ཡིན་ཞེས་སྤོབས་པ་དང་བཅས་པའི་ངོ་སྤྲོད་རྒྱག་རྒྱུ་ཡོད་པར་བཟོས་གནང་བ་སོགས། འབྲུག་པའི་མིང་བྱང་འཛིན་པ་ཞིག་ཡིན་ཕྱིན་ཆད་༧ སྐྱབས་མགོན་ངག་དབང་རྣམ་རྒྱལ་མཆོག་གི་ཆོས་དང་འཇིག་རྟེན་གང་རུང་གི་ཐུགས་རྗེས་བཀའ་དྲིན་གྱིས་མ་ཁྱབ་པ་གཅིག་རྩ་བ་ནས་མེད་དོ། །དེས་ན་རྗེས་དྲ་ཞུ་ན་ཞུ་རིང་ཡོད། །
ཨ་མའི་གཅེས་ཕྲུག་གིས་བྲིས་ཏེ་ཕུལ།


text:
འབྱུང་རྩིས་ཟླ་ཟེར་
འབྱུང་རྩིས་ཟླ་ཟེར།
ལེའུ་དང་པོ། སྐོར་འགོ་སྤྱིའི་རྣམ་གཞག །
༄༅། །འབྱུང་རྩིས་མན་ངག་ཟླ་བའི་འོད་ཟེར་ཞེས་བྱ་བ།
བླ་མ་དང་རྗེ་བཙུན་འཇམ་པའི་དབྱངས་ལ་ཕྱག་འཚལ་ལོ། །ཇི་ལྟའི་གནས་ལུགས་མངོན་གཟིགས་ནས། །ཇི་སྙེད་ཐུགས་རྗེའི་གཞན་དབང་གིས། །འགྲོ་ལ་ཕན་བདེའི་འཕྲིན་ལས་ཅན། །གཏེར་ཆེན་བླ་མ་ལ་ཕྱག་འཚལ། །མཁྱེན་བརྩེའི་ཆུ་སྐྱེས་ཀེ་ས་རར། །རབ་སྙན་ལེགས་བཤད་བུང་བའི་དབྱངས། །བསྒྱུར་མཁས་རྒྱལ་སྲས་གཞོན་ནུའི་སྐུ། །འཇམ་པའི་དབྱངས་ལ་ཕྱག་འཚལ་ལོ། །ཞུ་འཕྲུལ་ལེན་འཆང་སྐྱེས་བུ་ནི། །བཞི་ཚན་བཞི་དང་དུ་ཧ་ར། །ལོ་པཎ་དམར་ནག་ཁྲ་གསུམ་དང་། །ཁྱུང་ཕུག་བརྒྱུད་པར་བཅས་ཀུན་རྒྱལ། །བདག་བློའི་ཡོལ་གོ་དཀར་ནག་གི །རྩིས་རིག་བདུད་རྩིས་འགེངས་མཛད་པ། །རྒྱལ་སྲས་མཆོག་དང་ཟླུམ་ཆེན་རྗེ། །རྒྱ་སྟོན་རྣམས་ལའང་དྲིན་ཕྱག་འབུལ། །མང་ཐོས་ཉི་མ་དང༌བྲལ་བའི། །འགྲོ་བློའི་མཚན་མུན་བསལ་བའི་ཆེད། །འབྱུང་བ་རྩིས་ཀྱི་མན་ངག༌གནད། །གཅེས་བཏུས་ཟླ་བའི་འོད་ཟེར་སྤྲོ། །དེ་ལ་སྤྱི་ཡི་རྣམ་བཞག་དང། །བྱེ་བྲག་སོ་སོའི་སྐོར་འགོ་སྟེ། །རྣམ་པ་གཉིས་ལས་དང་པོ་ནི། །གཙུག་ལག་འབྱུང་བའི་རྒྱུད་རྣམས་སུ། (སྡོང་པོ་དགུ་འདུས་ལས། ཀྱཻ། ཉོན་ཅིག་འདུས་པའི་འཁོར་རྣམས་ཀུན། །རང་བཞིན་གནས་པའི་རུས་སྦལ་དང། །ཆགས་དང་སྲིད་པའི་རུས་སྦལ་དང། །དེ་ལས་སྤྲུལ་པའི་རུས་སྦལ་བཤད་པ་ཡིན། །རུས་སྦལ་རྣམ་པ་ལྔ་རུ་བསྟན། །ཞེས་སོ།།)གནས་ཆགས་སྲིད་སྤྲུལ་བཤས་པ་ཡི། །རུས་སྦལ་རྣམ་པ་ལྔ་རུ་བཤད། །དེ་ལས་སྣང་ལུགས་ཆགས་སྲིད་དེ། །མཚོན་བྱེད་སྤྲུལ་པའི་རུས་སྦལ་གྱིས། །མཚོན་ལས་སྟོན་པས་གཙུག་ལག་བསྟན། །དེ་ཕྱིར་དགོས་དོན་སྙིང་པོ་ནི། ། རྩ་བ་སྲིད་པའི་རུས་སྦལ་དེ། །གན་རྐྱལ་དག་ཏུ་གནས་པ་ཡི། །མགོ་བོ་ལྷོར་བསྟན་མེ་ཡི་ཁམས། །གློ་གཡས་ཤར་བསྟན་ཤིང་གི་ཁམས། །གློ་གཡོན་ནུབ་བསྟན་ལྕགས་ཀྱི་ཁམས། །མཇུག་མ་བྱང་བསྟན་ཆུ་ཡི་ཁམས། །ཡན་ལག་མཚམས་བཞི་ས་ཡི་ཁམས། །དེ་ལ་བརྩི་བྱ་རྩི་བྱེད་ཀྱི། །གཙུག་ལག་ཐམས་ཅད་སྒྲུབ་པ་ཡིན། །བརྩི་བྱའི་གཞི་ནི་འབྱུང་ལྔ་སྟེ། །ཤིང་མེ་ས་ལྕགས་ཆུ་ལྔ་པོ། །དེ་རྣམས་མ་བུ་དགྲ་གྲོགས་བརྩི། །ཤིང་མ་ཆུ་ལ་ཆུ་མ་ལྕགས། །ལྕགས་མ་ས་ལ་ས་མ་མེ། །མེ་ཡི་མ་དེ་ཤིང་ཡིན་ནོ། །ཤིང་བུ་མེ་ལ་མེ་བུ་ས། །ས་བུ་ལྕགས་ལ་ལྕགས་བུ་ཆུ། །ཆུ་ཡི་བུ་དེ་ཤིང་ཡིན་ནོ། །ཤིང་དགྲ་ལྕགས་ལ་ལྕགས་དགྲ་མེ། །མེ་དགྲ་ཆུ་ལ་ཆུ་དགྲ་ས། །ས་ཡི་དགྲ་དེ་ཤིང་ཡིན་ནོ། །ཤིང་གྲོགས་ས་ལ་ས་གྲོགས་ཆུ། །ཆུ་གྲོགས་མེ་ལ་མེ་གྲོགས་ལྕགས། །ལྕགས་ཀྱི་གྲོགས་དེ་ཤིང་ཡིན་ནོ། །དེ་ནི་འབྱུང་བའི་སྐོར་འགོ་སྟེ། །སྐོར་འགོ་ཀུན་གྱི་སྤྱི་རུ་བཞག །འབྱུང་བ་ལའང་ངོ་བོ་དང་། །ངེས་ཚིག་དབྱེ་བ་དེའི་མཚན་ཉིད། །བྱེད་ལས་ལྔ་ལས་དང་པོ་ནི། །བརྟགས་ན་དབེན་ཕྱིར་མ་གྲུབ་སྟེ། །དེ་ལས་རང་བཞིན་འབྱུང་ཕྱིར་ངེས། །དབྱེ་བ་ལྔའམ་དེ་ཡི་སྟེང༌། །མཁའ་རླུང་རི་བསྣན་བདུན་བརྒྱད་སྲིད། །ཤིང་སོགས་རིམ་བཞིན་གཡོ་སྲེག་དང་། །སྲ་གཅོད་བརླན་ལྔའི་མཚན་ཉིད་འཛིན། །བྱེད་ལས་མ་འཁྲུགས་བདེ་སྟེར་ཞིང། །འཁྲུགས་ན་ན་འཆིའི་སྡུག་བསྔལ་བསྐྱེད། །དེ་ཕྱིར་འབྱུང་འདུས་ཕུང་པོ་ལ། །རྣམ་རྟོག་ལས་བསྐྱེད་འདུ་བ་ཡི། །ནད་དང་ཡེ་འབྲོག་གཤེད་བཞིས་སྤྱོད། །བདེ་སྡུག་མ་ལུས་འབྱུང་བས་བྱེད། །དེ་བསལ་ཕྱིར་ན་རྩིས་འདི་གཅེས། །རྩི་བྱེད་གཙུག་ལག་རྣམ་གཉིས་ཏེ། །རང་བཞིན་གཞི་དང་འཁྲུལ་སྣང་ངོ༌། །རང་བཞིན་གཞི་ཡི་གཙུག་ལག་ནི། །སྣང་སྲིད་འབྱུང་བ་ལྔར་སྣང་བ། །ཀུན་ཀྱང་ནམ་མཁའི་རང་བཞིན་ཏེ། །མཐའ་དབུས་མེད་ཅིང་འདུས་མ་བྱས། །མ་རིག་འཕྲུལ་སྣང་གཙུག་ལག་ལ། །རྩི་བའི་གཞི་དང་རྩི་ཐབས་གཉིས། །རྩི་གཞི་ལའང་རྣམ་བཞི་སྟེ། །འབྱུང་བ་རང་རྒྱུད་སྣང་བ་ཡུལ། །སྤྱོད་བྱེད་ཡིད་དང་འཛིན་པ་སེམས། །འབྱུང་བ་ཕྱི་ནང་བར་གསུམ་གྱི། །(ནང་གི་ཁམས་ལྔ་སྙིང་མེ་ཁམས། གློ་བ་ལྕགས་ཁམས། མཆིན་པ་ཤིང་ཁམས། མཆེར་པ་ས་ཁམས། མཁལ་མ་ཆུ་ཁམས། )དབྱེ་བས་རང་རྒྱུད་གཏན་ལ་འབེབས། །དབང་ཡུལ་ཅིར་སྣང་འབྱུང་བ་རུ། །ཤེས་པ་དེ་ནི་སྣང་བ་ཡུལ། །དེ་དག་ཕན་ཚུན་འབྱུང་བ་ཡི། །གཅོད་འདྲལ་བསམ་པ་སྤྱོད་བྱེད་ཡིད། །དེ་ཡི་སྐྱོན་དང་ཡོན་ཏན་དག །འཛིན་པ་སེམས་ཀྱི་གབ་རྩེར་གྲགས། །རྩི་ཐབས་བསྡུ༌ན་རྣམ་པ་དགུ། ཁམས་ལོ་སྨེ་བ་སྤར་ཁ་དང་། །ཟླ་ཞག་དུས་ཚོད་གཟའ་སྐར་རོ། །
དང་པོ་ཁམས་ནི་ཀེག་ཤིང་དང་། །ཇི་མེ་ཀུངས་ས་ཤངས་ལྕགས་ཏེ། །འུ་ཆུ་རུས་ཆེན་ལྔ་རུ་གྲགས། །དེ་དག་སོ་སོའི་ངོས་འཛིན་ཀྱང། །སྐད་འགགས་གྲེ་བ་འདར་ཀེག་ཤིང་། །སོ་བར་སྒྲ་འདོན་ཇི་མེ་སྟེ། །ལྟེ་ཁུང་དབུགས་སྡུད་ཀུངས་ས་དང། ཁ་གདངས་ལྕེ་འཕྱར་སྣ་ནས་དབུགས། །འོང་བ་དེ་ནི་ཤངས་ལྕགས་ཁམས། །མཆུ་སྡུད་མཆུ་འཛུམ་འུ་ཆུར་བཤད། ཁམས་ལོ་སྦྱར་བའི་མཐུན་སྡེབས་ནི། །ཤིང་ཁམས་ཀེག་ལ་དཔེར་མཚོན་ན། །སྟག་ཡོས་འབྱུང་ན་དབང་ལོ་སྟེ། །བྱི་ཕག་མ་ལ་རྟ་སྦྲུལ་བུ། །ཁྱི་འབྲུག་གྲོགས་ལ་བྱ་སྤྲེལ་དགྲ། །ལུག་ནི་འཆད་ཆེན་འཆད་ཆུང་གླང་། །དབང་གཟའ་ཕུར་བུ་དབང་སྐར་ནི། །ཤར་སྐར་དྲུག་ཡིན་ཀུན་ལ་འགྲེ། །གཉིས་པ་ལོ་འགྲོས་བཅུ་གཉིས་ཏེ། །འབྱུང་རྩིས་ཐོག་མར་གསུངས་པའི་ཚེ། །ཐེ་སེ་བྱང་སྨད་བྱི་བའི་སྟེང། །གནས་ཕྱིར་བྱི་བ་ལོ་འགོར་བཞག །དེ་ནས་གླང་སྟག་ཡོས་འབྲུག་སྦྲུལ། །རྟ་ལུག་སྤྲེའུ་བྱ་ཁྱི་ཕག །ཕོ་ལོ་མོ་ལོའི་དབྱེ་བ་ནི། །བྱི་སྟག་འབྲུག་རྟ་སྤྲེལ་ཁྱི་ཕོ། །གླང་ཡོས་སྦྲུལ་ལུག་བྱ་ཕག་མོ། །རེ་རེའང་དབང་ཐང་ལྔ་ལྔ་རུ། །ཕྱེ་བས་ལོ་རྒན་དྲུག་ཅུར་འགྱུར། །དེ་རྣམས་གནས་ལུགས་ཕྱོགས་བསྟན་པ། །ཤར་སྟོད་སྟག་ལ་ཤར་སྨད་ཡོས། །ཤར་ལྷོ་མཚམས་ན་འབྲུག་སྡེ་ལྔ། །ལྷོ་སྟོད་སྦྲུལ་ལ་ལྷོ་སྨད་རྟ། །ལྷོ་ནུབ་མཚམས་ན་ལུག་གནས་སོ། །ནུབ་སྟོད་སྤྲེའུ་ནུབ་སྨད་བྱ། །ནུབ་བྱང་ཁྱི་ཡི་གནས་ལུགས་ཡིན། །བྱང་སྟོད་ཕག་ལ་བྱང་སྨད་བྱི། །བྱང་ཤར་མཚམས་ན་གླང་སྡེ་ལྔ། །ཀུན་ལའང་སྲོག་ལུས་དབང་ཀླུང་བཞི། །སྲོག་ནི་གནས་ཕྱོགས་འབྱུང་བ་སྟེ། །སྟག་ཡོས་སྲོག་ཤིང་རྟ་སྦྲུལ་མེ། །བྱ་སྤྲེལ་ལྕགས་ལ་བྱི་ཕག་ཆུ། །གླང་ལུག་ཁྱི་འབྲུག་བཞི་སྲོག་ས། །སྲོག་གི་མ་ནི་བླ་རུ་གྲགས། །སྲོག་དང་དབང་ཐང་གཅིག་པ་སྟེ། །ཁ་ཡན་ཡིན་ཏེ་དབང་ཐང་ནི། །སྲོག་གི་མར་སོང་ཁོང་ནོང་ལོ། །དབང་ཐང་བུར་གྱུར་སེ་ཤིག་དང་། །དབང་ཐང་གྲོགས་གྱུར་ཁ་རལ་ཏེ། །དབང་ཐང་དགྲ་གྱུར་འདུན་འཁུར་རོ། །
དེ་ནས་ལུས་ཀྱི་ལྡེ་མིག་ནི། །སྟག་ཡོས་བྱ་སྤྲེལ་ཁམ་ནས་རྩི། །གླང་ལུག་རྟ་བྱི་ཟིན་ནས་རྩི། །ཁྱི་འབྲུག་ཕག་སྦྲུལ་དྭ་ནས་རྩི། །ལྕགས་ཆུ་མེ་ས་ཤིང་དུ་བགྲང་། །དབང་ཐང་ལུས་གཉིས་བབས་ས་བསྟུན། །དེ་ལྟར་ལོ་འགྲོས་དྲུག་ཅུ་ཡི། །ཁྱིམ་མཚེས་སོ་སོའི་ལུས་ཀྱི་ཁམས། །གཅིག་ཕྱིར་ཁ་སྲོག་སུམ་ཅུར་གྲགས། །
དབང་ཐང་ལྡེ་མིག་བསྟན་པ་ནི། །ཕོ་ལོ་གནམ་ལོར་ཤར་བའི་ཚེ། །གཅིག་བཅུ་རང་ལ་གཉིས་གསུམ་མ། །བཞི་ལྔ་དགྲ་ལ་དྲུག་བདུན་གྲོགས། །བརྒྱད་དགུ་བུ་རུ་ཤེས་པར་བྱ། །མོ་ལོ་གནམ་ལོར་ཤར་བའི་ཚེ། །གཅིག་གཉིས་རང་ལ་གསུམ་བཞི་མ། །ལྔ་དྲུག་དགྲ་ལ་བདུན་བརྒྱད་གྲོགས། །དགུ་དང་བཅུ་ནི་བུ་ཡིན་ཏེ། །ལོ་རྒན་དྲུག་ཅུའི་ཕོ་མོ་གཉིས། །སྦྲགས་མ་རེ་རེ་དབང་ཐང་གཅིག །དེ་ཕྱིར་བུ་འདེད་སུམ་ཅུར་འགྱུར། །
དེ་ནས་ཀླུང་རྟའི་ལྡེ་མིག་ནི། །སྟག་རྟ་ཁྱི་གསུམ་ཀླུང་སྤྲེལ་ལྕགས། །བྱི་འབྲུག་སྤྲེལ་གསུམ་ཀླུང་སྟག་ཤིང་། །བྱ་གླང་སྦྲུལ་གསུམ་ཀླུང་ཕག་ཆུ། །ཕག་ལུག་ཡོས་གསུམ་ཀླུང་སྦྲུལ་མེ། །དེ་དག་མཐུན་གསུམ་སྡེབས་པ་སྟེ། །འབྱུང་བ་ས་ཡི་ཀླུང་རྟ་མེད། །དེ་ལྟར་སྲོག་ལུས་དབང་ཀླུང་སྟེང་། །རང་ཀླུང་སྐྱེས་པའི་སྨེ་བ་དང་། །མ་ཀླུང་སྐྱེས་པའི་སྤར་ཁ་བསྣན། །དྲུག་དྲུག་དག་ཏུ་རྩི་བའང་ཡོད། །ལོ་ལའང་དཀྱུས་ལྡོག་རྣམ་པ་གཉིས། །དཀྱུས་མ་ཤིང་བྱི་ཤིང་གླང་དང་། །མེ་སྟག་ལ་སོགས་བུ་འདེད་ཀྱིས། །རིམ་བཞིན་ཆུ་ཕག་བར་དུ་སྦྱར། །ལྡོག་པ་ལོ་ཡི་སྐོར་འགོ་ནི། །སྐྱེས་པ་བུ་ལྔ་སྟག་ནས་སྤུབ། །བུད་མེད་མ་ལྔ་སྤྲེའུ་ནས། །གྱེན་དུ་བཀན་ལ་ལོ་གྲངས་བགྲང་། །དཔེར་ན་ཤིང་ཕོ་བྱི་བ་ལ། །ཕོ་ནི་མེ་སྟག་མོ་ཆུ་སྤྲེལ། །སྐོར་འགོ་བྱས་ནས་གྱེན་ཐུར་རྩི། །གང་བབས་དམིགས་བཟུང་འགྲེལ་བ་བལྟ། །ཕོ་ཁྱི་གནམ་སྒོ་ཕག་ས་སྒོ། །མོ་གནམ་འབྲུག་ལ་ས་སྒོ་སྦྲུལ། །གླང་ལུག་གཉིས་ནི་ཕུང་གྱོད་ལྔ། །བྱ་སྤྲེལ་གཉིས་ནི་བྱེ༌བྲལ་ལྔ། །བྱི་རྟ་གཉིས་ནི་རུས་ཆོད་ལྔ། །སྟག་ཡོས་གཉིས་ནི་འབྱོར་བ་ལྔ། །ཡར་ལྔ་བགྲངས་པ་འཇུ་ཐག་སྟེ། །མར་ལྔ་ས་ཡི་རྟེན་ཕུར་ཡིན། །ཡར་བརྒྱད་བགྲངས་པ་གནམ་བརྒྱངས་ལ། །མར་བརྒྱད་བགྲངས་པ་ས་བརྒྱངས་ཡིན། །རང་གི་ལོག་མེན་སྲོག་དབང་གཉིས། ། རང་ལོའི་སྲོག་དབང་གཉིས་ཀ་ཡི། །དགྲ་རུ་གྱུར་ཚེ་ཕོ་ལོ་དང་། །མོ་ལོ་སོ་སོ་ཕན་ཚུན་དུ། །རང་བདུད་ཆད་ཅིང་གཞན་བླ་འཁྱམ། །དཔེར་ན་ལོག་མེན་ཤིང་སྟག་ལ། །ས་ཁྱི་ས་འབྲུག་བདུད་གཅོད་དང་། །ས་ཡི་གླང་ལུག་བླ་འཁྱམ་མོ། །དེ་བཞིན་ལོག་མེན་ཤིང་ཡོས་ཚེ། །ས་གླང་ས་ལུག་བདུད་ཆད་ཅིང། །ས་ཡི་ཁྱི་འབྲུག་བླ་འཁྱམ་འགྱུར། །དེ་ཡིས་ཀུན་ལ་འགྲེ་བར་བྱ། །ཤིང་གིས་ཕ་ཁུ་མེས་གསུམ་བརྩི། །མེ་ཡིས་བུ་ཚ་མ་མད་བརྩི། །ས་ཡིས་ས་ཞིང་ཡུལ་མཁར་བརྩི། །ལྕགས་ཀྱིས་ཞང་ཉེ་ནོར་དང་གྲོགས། །ལྷ་དང་བསྲུང་མ་བརྩི་བར་བྱ། །ཆུ་ཡིས་གཉེན་ལམ་མཐའ་བཞི་བརྩི། །དེ་ལས་གཞན་ཡང་བཤད་པར་བྱ། །གཅིག་པ་རང་ཀེག་གཉིས་ནད་དགྲ། །གསུམ་པ་བྱེ༌བྲལ་བཞི་བཞི་གཤེད། །ལྔ་པ་ལྔ་མཐུན་དྲུག་དྲུག་འབྲས། །བདུན་པ་བདུན་ཟུར་ཤེས་པར་བྱ། །ཡར་གྱི་བཞི་གཤེད་ན་རེས་དང་། །མར་གྱི་བཞི་གཤེད་འཆི་རེས་ཏེ། །དེ་ལ་ལོ་སྐར་ཆེ་བའང་ཟེར། །དེ་ཡི་བདུན་ཟུར་སྐར་ཆུང་ཡིན། །དཔེར་ན་བྱི་བ་ལོ་པ་ཡི། །གནམ་ལོ་ཡོས་ཤར་སྐར་ཆེན་ཏེ། །བྱ་ཤར་སྐར་ཆུང་གཞན་དུ་ན། །ཕྱི་ཡི་རོ་འདོད་ཆེ་ཆུང་ཟེར། །དེ་ཡིས་ཀུན་ལ་འགྲེ་བར་བྱ། །མེ་དང་ཆུ་ཡི་སྟག་སྦྲུལ་དང་། །ཤིང་ལྕགས་མེ་སྤྲེལ་མེ་ལྕགས་བྱ། །ལྕགས་ཆུ་ཤིང་ཕག་མེའི་བྱི་བ། །དེ་རྣམས་ནག་འཐུས་ལོ་རུ་གྲགས། །སྟག་ནས་བྱའི་བར་མེ་བརྒྱད་དང་། །ཁྱི་ནས་གླང་བར་ལྕགས་བཞིའི་ལོ། །ལྕགས་ཀྱི་བྱ་ཁྱི་ས་གླང་འབྲུག །མེ་སྤྲེལ་ཆུ་སྦྲུལ་སྐར་ཆུང་དྲུག །མེ་ཆུའི་སྟག་དང་ལྕགས་ཆུ་སྦྲུལ། །ཆུ་ཤིང་སྤྲེའུ་ཤིང་ཕག་རྣམས། །གདུག་པ་ཅན་གྱི་ལོ་བདུན་ནོ། །མེ་སྦྲུལ་ཆུ་ཡི་བྱ་ཕག་དང་། །ཤིང་བྱ་ལྕགས་ཀྱི་ཕག་ལུག་སྟེ། །ས་བྱ་བདུན་ནི་ལྟས་ངན་ལོ། །ས་འབྲུག་ལྕགས་ལུག་ས་སྤྲེལ་དང་། །ལྕགས་བྱ་ལྕགས་ཁྱི་མེ་མོ་ཕག །མེ་གླང་ཐན་པ་ལོ་བདུན་ནོ། །མེ་རྟ་ཆུ་བྱིའི་ལོ་གཉིས་ལ། །གནམ་སའི་བྱ་ར་ཞེས་སུ་གྲགས། །ལྕགས་བྱི་ནས་བཟུང་ལྕགས་ཕག་བར། །ཐན་སྐྱེས་ལོ་ནི་བཅུ་གཉིས་སོ། །ལྕགས་གླང་ཤིང་ལུག་མེ་ཁྱི་དང་། །ཆུ་འབྲུག་དུར་མི་ནག་པོ་བཞི། །ཆུ་ཡི་སྟག་སྦྲུལ་ལྕགས་སྤྲེལ་གསུམ། །ལྡིང་ནག་བུ་གསུམ་བྱ་བ་ཡིན། །སྨེ་བ་གཉིས་ནག་ལ་སྐྱེས་པའི། །སྟག་སྤྲེལ་ཕག་སྦྲུལ་ལོ་བཞི་ལ། ། ལོ་ནག་མཆེ་བ་ཅན་དུ་གྲགས། །ཆུ་ཡི་བྱི་རྟ་བྱ་ཡོས་བཞི། །ས་ཡི་ཕག་འབྲུག་བྱ་དང་ཡོས། །མེ་འབྲུག་མེ་བྱ་ཆུ་གླང་རྣམས། །སྲིན་ཁྱེར་ལོ་ནི་བཅུ་གཅིག་ཡིན། །མེ་རྟ་ཆུ་བྱ་ཤིང་ཡོས་དང་། །ལྕགས་བྱ་ཐེར་འདྲེ་མེ་བཞི་ཡིན། །སྨེ་ཕྲེང་དང་པོའི་ཤིང་གླང་དང་། །བར་པའི་ས་སྦྲུལ་ཤིང་ཕོ་ཁྱི། །འོག་མའི་ཆུ་ལུག་སའི་བྱི་ཕག །ཤིང་ལུག་ལྕགས་བྱི་རྣམ་པ་བརྒྱད། །འབྱུང་བ་ལྔ་ལྡན་ལོ་ཡིན་ནོ། །སྨེ་ཕྲེང་དང་པོའི་མེ་ཡོས་དང་། །ཆུ་བྱ་ས་ལུག་ལྕགས་སྤྲེལ་བཞི། །བར་པའི་ཆུ་སྦྲུལ་འོག་མ་ཡི། །མེ་ཡོས་ལྕགས་སྟག་ལྕགས་ཁྱི་གཉིས། །ཆུ་ཡི་བྱི་ཕག་བཅུ་པོ་ནི། །འབྱུང་བ་གཉིས་ལྡན་ལོ་ཡིན་ནོ། །ལྕགས་སྤྲེལ་ལྕགས་ཕག་མེ་འབྲུག་སྦྲུལ། །ས་ལུག་ལྕགས་ཁྱི་ཤིང་སྦྲུལ་དང་། །མེ་བྱ་ཡུགས་ས་ལོ་བརྒྱད་དོ། །ཤིང་སྟག་ལྕགས་སྤྲེལ་མེ་ཕོ་སྟག །ཆུ་ཡི་སྟག་སྦྲུལ་ཕག་སྤྲེལ་བཞི། །ས་ཁྱི་དྭ་ཕྲུག་ལོ་བརྒྱད་ཡིན། །ཐ་ཆུང་ལོ་བཞི་རྭ་རུ་དང་། །ར་བ་བཞི་ནི་བསེ་རུ་སྟེ། །འབྲིང་པོ་བཞི་ལ་འཆོལ་བུར་གྲགས། །
གསུམ་པ་སྨེ་བ་དགུ་ཡིན་ཏེ། །གཅིག་དཀར་གཉིས་ནག་གསུམ་མཐིང་དང་། །བཞི་ལྗང་ལྔ་སེར་དྲུག་དཀར་དང་། །བདུན་དམར་བརྒྱད་དཀར་དགུ་དམར་ཏེ། །ལྷ་བདུད་བསེན་མོ་ཀླུ་ས་བདག །རྒྱལ་བཙན་ལྷ་དང་མ་མོ་ཡི། །མེ་ལོང་ཞེས་པ་རིམ་བཞིན་སྦྱར། །དཀར་གསུམ་ལྕགས་ལ་ནག་མཐིང་ཆུ། །བཞི་ལྗང་ཤིང་ལ་ལྔ་སེར་ས། །དགུ་དམར་བདུན་དམར་མེ་ཡིན་ནོ། །བརྒྱད་དཀར་གཉིས་ནག་ལྔ་སེར་གསུམ། །སྟག་སྤྲེལ་ཕག་སྦྲུལ་བཞི་ལ་དབང། །བདུན་དམར་བཞི་ལྗང་གཅིག་དཀར་གསུམ། །བྱི་རྟ་བྱ་ཡོས་བཞི་ལ་དབང་། །དགུ་དམར་དྲུག་དཀར་གསུམ་མཐིང་གསུམ། །གླང་ལུག་ཁྱི་འབྲུག་བཞི་ལ་དབང་། །དེ་ཡང་ལོ་རྒན་དྲུག་ཅུ་ལ། །སྲོག་ལུས་དབང་ཐང་དབྱེ་བ་ཡི། །སྨེ་བ་དྲུག་ཅུ་ཚན་གསུམ་སྟེ། །བརྒྱ་དང་བརྒྱད་ཅུ་ཐམ་པ་འབྱུང་། །དེ་ཕྱིར་བརྒྱད་ཅུ་སྐོར་ཞེས་གྲགས། །སྨེ་ཕྲེང་གོང་མའི་གཅིག་དཀར་ནས།།དྲུག་ཅུ་གྲངས་ལྡོག་ལྔ་རུ་ཟད། །དེ་ནས་བར་པའི་བཞི་ལ་བགྲོངས། །བརྒྱད་ཟད་འོག་མའི་བདུན་ལ་འཁོར། །དེ་ཡི་ཐ་མ་གཉིས་སུ་ཟད། །སླར་ཡང་སྨེ་ཕྲེང་གོང་མ་ཡི། །ཕོ༌བྲང་དང་པོའི་གཅིག་ལ་འཁོར། །དེ་ལྟར་བསྐལ་པའི་བར་དུ་ཡང་། །ཆད་ལྷག་མེད་པར་འཁོར་བ་ཡིན། །དེ་ཡང་ཡར་བཞི་སྲོག་སྨེ་སྟེ། །མར་བཞི་དབང་སྨེ་གང་སྐྱེས་ལུས། །མཐུན་གསུམ་ཀླུང་རྟའི་སྲོག་སྨེར་སྦྱར། །དཔེར་ན་ད་ལྟའི་ཤིང་བྱི་ཡི། །ལུས་སྨེ་གཅིག་དཀར་ལ་བབས་དུས། །ཡར་བཞི་བདུན་དམར་སྲོག་སྨེ་དང་། །མར་བཞི་བཞི་ལྗང་དབང་སྨེ་སྟེ། །ཀླུང་སྨེ་ཤིང་སྟག་སྲོག་སྨེར་སྦྱར། །དེ་དག་གླིང་དགུ་ལས་འཚོལ་ན། །སྐྱེས་པའི་སྨེ་བ་དབུས་བཞག་པས། །སྲོག་ནི་ལྷོ་ནུབ་མཚམས་ན་གནས། །དབང་ཐང་བྱང་ཤར་ལུས་ནི་དབུས། །བསྐོར་སྨེ་ཁྲ་བོ་གླིང་དགུ་སྟེ། །ལྔ་སེར་རུས་སྦལ་ལྟོ་ལ་གབ། །ལི་ལ་དགུ་དམར་ཁོན་གཉིས་ནག །དྭ་ལ་བདུན་དམར་ཁེན་ལ་དྲུག །ཁམ་ལ་གཅིག་དང་གིན་བརྒྱད་དཀར། །ཟིན་མཐིང་ཟོན་ལ་བཞི་ལྗང་སྟེ། །གོ་རིམ་ཇི་བཞིན་བྱ་འཕུར་ནི། །དབུས་ནས་གནམ་ལྕགས་རི་བོ་དང་། །མེ་ཆུ་ས་ཤིང་རླུང་ནས་དབུས། །སྐྱེས་སྨེ་དབུས་བྱས་བྱ་འཕུར་ལྟར། །བརྒྱད་བརྒྱད་ཀྱིས་བསྐོར་དགུ་ཚན་དགུ། །གཅིག་བཅུ་བཅུ་དགུ་ཉེར་བརྒྱད་དང་། །སོ་བདུན་ཞེ་དྲུག་ང་ལྔ་སྟེ། །རེ་བཞི་དོན་གསུམ་གྱ་གཉིས་དང་། །གོ་གཅིག་རྣམས་ལ་དབུས་སུ་འཚོག །བསྐོར་ལུགས་དབུས་ནས་ཤར་དུ་ཐོན། །ཕོ་ལོ་དྲུག་པོ་གཡོན་བསྐོར་དང་། །མོ་དྲུག་གཡས་བསྐོར་དུ་ལོན་བགྲང་། །རང་རང་རྒྱབ་ནས་དབུས་སུ་འཇུག །སླར་ཡང་དབུས་ནས་བྱ་འཕུར་གྱིས། །གང་བབས་སྨེ་བ་ངོས་བཟུང་བྱ། །སྐྱེས་སྨེ་བདེ་བླག་འཚོལ་འདོད་ན། །གནམ་ལོའི་སྨེ་བ་དབུས་བཞག་ནས། །བྱ་འཕུར་ཁོ་ནས་སྨེ་བ་རེར། །བཅུ་ཚན་རེ་རེ་བགྲང་བྱ་ཞིང་། །བཅུ་ཁ་མ་ལོངས་རེ་རེ་བརྩི། །ཡང་ན་དབུས་འཚོག་ལོ་ལོངས་དང་། །ད་ལྟའི་གནམ་མོའི་སྨེ་བ་སྤྲད། །དེ་ནས་དབུས་འཚོག་མ་ལོངས་པའི། །ལོ་གྲངས་གནམ་ལོའི་སྨེ་བ་ནས། །བཟུང་སྟེ་ལུགས་འབྱུང་བགྲངས་པའི་གྲངས། །གང་བབས་སྐྱེས་སྨེར་ཐེ་ཚོམ་མེད། ། གཞན་ཡང་ར་བསེ་ལ་སོགས་བཤད། །མེ་ལྕགས་ཆུ་གསུམ་ར་རུ་དང་། །ས་ཤིང་གཉིས་པོ་བསེ་རུ་སྟེ། །ནག་མཐིང་དམར་གཉིས་སྟེང་བབས་ན། །བར་གྱི་རོ་འདོད་ཅེས་སུ་བཤད། །གཅིག་དཀར་ལ་སོགས་རིམ་པ་བཞིན། །བྱིས་པ་སྐྱེས་དར་ཤར་པོ་དང་། །ཡུགས་ས་བན་བོན་བུད་མེད་དང་། །ཞང་བློན་དང་ནི་རྩད་པོ་ལ། །གཉན་པས་གཉིས་ནག་ཅེས་སུ་བཏགས། །གནམ་སྒོ་ཕོ་དྲུག་མོའི་གཅིག་དཀར། །ས་སྒོ་ཕོའི་གཉིས་མོའི་བཞི་ལྗང། །ར་བ་བཞི་པོ་གཅིག་དཀར་ཚེས། །འབྲིང་པོ་བཞི་ལ་བཞི་ལྗང་ཚེས། །ཐ་ཆུང་བཞི་ལ་བདུན་དམར་ཚེས། །རིམ་པར་དེད་པས་ཚེས་ལ་འཁོར། །ཉིན་མཚན་དུས་གཉིས་ཐོག་མ་ལ། །ཚེས་སྨེ་སྦྱར་ནས་དེད་པ་ཡིས། །ཉིན་དགུ་མཚན་དགུ་དུས་ལ་འཆར། །
བཞི་པ་སྤར་ཁ་བརྒྱད་ཡིན་ཏེ། །ལྷོ་ནས་གཡས་བསྐོར་རིམ་པ་བཞིན། །ལི་མེ་ཁོན་ས་དྭ་ལྕགས་དང་། ཁེན་གནམ་ཁམ་ཆུ་གིན་རི་དང་། །ཟིན་ཤིང་ཟོན་རླུང་སྤར་ཁ་བརྒྱད། །མཁའ་རི་རླུང་ཡང་སར་བྱས་པས། །མདོ་དོན་འབྱུང་བ་ལྔ་རུ་འགྱུར། །སྐྱེས་པ་ལི་ནས་ཁོན་ཕྱོགས་བསྐོར། །བུད་མེད་ཁམ་ནས་ཁེན་ཕྱོགས་བསྐོར། །བཅུ་ཁ་མ་ལོངས་རེ་རེ་སྟེ། །བཅུ་ཁ་ལོངས་ནས་ཟུར་ལ་མཆོངས། །སྤར་ཁའི་བཟང་བཞི་ངན་བཞི་ནི། །ལི་ཁམ་གཉིས་དང་ཁེན་ཁོན་གཉིས། །དྭ་གིན་གཉིས་དང་ཟིན་ཟོན་གཉིས། །ཕན་ཚུན་གནམ་སྨན་རབ་ཀྱི་རབ། །ལི་ཟིན་ཁམ་ཟོན་དྭ་ཁེན་དང་། །གིན་ཁོན་གཉིས་གཉིས་ཕན་ཚུན་དུ། །སྲོག་འཚོ་གནས་པ་རབ་ཀྱི་འབྲིང། །རླུང་མེ་ས་ལྕགས་རི་གནམ་དང་། །ཆུ་ཤིང་ཕན་ཚུན་གཅིག་གིས་གཅིག །བསྐྱེད་པ་དཔལ་བསྐྱེད་རབ་ཀྱི་ཐ། །ཕྱྭ་ལོན་རང་རང་ཕྱོགས་ན་སྟེ། །ཕྱེ་ན་ལྕགས་མེ་གནམ་རི་བཞི། །ཕྱྭ་ལོན་འབྲིང་རབ་ས་ཆུ་དང་། །ཤིང་རླུང་ཕྱྭ་གཡང་འབྲིང་གི་འབྲིང་། །མེ་རི་རླུང་གནམ་ལྕགས་ཆུ་དང་། །ཤིང་ས་གནོད་པ་འབྲིང་གི་ཐ། །ལྕགས་མེ་ས་རླུང་གནམ་ཤིང་དང་། །རི་ཆུ་འདྲེ་ལྔ་ཐ་མའི་རབ། །ལི་ཁེན་དྭ་ཟིན་ཁོན་ཁམ་དང་། །གིན་ཟོན་བདུད་གཅོད་ཐ་མའི་འབྲིང། །གནམ་ཆུ་མེ་ས་རླུང་ལྕགས་དང་། །ཤིང་རི་ཕན་ཚུན་ལུས་ཆད་པ། །ཐ་མའི་ཐ་སྟེ་ངན་བཞིའོ། །ར་རུ་ཕྱོགས་བཞི་བསེ་རུ་མཚམས། །ཕོ་ལི་མོ་ཁམ་ལ་བབས་ན། །ནང་གི་རོ་འདོད་ཅེས་པར་གྲགས། །ལྟ་བའི་མིག་བཞི་རྡུང་རྭ་བཞི། །བན་བཞི་བོན་བཞི་ལ་སོགས་པ། །འབྲས་བུའི་སྐབས་སུ་ཤེས་པར་འགྱུར། །ཁེན་ལ་གནམ་སྒོ་ཁོན་ས་སྒོ། །དེ་ནི་སྤྱི་ཡིན་བྱེ་བྲག་ནི། །བརྩི་བྱའི་སྲོག་གི་མར་གྱུར་པའི། །སྤར་ཁ་ལ་བབས་གནམ་སྒོ་སྟེ། །བུ་ནི་ས་སྒོ་དགྲ་གཤེད་སྒོ། །བྱིས་པའི་སྐྱེས་སྤར་མ་ཀླུང་སྟེ། །དེ་ཉིད་བདེ་བླག་འཚོལ་འདོད་ན། །མ་ལོའི་སྟེང་ནས་བུ་ཡི་ལོས། །འཕྲི་ལྷག་སྟེང་དུ་གཅིག་བསྣན་པའི། །གྲངས་དེར་མ་ཡི་སྤར་ཁ་བསྐོར། །མ་དེ་གར་བབས་སྤར་ཁ་དེ། །བུ་དེ་སྐྱེས་པའི་སྤར་ཁ་ཡིན། །སྟག་རྟ་ཁྱི་གསུམ་ལི་ཡིས་ཚེས། །བྱི་འབྲུག་སྤྲེལ་གསུམ་ཁམ་གྱིས་ཚེས། །བྱ་གླང་སྦྲུལ་གསུམ་དྭ་ཡིས་ཚེས། །ཕག་ལུག་ཡོས་གསུམ་ཟིན་གྱིས་ཚེས། །རིམ་བཞིན་དེད་པས་ཚེས་ལ་འཆར། །གང་ཚེས་ཉིན་མཚན་ཐོག་མ་ནས། །ཉིན་བརྒྱད་མཚན་བརྒྱད་དུས་ལ་སྦྱར། །
ལྔ་པ་ཟླ་བ་བཅུ་གཉིས་ཏེ། །དཔྱིད་ཟླ་ར་བ་བཅུ་གཅིག་སྟག །བཅུ་གཉིས་དཔྱིད་འབྲིང་ཡོས་སུ་རྩི། །ཟླ་བ་དང་པོ་དཔྱིད་ཐ་འབྲུག །དེ་བཞིན་དབྱར་ར་གཉིས་པ་སྦྲུལ། །དབྱར་འབྲིང་གསུམ་པ་རྟའི་ཟླ་བ། །བཞི་པ་དབྱར་ཟླ་ཐ་ཆུང་ལུག །ལྔ་པ་སྟོན་ཟླ་ར་བ་སྤྲེལ། །དྲུག་པ་སྟོན་འབྲིང་བྱའི་ཟླ་བ། །བདུན་པ་སྟོན་ཟླ་ཐ་ཆུང་ཁྱི། །བརྒྱད་པ་དགུན་ཟླ་ར་བ་ཕག །དགུན་འབྲིང་དགུ་པ་བྱི་བའོ། །བཅུ་པ་དགུན་ཐ་གླང་དུ་འདོད། །དགུན་ཉི་དཔྱིད་ར་སྟག་ལ་ལྡོག །མགོ་ཡིས་ཉ་ན་ཟླ་བཤོལ་མེད། །དབྱར་ཉི་སྟོན་ར་སྤྲེ་འུར་ལྡོག །
སྣྲོན་གྱིས་ཉ་ན་ཟླ་བཤོལ་མེད། །ཞིབ་པར་སྒང་བཤོལ་ཚིགས་དང་སྦྱོར། །
དྲུག་པ་ཚེས་གྲངས་ཟླ་གཅིག་ལ། །ཞག་ནི་སུམ་ཅུ་ཐམ་པ་ཡོད། །ཕོ་ཟླ་དྲུག་པོ་སྟག་གིས་ཚེས། །མོ་ཟླ་དྲུག་པོ་སྤྲེ་འུས་ཚེས། །ཚེས་གཅིག་བཅུ་གསུམ་ཉེར་ལྔ་ལ། །གང་ཚེས་དེ་ཡི་ཉི་མ་འཆར། །ཕོ་ཟླ་འབྲུག་ཉ་སྟོང་ལ་ལུག །མོ་ཟླ་ཁྱིས་ཉ་སྟོང་ལ་གླང་། །ཞག་རེ་ལོ་འགྲོས་རེ་རེ་བཞིན། །རིམ་པར་སྦྱར་བས་ཆད་ལྷག་མེད། །
བདུན་པ་དུས་ཚོད་ཞག་རེ་བཞིན། །ཉིན་དྲུག་མཚན་དྲུག་རྣམ་པར་བཞག །ནམ་ལངས་ཡོས་ལ་ཉི་ཤར་འབྲུག །ཉི་དྲོས་སྦྲུལ་ལ་ཉིན་ཕྱེད་རྟ། །ཕྱེད་ཡོལ་ལུག་ལ་ཉི་མྱུར་སྤྲེལ། །ཉི་ནུབ་བྱ་ལ་ས་སྲོད་ཁྱི། །སྲོད་འཁོར་ཕག་ལ་ནམ་ཕྱེད་བྱི། །ཕྱེད་ཡོལ་གླང་ལ་ཐོ་རེངས་སྟག །ལོ་ཟླ་ཞག་དུས་དེ་དག་གི །དབང་ཐང་ལོ་ཟླ་ཉིས་སྦྲགས་ལ། །ཞག་དང་དུས་ཚོད་རྐྱང་པར་འདེད། །གནམ་ལོ་མ་ལ་ཟླ་བ་བུ། །ཟླ་བ་མ་ལ་ཞག་ནི་བུ། །ཞག་ནི་མ་ལ་དུས་ཚོད་བུ། །ཟླ་ཞག་དུས་ཀྱི་དབང་ཐང་རྣམས། །བདེ་བླག་བརྟག་པའི་མན་ངག་ནི། །གནམ་ལོའི་དབང་ཐང་གང་ཡིན་དེའི། །སྟག་ཡོས་བྱི་གླང་བུ་ཡིན་ལ། །འབྲུག་སྦྲུལ་གྲོགས་ལ་རྟ་ལུག་དགྲ། །བྱ་སྤྲེལ་མ་ལ་ཁྱི་ཕག་རང་། །ཟླ་བ་དེ་ཉིད་གཞིར་བྱས་ཏེ། །ཟླ་རེའི་ཞག་པོ་སུམ་ཚན་བཅུའི། །གཅིག་དྲུག་བུ་ལ་གཉིས་བདུན་གྲོགས། །གསུམ་བརྒྱད་དགྲ་ལ་བཞི་དགུ་མ། །ལྔ་བཅུ་རང་ཡིན་ཞག་དེ་ཡི། །དུས་ཚོད་ཡོས་སྤྲེལ་གླང་གསུམ་བུ། །འབྲུག་བྱ་སྟག་གསུམ་གྲོགས་ཡིན་ཏེ། །སྦྲུལ་ཁྱི་དགྲ་ལ་རྟ་ཕག་མ། །ལུག་དང་བྱི་བ་རང་ཡིན་ནོ། །དེ་དག་རྣམས་ཀྱི་སྲོག་ལུས་དང་། །ཀླུང་རྟ་གསུམ་པོ་ལོ་བཞིན་བརྩི། །
བརྒྱད་པ་གཟའ་ནི་བརྒྱད་ཡིན་ཏེ། །ཉི་ཟླ་དམར་ལྷག་ཕུར་སངས་སྤེན། །རཱ་ཧུ་ལ་དང་བརྒྱད་དུ་འདོད། །ཉི་མ་མིག་དམར་མེ་ཡིན་ལྷོ། །ཟླ་བ་ལྷག་པ་ཆུ་ཡིན་བྱང་། །ཕུར་ཤིང་ཤར་ཏེ་སངས་ལྕགས་ནུབ། །སྤེན་པ་ས་ཡིན་མཚམས་ལ་དབང་། །རཱ་ཧུ་སྤྱི་ཁྱབ་འབྱུང་ལྔ་ཚང་། །སྟག་རྟ་ཁྱི་གསུམ་སྤེན་པས་ཚེས། །བྱི་འབྲུག་སྤྲེལ་གསུམ་དམར་པོས་ཚེས། །ཕག་ལུག་ཡོས་གསུམ་ཟླ་བས་ཚེས། །བྱ་གླང་སྦྲུལ་གསུམ་ཕུར་བུས་ཚེས། །གང་ཚེས་དེ་དར་བུ་ཡང་དར། །མ་ཞུད་དགྲ་གྱོད་གྲོགས་ནི་གུད། །ཚེས་གཅིག་བརྒྱད་དང་བཅོ་ལྔ་དང་། །ཉེར་གཉིས་ཉེར་དགུ་གང་ཚེས་འཆར། །གཞན་ཡང་བཏགས་པའི་གཟའི་བྱེ་བྲག །ཕྱི་གཟའ་ནང་གཟའ་བར་གཟའ༌གསུམ། །ཕྱི་གཟའ་ལོ་རྒན་དྲུག་ཅུ་ཡི། །ས་ལྕགས་ལོ་རྣམས་སྤེན་པ་དང་། །ཤིང་ལོ་ཕུར་བུ་མེ་མིག་དམར། །ཆུ་ལོ་བཅུ་གཉིས་ལྷག་པའོ། །འདི་ལ་དམར་ཆུང་སྟག་མགོ་ལས། །ཕུར་སྤེན་གོ་ལྡོག་སྦྱར་བ་ཡོད། །བར་གཟའ་ལོ་འགྲོས་བཅུ་གཉིས་ཀྱི། །བྱི་འབྲུག་སྤྲེལ་གསུམ་ལོ་མིག་དམར། །བྱ་གླང་སྦྲུལ་གསུམ་ཕུར་བུ་དང་། །སྟག་རྟ་ཁྱི་གསུམ་སྤེན་པ་སྟེ། །ཕག་ལུག་ཡོས་གསུམ་ལྷག་པའོ། །ནང་གཟའ་སྤར་ཁ་བརྒྱད་ཡིན་ཏེ། །ལི་ཁམ་ཕོ་སྤེན་མོའི་མིག་དམར། །དྭ་ཟིན་ཕོའི་དམར་མོའི་སྤེན་པ། །ཁེན་ཟོན་ཕོའི་ཕུར་མོའི་ལྷག་པ། །གིན་ཁོན་ཕོའི་ལྷག་མོའི་ཕུར་བུ། །
དགུ་པ་སྐར་མ་ཉི་ཤུ་བརྒྱད། །སྨིན་དྲུག་སྣར་མ་མགོ་དང་ལག །ནབས་སོ་རྒྱལ་ཤར་སྐག་ཤར་ལྷོ། །མཆུ་གྲེ་དབོ་དང་མེ་བཞི་ནག །ས་རི་ལྷོ་སྐར་ས་ག་ནི། །ལྷོ་ནུབ་ཡིན་ཏེ་ལྷ་མཚམས་སྣྲོན། །སྣྲུབས་དང་ཆུ་སྟོད་ཆུ་སྨད་དང་། །གྲོ་བཞིན་ནུབ་སྐར་བྱི་བཞིན་ནི། །ནུབ་བྱང་མཚམས་ཀྱི་སྐར་མ་ཡིན། །མོན་དྲེ་མོན་གྲུ་ཁྲུམས་སྟོད་སྨད། །ནམ་གྲུ་དབྱུ་གུ་བྱང་སྐར་ཏེ། །བྲ་ཉེ་བྱང་ཤར་མཚམས༌སྐར་ཡིན། །ཤར་སྐར་དྲུག་ཤིང་ལྷོ་སྐར་མེ། །ནུབ་ལྕགས་བྱང་ཆུ་མཚམས་སྐར་ས། །སྐར་ཆུང་ཉི་ཤུ་རྩ་བདུན་བཀོད། །མགོ་ལག་བར་ན་སྐར་ཆུང་མེད། །དཔྱིད་ཟླ་ར་བ་ནས་བརྩམས་ཏེ། །མགོ་རྒྱལ་མཆུ་དབོ་ནག་པ་དང་། །ས་ག་སྣྲོན་དང་ཆུ་སྟོད་དང་། །གྲོ་བཞིན་ཁྲུམས་དབྱུག་སྨིན་དྲུག་རྣམས། །ཟླ་བ་བཅུ་གཉིས་ཉ་སྐར་ཏེ། །གང་ཉ་དར་བ་སྟོང་སྐར་གུད། །
དེ་རྗེས་དར་གུད་དགུ་དུར་གསུམ། །དང་པོ་འབྱུང་བའི་དར་གུད་ནི། །ར་བ་བཞི་ནས་སྐོར་འགོ་བྱ། །དེ་ཡང་ཤིང་རྣམས་སྟོན་ར་སྤྲེ། །མེ་རྣམས་དགུན་ཟླ་ར་བ་ཕག །ལྕགས་རྣམས་དཔྱིད་ར་སྟག་ནས་བཟུང་། །ས་ཆུ་དབྱར་ར་སྦྲུལ་ནས་བརྩམས། །དབུགས་ལེན་མངལ་གནས་ལུས་རྫོགས་གསུམ། །བཙས་པ་ཁྲུས་བྱེད་གོས་གྱོན་གསུམ། །ལས་བྱེད་དར་བ་གུད་པ་གསུམ། །ན་བ་ཤི་བ་དུར་ཞུགས་གསུམ། །གཡས་སྐོར་རིམ་པར་བགྲངས་བྱས་ནས། །ལོ་ཟླ་ཞག་དུས་བཞི་ཡི་སྟེང་། །སྐབས་དང་སྦྱར་ཏེ་གཞག་པར་བྱ། །དར་བ་ལས་བྱེད་བཟང་པོའི་རབ། །ཁྲུས་བྱེད་གོས་གྱོན་བཟང་པོའི་འབྲིང་། །ལུས་རྫོགས་བཙས་པ་བཟང་པོའི་མཐའ། །དབུགས་ལེན་མངལ་གནས་ངན་པའི་རབ། །གུད་པ་ན་བ་ངན་པའི་འབྲིང་། ། ཤི་བ་དུར་ཞུགས་ངན་པའི་ཐ། །དེ་དག་རྣམས་ཀྱང་རིམ་པ་བཞིན། །གཏེར་ཆེན་རྙེད་དང་རྒྱུན་རིང་བ། །བསམ་གྲུབ་གསོ་ཐུབ་བདེ་བ་ལྡན། །ལོངས་སྤྱོད་ཆེ་ཐོབ་སྐལ་ཟད་དང་། །བྱུར་ངན་ལྷུང་དང་བྱེ༌བྲལ་དང་། །ཕུང་གྱོད་གཡང་ཉམས་རྒྱུན་ཆད་ཅེས། །དེ་ལྟར་བཟང་དྲུག་ངན་དྲུག་པོ། །སྲོག་ལུས་དབང་ཀླུང་ཀུན་ལ་སྦྱོར། །སྟག་ཡོས་ཟིན་དང་རྟ་སྦྲུལ་ལི། །བྱ་སྤྲེལ་དྭ་དང་ས་ཆུ་ཡི། །ལོ་དྲུག་ཁམ་ནས་དབུགས་བླངས་ཏེ། །བསྐོར་བ་སྤར་ཁའི་དར་གུད་ཡིན། །
གཉིས་པ་དགུ་མིག་སྐོར་འགོ་ལ། །རྐྱང་སྦྲགས་སྤར་སྨེ་རུས་ཁམས་ལྔ། །དང་པོ་རྐྱང་པའི་དགུ་མིག་ནི། །ཕོ་ནི་རང་ལྔའི་བྱི་བ་དང་། །མོ་ནི་རང་ལྔའི་བྱ་ནས་བཟུང་།།དགུ་ཚན་གྱེན་བགྲང་གཤེད་བཞིར་སྡོད། །དེ་ཡང་དགུ་དང་བཅོ་བརྒྱད་དང། །ཉེར་བདུན་སོ་དྲུག་ཞེ་ལྔ་དང་། །ང་བཞི་རེ་གསུམ་བདུན་ཅུ་གཉིས། །གྱ་གཅིག་རྣམས་ལ་དགུ་མིག་འབབ། །ཁྱད་པར་གནམ་ལོའི་མདུན་རྒྱབ་ཏུ། །དགུ་དུར་གཉིས་འཛོམས་རེ་རེ་ཡོད། །དེ་ཡང་སྟག་ཡོས་ལོ་པའི་ཕོ། །བཅོ་བརྒྱད་བུད་མེད་སོ་དྲུག་པ། །རྟ་སྦྲུལ་སྐྱེས་པ་སོ་དྲུག་དང་། །བུད་མེད་བཅོ་བརྒྱད་བྱ་སྤྲེལ་ནི། །ང་བཞི་ཕོ་ལ་དོན་གཉིས་མོ། །གཤེད་བཞི་བྱི་ཕག་བཅས་པ་ལ། །སྐྱེས་པ་དོན་གཉིས་མོ་ང་བཞིར། །དགུ་མིག་དུར་ཐོག་ཕྱིན་པས་ངན། །སྦྲགས་མ་འབྲིང་པོ་བཞི་ནས་བསྐོར། །ས་ཆུ་ལོ་དྲུག་བྱི་བ་ནས། །གྱེན་དུ་བགྲང་པས་འབྲུག་ལ་སྡོད། །དེ་བཞིན་སྟག་ཡོས་ཡོས་ནས་ལུག །རྟ་སྦྲུལ་རྟ་ནས་ཁྱི་ལའོ། །བྱ་སྤྲེལ་བྱ་ནས་གླང་ཐོག་སྡོད། །དེ་དག་གནམ་ལོ་གང་ཤར་དེའི། །མར་གྱི་ལྔ་མཐུན་ལོ་བར་འབྱུང། །དེ་ཕྱིར་ལོ་དགུ་ཉེར་གཅིག་དང་། །སོ་གསུམ་ཞེ་ལྔ་ལྔ་བཅུ་བདུན། །རེ་དགུ་གྱ་གཅིག་རྣམས་ལ་སྟེ། །དེ་རྣམས་དུར་བཞིའི་ཐོག་ཕྱིན་པས། །གནད་ཀྱི་དགུ་མིག་ཅེས་སུ་གྲགས། །སྤར་ཁ་ཕོ་ལི་མོ་ཁམ་དང་། །སྨེ་བ་སྐྱེས་སྨེར་བབས་པའོ། །རུས་ཁམས་དགུ་མིག་སྐོར་འགོ་ནི། །འུ་དང་ཀུངས་གཉིས་བྱི་བ་ནས། །ཀེག་ནི་ཡོས་དང་ཇི་ནི་རྟ། །ཤངས་ནི་བྱ་ནས་སྐོར་འགོ་བྱ། །གྱེན་བགྲང་དུར་སྟེང་ཕྱིན་པས་ངན། །དོན་ལ་སྦྲགས་མ་ཁོ་ནའོ། །
གསུམ་པ་དུར་མིག་ཕྱི་ལོ་དང་། །ནང་གི་སྤར་ཁ་དག་ལ་སྦྱོར། །དེ་ཡང་ཤིང་དུར་ལུག་དང་ཁོན། །མེ་དུར་ཁྱི་དང་ཁེན་ལ་ཞུགས། །ལྕགས་དུར་གླང་དང་གིན་ལ་སྟེ། །ས་ཆུ་འབྲུག་དང་ཟོན་ལ་བཏབ། །དུར་གྱི་ཁང་བུ་བརྒྱད་ཅུ་ནི། །བྱི་རྟ་བྱ་ཡོས་བཞི་ནས་བསྐོར། །འབྱེད་པའི་ལྡེ་མིག་བཞི་ཞེས་བྱ། །དེ་ཡང་བརྩི་བྱའི་དབང་མཐུན་གྱི། །ས་ཆུ་བྱི་བ་སྡེ་ལྔ་དང་། །ཤིང་གཉིས་ཡོས་དང་མེ་གཉིས་རྟ། །ལྕགས་གཉིས་བྱ་ལྔ་ནས་བསྐོར་ཕྱིར། །ཡང་དག་སྐོར་འགོ་ཉི་ཤུར་གྲགས། །ཐམས་ཅད་གྱེན་བསྐོར་རང་རང་གི །དབང་མཐུན་དུར་སྟེང་སླེབས་པ་ནི། །རང་དུར་ཆེ་སྟེ་དེའི་བདུན་ཟུར། །དབང་ཐང་མཐུན་པ་རང་དུར་ཆུང་། །རང་རང་དབང་ཐང་དགྲ་ཐོག་གི །དུར་སྟེང་ཕྱིན་པ་གཤེད་དུར་ཆེ། །དེ་ཡི་བདུན་ཟུར་གཤེད་དུར་ཆུང་། །དེ་ཡང་གནམ་ལོ་གང་ཤར་ཀྱང་། །སྐྱེས་བུའི་ལོ་གྲངས་ཉེར་གཅིག་དང་། །ང་གཅིག་ཞེ་ལྔ་བཅོ་ལྔའི་སྟེང། །སླེབས་པ་རང་དུར་ཆེ་དང་ཆུང་། །གཤེད་དུར་ཆེ་ཆུང་རིམ་པར་སྦྱར། །དེ་ལྟར་སྐོར་འགོ་ཉི་ཤུ་ལ། །བཞི་བཞི་སྦྱར་བས་བརྒྱད་ཅུ་འོ། །དུར་གྱི་ཉི་མ་སོ་དྲུག་ནི། །དྲུག་གསུམ་དུར་གྱི་ཉི་མ་ཞེས། །ཟླ་བ་ཀུན་ལ་གསུམ་གསུམ་ཡོད། །ཕོ་ཟླ་དྲུག་ལ་ལུག་ཉི་དང་། །མོ་དྲུག་གླང་གི་ཉི་མར་ངེས། །ཟླ་བའི་ར་འབྲིང་ཐ་གསུམ་ལ། །རིམ་བཞིན་གནམ་དུར་བར་དུར་དང་། །ས་དུར་ཞེས་པའི་ཐ་སྙད་བཏགས།། འབྱུང་རྩིས་མན་ངག་ཟླ་བའི་འོད་ཟེར་ལས། །སྐོར་འགོ་སྤྱིའི་རྣམ་གཞག་བསྟན་པའི་ལེའུ་སྟེ་དང་པོའོ།། །།
ལེའུ་གཉིས་པ། སྐོར་འགོ་སུམ་ཅུའི་རྩིས།
༈ བྱེ་བྲག་སོ་སོའི་སྐོར་འགོ་ལའང་། །རྒྱ་བོད་སྐོར་འགོ་སུམ་ཅུ་དང་། །ནམ་ཞག་གཏན་དང་མཐུན་སྦྱོར་གཉེན། །ལོ་གཅིག་སྐེག་དང་ནད་རྩིས་དང་། །གཤིན་གྱི་རྩིས་དང་དྲུག་གིས་བསྡུས། །
དང་པོ་གཙུག་ལག་ཀུན་གྱི་བཅུད། །རྒྱ་བོད་སྐོར་འགོ་སུམ་ཅུ་ལ། །རྡེལ་བོར་རྒྱས་འབྲིང་བསྡུས་གསུམ་ལས། །འདིར་ནི་རྒྱས་པ་སྐོར་འགོ་རེར། །རྡེའུ་བརྒྱད་བརྒྱད་ཀུན་དྲིལ་བས། །ཉིས་བརྒྱ་བཞི་བཅུས་གཏན་ལ་དབབ། །ཐོག་མར་རང་རང་རྩིས་གཞི་ནི། །རྒྱ་ཡི་སྐོར་འགོ་བཅོ་ལྔ་ལས། །དང་པོ་ས་བདག་རྒྱལ་པོའི་རྩིས། །ཤེལ་གྱི་བྱ་ཁྱུང་དཀར་པོ་དང་། །ཤིང་གི་བྱི་གླང་སྟེང་ནས་བརྩི། །གཉིས་པ་དགེ་བའི་བཤེས་གཉེན་ནི། །གངས་ཀྱི་སེང་གེ་དཀར་མོ་དང་། །མེ་སྟག་མེ་ཡོས་ཁ་ནས་བརྩི། །གསུམ་པ་རིག་འཛིན་སྔགས་འཆང་རྩིས། །སྲིད་པའི་དུག་སྦྲུལ་ནག་པོ་དང་། །ས་ཡི་འབྲུག་སྦྲུལ་ཁ་ནས་བརྩི། །བཞི་པ་གཤེན་རབ་བོན་གྱི་རྩིས། །བར་སྣང་གཡུ་འབྲུག་སྔོན་མོ་དང་། །ལྕགས་རྟ་ལྕགས་ལུག་སྟེང་ནས་བརྩི། །ལྔ་པ་མི་ཆེན་གཙོ་བོ་རྣམས། །ས་ཡི་གླང་ཆེན་རབ་བརྟན་དང་། །ཆུ་སྤྲེལ་ཆུ་བྱའི་སྟེང་ནས་བརྩི། །དྲུག་པ་སྐྱེས་པ་དར་མ་རྣམས། །ནགས་ཀྱི་རྒྱ་སྟག་ཁྲ་བོ་དང་། །ཤིང་ཁྱི་ཤིང་ཕག་སྟེང་ནས་བརྩི། །བདུན་པ་ཟ་མ་བུད་མེད་རྣམས། །ཟངས་ཀྱི་སྲིན་མོ་དམར་མོ་དང་། །མེ་བྱི་མེ་གླང་སྟེང་ནས་བརྩི། །བརྒྱད་པ་ཁང་ཁྱིམ་ཞིང་སའི་རྩིས། །ལྷ་ཁང་རྒྱ་ཕིབས་ཁྱུང་མགོ་དང་། །ཆུ་ཡི་འབྲུག་སྦྲུལ་སྟེང་ནས་བརྩི། །དགུ་པ་ས་གཞི་གླིང་བཟང་ངན། །རྩི་ན་ཁང་ཁྱིམ་སྒོ་ས་དང་། །ཤིང་རྟ་ཤིང་ལུག་སྟེང་ནས་བརྩི། །བཅུ་པ་གོ་ཁྲབ་ཟངས་ཐེར་རྩིས། །བྱེད་ན་ཡིད་བཞིན་ནོར་བུ་དང་། །མེ་སྤྲེལ་མེ་བྱའི་སྟེང་ནས་བརྩི། །བཅུ་གཅིག་བྱིས་པ་བསྔོས་ཚད་རྩིས། །བྱེད་ན་ལྗོན་ཤིང་ཆུ་མིག་དང་། །ས་ཁྱི་ས་ཕག་སྟེང་ནས་བརྩི། །བཅུ་གཉིས་ཕན་པའི་ལྷ་ཁང་འགོའི། །རྩིས་ནི་ལྷ་བྱ་གོང་མོ་དང་། །ལྕགས་ཀྱི་བྱི་གླང་སྟེང་ནས་བརྩི། །བཅུ་གསུམ་གནོད་འདྲེ་གང་གནོད་རྩིས། །བྱེད་ན་དུར་བྱ་རོག་པོ་དང་། །ཆུ་སྟག་ཆུ་ཡོས་སྟེང་ནས་བརྩི། །བཅུ་བཞི་རྒན་རྒོན་སྐྲ་ཡི་རྩིས། །བྱེད་ན་ཤྭ་བ་རྒྱ་བོ་དང་། །ཤིང་གི་འབྲུག་སྦྲུལ་ཁ་ནས་བརྩི། །བཅོ་ལྔ་ནད་པ་ཡུན་ལོན་གྱི། །རྩིས་ནི་ནད་པ་ཡོ་ཉལ་དང་། །མེ་ཡི་རྟ་ལུག་སྟེང་ནས་བརྩི། །བོད་ཀྱི་སྐོར་འགོ་བཅོ་ལྔ་ལས། །དང་པོ་བྱིས་པ་གཞོན་ནུ་རྣམས། །གསེར་གྱི་རྡོ་རྗེ་རྩེ་ལྔ་དང་། །ས་ཡི་སྟག་ཡོས་སྟེང་ནས་བརྩི། །གཉིས་པ་ན་ཆུང་བུ་མོ་རྣམས། །བརྩི་ན་སྨྲ་མཁན་ནེ་ཙོ་དང་། །ལྕགས་འབྲུག་ལྕགས་སྦྲུལ་སྟེང་ནས་བརྩི། །གསུམ་པ་འཁོར་འབངས༌བྲན་གཡོག་རྩིས། །བྱེད་ན་ཕོ༌བྲང་གླིང་དགུ་དང་། །ཆུ་རྟ་ཆུ་ལུག་སྟེང་ནས་བརྩི། །བཞི་པ་རྟ་བོང་དྲེའུ་ཡི། །རྩིས་ནི་རྟ་མཆོག་རིན་ཆེན་དང་། །ཤིང་གི་བྱ་སྤྲེལ་སྟེང་ནས་བརྩི། །ལྔ་པ་རྨིག་པ་ཁ་དབྲག་ནི། །བྱང་གི་འབྲོང་བུ་རྭ་སྔོན་དང་། །མེ་ཁྱི་མེ་ཕག་སྟེང་ནས་བརྩི། །དྲུག་པ་བཟའ་མི་མཐུན་སྦྱོར་རྩིས། །བྱེད་ན་གཏེར་གྱི་བུམ་པ་དང་། །ས་ཡི་བྱི་གླང་སྟེང་ནས་བརྩི། །བདུན་པ་བག་མ་འགྲོ་ལམ་རྩིས། །བྱེད་ན་རྨ་བྱ་མཇིང་བསྣོལ་དང་། །ལྕགས་ཀྱི་སྟག་ཡོས་སྟེང་ནས་བརྩི། །བརྒྱད་པ་མི་རོ་དམར་པོ་དང་། །ས་སྤྲེལ་ས་བྱའི་སྟེང་ནས་ནི། །རོ༌ཡི་སྲེག་སྒྲུབ་སྟངས་གཅོད་བརྩི། །དགུ་པ་རོ༌རྩིས་ལོག་མ་ལོག །རྩི་ན་ཤིང་སྒྲོམ་སྐྱ་བོ་དང་། །ལྕགས་ཁྱི་ལྕགས་ཕག་ཁ་ནས་བརྩི། །བཅུ་པ་དུར་ས་བཟང་ངན་གྱི། །རྩིས་ནི་ཐོད་པ་དགུ་བརྩེགས་དང་། །ཆུ་ཡི་བྱི་གླང་སྟེང་ནས་བརྩི། །བཅུ་གཅིག་གཏོ་ཆོག་དཀར་ནག་ཁྲའི། །རྩིས་ནི་ས་བདག་མགོ་གསུམ་དང་། །ཤིང་གི་སྟག་ཡོས་སྟེང་ནས་བརྩི། །བཅུ་གཉིས་སྐྱེས་པའི་སྲོག་ཕྱྭ་ཡི། །རྩིས་ནི་རྡོ་རྗེ་རྒྱ་གྲམ་དང་། །མེ་ཡི་འབྲུག་སྦྲུལ་སྟེང་ནས་བརྩི། །བཅུ་གསུམ་བྱིས་པ་ཆུང་ངུའི་ལུས། །རྩིས་ནི་འཁོར་ལོ་རྩིབས་བརྒྱད་དང་། །ལྕགས་ཀྱི་བྱ་སྤྲེའི་སྟེང་ནས་བརྩི། །བཅུ་བཞི་བུད་མེད་དབང་ཐང་རྩིས། །བྱེད་ན་གཡུང་དྲུང་འཁྱིལ་བ་དང་། །ས་ཡི་རྟ་ལུག་སྟེང་ནས་བརྩི། །བཅོ་ལྔ་པ་ནི་མི་ཆེན་དང་། །ཡོན་ཏན་ཅན་དང་བཟོ་རིག་པའི། །ཀླུང་རྩིས་པད་མ་འདབ་བརྒྱད་དང་། །ཆུ་ཡི་ཁྱི་ཕག་སྟེང་ནས་བརྩི། །དེ་ལྟར་རྩིས་གཞི་གཏན་ཕབ་ནས། །ད་ནི་རྡེ་འུ་བོར་ཚུལ་བཤད། །རྒྱ་བོད་སྐོར་འགོ་གང་ལ་ཡང་། །བརྩི་བའི་ལོ་དང་སྐོར་འགོ་ཡི། །རང་གི་རྩིས་གཞི་ངོས་བཟུང་བྱ། །དེ་ནས་བརྩི་བྱའི་སྐྱེས་བུ་དེ། །ཕོ་ལོ་མོ་ལོའི་ཁྱད་པར་གྱི། །རྩིས་གཞིའི་ཕོ་ལོ་མོ་ལོ་ཡི། །སྟེང་ནས་ཡར་བཞི་མར་བཞི་བགྲང་། །དེ་བཞིན་ཡར་བདུན་མར་བདུན་དང་། །ཡར་དེད་མར་དེད་བཅུ་གཅིག་སྟེ། །ཡར་བགྲངས་གནས་སུ་རྡེལ་དཀར་དང་། །མར་བགྲངས་གནས་སུ་རྡེལ་ནག་རེ། །ལེགས་བོར་ཡར་བཞི་མར་བཞི་ཡི། །སྲོག་ལ་བརྩི་བྱའི་སྐྱེས་བུ་དེའི། །སྲོག་གིས་འཐབ་པའི་རྡེ་འུ་རེ། །དེ་བཞིན་ཡར་བདུན་མར་བདུན་གྱི། །ལུས་ལ་ལུས་འཐབ་རྡེ་འུ་རེ། ། ཡས་མར་བཅུ་གཅིག་དབང་ཐང་ལ། །དབང་ཐང་གིས་འཐབ་རྡེའུ་རེ། །དེ་བཞིན་རྩ་བའི་ལོ་ཕོ་མོའི། །ཀླུང་རྟ་གཉིས་ལ་སྐྱེས་བུ་ཡི། །ཀླུང་རྟས་འཐབ་པའི་རྡེའུ་རེ། །བོར་ལ་བཟང་ངན་ཁ་དམར་ནི། །འགྲེལ་པ་འཕྲུལ་གྱི་མིག་ཚགས་ཀྱིས། །ལེགས་པར་གཏན་ལ་དབབ་པར་བྱ། །འབྱུང་རྩིས་མན་ངག་ཟླ་བའི་འོད་ཟེར་ལས༌རྒྱ་བོད་ཀྱི་སྐོར་འགོ་སུམ་ཅུའི་རྩིས་ཀྱི་ལེའུ་སྟེ་གཉིས་པའོ།། །།
ལེའུ་གསུམ་པ། མཐའ༌རྩིས༌བཤད༌པ།
༈ ནམ་ཞག་གཏན་གྱི་མཐའ་རྩིས་ལ། །གཅེས་པའི་རྡེལ་བཞི་སྒོས་རྡེལ་གཅིག །མེད་དུ་མི་རུང་རྡེའུ་གཉིས། །མི་འགྱུར་ཀླུང་གི་རྡེའུ་ལྔ། །བརྒྱ་འདྲེའི་རྡེའུ་བརྒྱ་ཕྲག་གཅིག །སྟངས་གཅོད་རྡེའུ་ཉི་ཤུ་བཞི། །སྤྱི་བསྡུས་བརྒྱ་དང་སུམ་ཅུ་དྲུག །དེ་ཡང་སྣམ་ཕྱིང་གཙང་མའི་སྟེང་། །མ་ཡེངས་སེམས་ཀྱིས་རྡེའུ་བོར། །ཐོག་མར་གཅེས་པའི་རྡེལ་བཞི་ནི། །རང་སྐྱེས་གནམ་ལོ་རྒྱལ་པོ་དང་། །ཟླ་བ་བློན་པོ་ཞག་དམག་མི། །དུས་ཚོད་མཚོན་ཆའི་རྡེའུ་བཞི། །སྐྱེས་པ་ཡིན་ན་དཀར་པོ་དང་། །བུད་མེད་ལ་ནི་ནག་པོར་བོར། །སྒོས་རྡེལ་ཁམས་དང་ལོ་སྦྱར་བའི། །འཆད་ཆེན་དཀར་གཅིག་འཆད་ཆུང་ནག །དབང་ལོ་དཀར་གསུམ་མ་ལོར་གཉིས། །བུ་ལོར་ཕྱེད་མ་དགྲ་ལོ་ལ། །དཀར་གཅིག་གྲོགས་ལོར་ནག་གཅིག་སྟེ། །གང་ཡིན་བོར་བ་སྒོས་རྡེ་འོ། །མེད་དུ་མི་རུང་རྡེལ་གཉིས་ནི། །ཁ་ཡན་ཁོང་ནོང་རྡེལ་དཀར་དང་། །སེ་ཤིག་འདུན་ཁུར་ནག་པོ་སྟེ། །ཁ་རལ་དཀར་ནག་ཕྱེད་མ་འོ། །དེ་རྣམས་གང་ཡིན་རྡེལ་གཅིག་དང་། །རྩི་དུས་རྐྱང་རྩིས་དུས་ཚོད་སར། །རྡེལ་དཀར་གཅིག་བཞག་རྡེའུ་གཉིས། །མི་འགྱུར་ཀླུང་གི་རྡེལ་ལྔ་ནི། །ཕ་ཡི་ལོག་མེན་གར་བབས་སར། །རྡེལ་དཀར་གཅིག་བཞག་ཕ་ཀླུང་གཅིག །མ་ཡི་ལོག་མེན་གར་བབས་དང་། །བབ་སྤར་བབ་སྨེ་གང་ཡིན་སྟེང་། །རྡེལ་ནག་རེ་བོར་མ་ཀླུང་གསུམ། །རང་སྐྱེས་ཟླ་བ་གང་ཡིན་ཁར། །རྡེལ་དཀར་གཉིས་བོར་རང་ཀླུང་ཡིན། །བུ་མོ་ཡིན་ན་ཕ་ཡི་ཀླུང། །དོར་བའི་ཚབ་ཏུ་མ་ལོ་ནས། །དུ་ལོན་གྱེན་དུ་བགྲངས་པ་ཡི། །གར་སླེབས་ས་རུ་རྡེལ་ནག་གཅིག །བོར་བས་མ་ཀླུང་བཞི་རུ་འགྱུར། །དེ་རྣམས༌མི་འགྱུར་རྡེལ་ལྔ་སྟེ། །དྲིལ་བས་རྩ་རྡེལ་བཅུ་གཉིས་སོ། །དེ་རྗེས་བརྒྱ་འདྲེའི་རྡེའུ་ནི། །བརྩི་བྱའི་སྲོག་ལུས་དབང་ཀླུང་བཞི། །རང་མ་བུ་གྲོགས་དགྲ་ལྔར་ཕྱེ། །དེ་དག་ལྔ་པོ་རེ་རེས་ཀྱང་། །མི་འགྱུར་ཀླུང་གི་རྡེ་འུ་ཡི། །ཕ་ལོ་མ་ལོ་ཟླ་ཀླུང་གི །སྲོག་ལུས་དབང་ཐང་ཀླུང་རྟ་ནི། །རང་ཁོ་ན་དང་སྤར་སྨེ་ཡི། །ཁམས་གཉིས་ལ་འཐབ་རྡེའུ་ནི། །མ་གྲོགས་དཀར་ལ་དགྲ་བུ་ནག །ས་ཆུ་ནང་འཕྲད་དཀར་པོ་ལ། །ཤིང་ལྕགས་མེ་གསུམ་ནག་པོར་བོར། །དེ་ལྟར་སྲོག་ལུས་དབང་ཀླུང་བཞི། །རེ་རེར་རྡེའུ་ཉེར་ལྔ་རེ། །དྲིལ་བས་རྡེའུ་བརྒྱ་ཕྲག་གཅིག །སྲོག་ལུས་དབང་ཀླུང་བཞི་པོ་ཡི། །རང་མ་བུ་གྲོགས་དཀར་ན་བཟང། །དགྲ་རྡེལ་བཞི་པོ་ནག་ན་དཀར། །བུད་མེད་ལུས་ཀྱི་དགྲ་གྲོགས་ལྡོག །དེ་ལྟར་ངེས་པར་བྱས་ནས་ཀྱང་། །རྡེའུ་ཉེར་བཞིས་སྟངས་གཅོད་དོ། །དེ་ཡང་བརྒྱ་འདྲེའི་རྡེའུ་ནི། །དཀར་ནག་སོ་སོར་བགྲངས་བྱས་ལ། །བཟང་ལ་དཀར་གཅིག་ངན་ལ་ནག །རྡེའུ་ཉི་ཤུ་དེ་ཡི་སྟེང། །སྲོག་ལུས་དབང་ཐང་ཀླུང་རྟ་བཞིའི། །དར་གུད་རིམ་བཞིན་གང་སྐྱེས་ཀྱི། །ལོ་ཟླ་ཞག་དུས་སྟེང་བབས་ནས། །བརྩིས་ཏེ་བཟང་དྲུག་རྡེལ་དཀར་རེ། །ངན་དྲུག་ནག་སྟེ་རྡེལ་བཞི་པོ། །སྒོས་རྡེའི་མདུན་དུ་བོར་བར་བྱ། །དེ་ཡི་སྟངས་གཅོད་ཉེར་བཞིར་འགྱུར། །འདི་ནི་མར་སྟོན་མཁས་པས་བཞེད། ཁྱུང་ནག་ལ་བརྒྱུད་རང་ལུགས་ཏེ། །གསལ་སྒྲོན་རྩ་བའི་དགོངས་པ་ནི། །འཁྲུལ་མེད་ཡིན་ཕྱིར་གཅེས་པར་བཟུང་། །འདི་ལས་གཞན་ཡང་ཁྱུང་ནག་ལ། །ཕྱག་ལེན་མི་འདྲ་རྣམ་གཉིས་ཡོད། །དེ་ཡང་བྱང་སྟོན་པདྨའི་ལུགས། །བརྩི་བྱའི་སྲོག་ལུས་དབང་ཀླུང་གི །རང་མ་བུ་གྲོགས་དགྲ་ལྔ་པོས། །ཀླུང་ལྔའི་སྲོག་སོགས་རང་མ་བུ། །གྲོགས་དགྲར་ནང་འཐབ་རྡེའུ་བརྒྱ། །དེ་ཡི་ཁ་དམར་ཉི་ཤུའི་སྟེང་། །དར་གུད་བརྩིས་ཏེ་དར་གྱུར་ན། །མདུན་ཚུགས་གུད་ན་རྒྱབ་སྟོངས་ཞེས། །གང་ཡིན་རྡེའུ་གཅིག་བོར་ནས། །སྟངས་གཅོད་ཉེར་གཅིག་ཡིན་ཞེས་བཞེད། །གཉིས་པ་འབྲོག་སྟོན་རལ་བའི་ལུགས། །བརྩི་བྱའི་སྲོག་སོགས་རང་བཞི་ཡི། །འཐབ་ཟླ་ཀླུང་ལྔའི་རང་བཞིར་བྱེད། །དེ་བཞིན་མ་བུ་གྲོགས་དགྲ་བཞིས། །ཀླུང་ལྔའི་སྤར་སྨེའི་ཁམས་དང་ནི། །གཞན་གསུམ་དབང་ཐང་གཅིག་པུར་འཐབ། །དེ་ཡི་སྟངས་གཅོད་ཉི་ཤུའི་སྟེང། །དར་གུད་རྡེའུ་ཉི་ཤུ་ལྔ། །བོར་ལ་དཀར་ནག་བགྲངས་པ་ཡིས། །གང་མང་རྡེའུ་གཅིག་ཏུ་སྡུད། །དེ་ཡིས་སྟངས་གཅོད་ཉེར་གཅིག་གོ །འདི་ཡི་དབང་ཐང་ཇི་ལྟ་བར། །མ་བུ་གྲོགས་དགྲའི་འཐབ་ཟླ་དེ། །ཀླུང་ལྔའི་སྲོག་གིས་བྱེད་པ་ནི། །རྒྱ་རྩིས་རྙིང་མའི་ལུགས་ཡིན་གསུངས། །ཕ་ཀླུང་མ་ཀླུང་བབ་སྤར་དང་། །རང་ཀླུང་མ་ཡི་སྤར་ཁ་སྟེ། །མེ་རླུང་དང་ནི་ཟླ་ཀླུང་བཅས། །མི་འགྱུར་ཀླུང་ལྔར་བཞེད་པའང་། །ཡོད་མོད་མཁས་པས་དཔྱད་བྱའི་གནས། །དེ་ནས་ཀུན་ལ་རབ་གཅེས་པའི། །དར་གུད་རྡེའུ་ཉེར་ལྔ་བཤད། །བརྩི་བྱ་སྐྱེས་བུའི་སྲོག་ལུས་དང་། །དབང་ཐང་ཀླུང་རྟ་རུས་ཁམས་ལྔ། །རང་མ་བུ་གྲོགས་དགྲ་ལྔར་ཕྱེ། །དེ་དག་འབྱུང་བའི་དར་གུད་རྣམས། །འབེབས་ཚུལ་སྲོག་ཁམས་གནམ་ལོའི་སྟེང་། །དེ་བཞིན་ལུས་རྣམས་ཟླ་བ་དང་། །དབང་ཐང་ཞག་དང་ཀླུང་རྟ་རྣམས། །དུས་ཚོད་སྟེང་ཕབ་རྡེའུ་ནི། །བཟང་དྲུག་དཀར་ཏེ་ངན་དྲུག་ནག །དེ་ལས་སྤྲོས་ཏེ་དར་གུད་རྡེལ། །བརྒྱ་དང་ལྔ་བཅུའི་འབོར་ལུགས་ཀྱང་། །སྔར་གྱི་སྲོག་སོགས་ལྔ་ཚན་ལྔ། །རེ་རེ་ལའང་རང་མ་བུ། །གྲོགས་དགྲ་ལྔ་ལྔར་ཕྱེ་བ་ལ། །དར་གུད་བསྐོར་བས་རྡེའུ་ནི། །བརྒྱ་དང་ཉེར་ལྔ་དེ་དག་སྟེང་། །སྟངས་གཅོད་རྡེའུ་ཉེར་ལྔ་བཅས། །བརྒྱ་དང་ལྔ་བཅུ་ཐམ་པར་འགྱུར། །དེ་ནས་ལྷ་དཔལ་འདྲེ་བདུད་ནི། ། བུ་ཚའི་སྲོག་ལུས་དབང་ཀླུང་བཞིས། །རང་སྐྱེས་སྤར་སྨེ་གཉིས་ལ་འཐབ། ། རྡེལ་ཚར་མ་འདྲེས་སོ་སོར་སྒྲིགས། །མ་དང་འཕྲད་ན་ཕ་མ་ལྷ། །བུ་དང་འཕྲད་ན་བུ་ཚ་དཔལ། །གྲོགས་དང་འཕྲད་ན་ཐུབ་པ་འདྲེ། །དགྲ་དང་འཕྲད་ན་མི་ཐུབ་བདུད། །རང་ནང་འཕྲད་པ་མཐུན་པ་ཚེ། །ཡང་གཅིག་དཔལ་བྱུར་ལ་སོགས་བརྟག །བྱིས་པའི་སྲོག་དང་ཀླུང་རྟ་ཡིས། །ཕ་ཡི་སྲོག་ཀླུང་གཉིས་ལ་འཐབ། །དེ་བཞིན་ལུས་དབང་གཉིས་པོ་ཡིས། །མ་ལ་འཐབ་པའི་རྡེའུ་བཞི། །མ་དང་འཕྲད་ན་དཔལ་བབས་ལྔ། །དེ་བཞིན་དགྲ་འཕྲད་བྱུར་བབས་ཏེ། །རང་ནང་འཕྲད་པ་རང་རྐང་ལྔ། །བུ་དང་འཕྲད་ན་མདངས་ཤོར་དང་། །གྲོགས་འཕྲད་ཚེ་ལེན་སྔ་རུ་འདོད། །གཞན་ཡང་སྦས་པ་མཛུབ་ཚུགས་ལས། །གསུངས་པའི་མན་ངག་བསྟན་པ་ནི། །བརྩི་བྱའི་སྲོག་ལུས་དབང་ཀླུང་བཞིས། །རང་གི་སྲོག་དབང་ཀླུང་གསུམ་ལ། །རང་དོར་ལྷག་གསུམ་གྱིས་འཐབས་པའི། །རྡེའུ་དགུ་པོར་ངོས་འཛིན་བྱ། །སྲོག་ལུས་ཀླུང་རྟས་དབང་ཐང་ལ། །བཅད་པ་འཁོར་ལོ་རབ་སྟོངས་ཏེ། །ལུས་དབང་ཀླུང་གིས་རང་སྲོག་ལ། །བཅད་ན་ཕེའུ་ཤ་རལ་དང་། །སྐྱོབ་ན་གཤིན་ཆུ་རབ་བསྲུང་ཟེར། །སྲོག་ལུས༌དབང གིས་ཀླུང་རྟ་ལ། །བཅད་པ་བྱ་དམར་མེ་ལེན་ཡིན། །དེ་ནས་གཟའ་བཞིའི་ཀླུང་རྩིས་ནི། །ཕོ་ནི་སྟག་རྟ་ཁྱི་གསུམ་དང་། །ས་ཡི་ལོ་པ་ལི་ཁམ་སྟེང་། །བཙས་དང་བབས་སམ་ཤི་ཡང་རུང་། །སྤེན་པ་སུམ་འདོམ་ཞེས་སུ་གྲགས། །བུད་མེད་ས་ལོ་སྟག་རྟ་ཁྱི། །དྭ་ཟིན་སྤེན་པ་སུམ་འདོམ་ཡིན། །དེ་བཞིན་བྱི་འབྲུག་སྤྲེལ་གསུམ་དང་། །མེ་ཡི་ལོ་པ་ཕོ་དྭ་ཟིན། །མོ་ནི་ལི་ཁམ་དམར་སུམ་འདོམ། །བྱ་གླང་སྦྲུལ་གསུམ་ཤིང་ལོ་པ། །ཕོ་ནི་ཁེན་ཟོན་མོ་གིན་ཁོན། །བཙས་སོགས་ཕུར་བུ་སུམ་འདོམ་གྲགས། །ཕག་ལུག་ཡོས་གསུམ་དབང་ཐང་ཆུ། །ཕོ་ནི་གིན་ཁོན་མོ་ཁེན་ཟོན། །དེ་རྣམས་ལྷག་པ་སུམ་འདོམ་སྟེ། །དེ་དག་མ་ཡི་བབས་སྤར་དང་། །ལོ་འགྲོས་རྐྱང་པ་ཕ་དང་མ། །རང་ལོ་གསུམ་ལ་བརྩི་ཞེས་གསུངས། །ཁྱིམ་གཅིག་འཚོག་པ་ཞེས་བྱ་བ། །ས་ཡི་སྟག་རྟ་ཁྱི་གསུམ་ལྟར། །ཕྱི་གཟའི་ཁམས་བསྟུན་མཐུན་གསུམ་ཡིན། །གཞན་ཡང་ཕྱི་གཟའི་དབང་ཐང་དང་། །བར་གཟའི་སྲོག་དང་ནང་གཟའི་ཁམས། ། ངེས་བྱས་གཅོད་འདྲལ་རྡེལ་དྲུག་བོར། །ཕྱི་གཟས་བར་དང་ནང་ལ་འཐབས། །དེ་བཞིན་བར་གཟས་ཕྱི་དང་ནང་། །ནང་གཟས་ཕྱི་བར་ལ་འཐབ་ཏེ། །བསྐྱེད་དང་གཅོད་པ་བརྟག་པར་བྱ། །འདི་དག་རྩ་བའི་ལྷན་ཐབས་ལུགས། །སྦས་པ་མཛུབ་ཚུགས་སྐོར་ལས་ནི། ། མ་ཡི་ལོག་མེན་བར་གཟར་བབས། །དེ་དང་ནང་གཟའ་སྤྲད་པའི་སྟེང། །བུ་ཆུང་རང་མཐུན་བར་གཟའི་ལོ། །སྐྱེས་ན་གང་ཡིན་གཟའ་སྤུན་གསུམ། །རང་མཐུན་མ་སྐྱེས་མ་གཟའི་སྟེང་། །གཟའ་གཞན་སྐྱེས་ཞེས་ཁ་དམར་གདགས། །དེ་ནས་རྒྱ་མ་ཕ་ཀླུང་ནི། ། གྱེན་འཕར་གྱེན་ལྟ་ཐུར་བབས་གསུམ། །ཕ་མེས་ལོ་ཡི་དར་གུད་དེ། །བུ་ཚའི་ལོ་ཐོག་ཕབ་ལ་བསྐོར། །དེ་ཡང་སྲོག་གི་ཁམས་དང་སྦྱོར། །དང་པོ་གྱེན་འཕར་སྐོར་འགོ་ནི། ཁྲུས་བྱེད་ཚོམས་ལ་བཙས་པ་ལྟེམས། །དར་བ་སྡོད་ལ་ལས་བྱེད་སར། །བབས་པ་རྣམས་ནི་ཁ་རལ་ལོ། ། གཉིས་པ་གྱེན་ལྟའི་སྐོར་འགོ་ནི། །དབུགས་ལེན་ཚོམས་ལ་མངལ་གནས་ལྟེམས། །ལུས་རྫོགས་སྡོད་ལ་གུད་ན་རལ། །གསུམ་པ་ཐུར་འབབ་ངན་པ་ནི། །ན་སར་ཚོམས་ལ་ཤི་སར་ལྟེམས། །དུར་སར་ཁ་རལ་དུར་གཤེད་སྡོད། །ཁོན་ཐོག་བུ་ཚ་སྟག་ཡོས་སྐྱེས། །གིན་ལ་བྱ་སྤྲེལ་ཁེན་རྟ་སྦྲུལ། ། ཟོན་ཐོག་གཤེད་བཞི་བྱི་ཕག་དྲུག །སྐྱེས་རྣམས་རྒྱ་མའི་འུར་རྡོར་གྲགས། །ཕ་མེས་རྟ་སྦྲུལ་བཞི་སྡུད་ལ། །བུ་ཚ་བྱི་ཕག་བྱུང་བ་ལྟར། །ཕ་མེས་བཞི་སྡུད་སྲོག་དགྲར་བུ། །གྱུར་ན་འཆིང་འགགས་ཚུད་པ་ཟེར། །ལོ་སྨེ་སྤར་ཁའི་རྭ་རུ་དང་། །བསེ་རུ་འཆོལ་བ་གསུམ་ངེས་པས། ། རིམ་བཞིན་མི་གྲངས་ཟུང་དང་ཡ། །ངེས་མེད་འབྱུང་ཞེས་ལུང་བསྟན་བྱ། །ནག་འཐུས་ལྕགས་བཞི་མེ་བརྒྱད་སོགས། །ལོ་ངན་རྣམས་ལ་སྐྱེས་པ་དང་། །སྤར་སྨེའི་བསྡོམས་རྩིས་ལ་སོགས་པ། །ཞིབ་མོའི་བློ་ཡིས་ལེགས་བརྟག་ནས། །དེ་རྣམས་འབྲས་བུའི་རིམ་པ་ནི། ། རྩ་བའི་འགྲེལ་པ་ཉི་ཤུ་དང་། །དམར་ཆུང་སྟག་མགོ་སྒང་སྒྲིལ་སོགས། །མཁས་པའི་གཞུང་ལྟར་ཕྱིས་འབྱུང་བའི། །སྔ་རྟགས་ཚང་གི་མངོན་ཤེས་རྣམས། །འཁྲུལ་བ་མེད་པར་གཏན་ལ་དབབ། །འབྱུང་རྩིས་མན་ངག་ཟླ་བའི་འོད་ཟེར་ལས། །མཐའ༌རྩིས༌བཤད༌པའི༌ལེའུ༌སྟེ༌གསུམ༌པའོ།། །།
ལེའུ་བཞི་བ། གི་གོང་མཐུན་སྦྱོར་བཤད་པ།
༈ དེ༌ནས༌མཐུན༌སྦྱོར༌གཉེན༌རྩིས༌ལ། །སྲོག་ལུས་དབང་ཐང་རླུང་རྟ་དང་། །འབྱུང་བའི་སྤུན་གྲངས་བཙས་ཟླ་དང་། །སྤར་ཁ་རང་ཁམས་མ་ཁམས་དང་། །སྲོག་ལུས་དབང་ཀླུང་སྨེ་བ་ཡི། །གི་གོང་བཞི་སྟེ་མཐུན་སྦྱོར་གྱི། །རྡེའུ་བཅུ་གསུམ་འབོར་བར་བྱ། །དང་པོ་སྐྱེས་པ་བུད་མེད་ཀྱི། །
སྲོག་གཉིས་འཐབ་པའི་རྡེའུ་གཅིག །དེ་བཞིན་ལུས་དང་དབང་ཐང་དང་། །ཀླུང་རྟ་གཉིས་འཐབ་རྡེའུ་རེ། །དེ་རྣམས་སྐྱེས་པས་བུད་མེད་དང་། །བུད་མེད་ཀྱིས་ཀྱང་སྐྱེས་པ་ལ། །ཕན་ཚུན་འཐབ་པའི་རྡེལ་ཙར་གཉིས། །དེ་ཡང་སྲོག་ཀླུང་སྐྱེས་པ་གཅེས། །
ལུས་དབང་བུད་མེད་གཅེས་པར་བཟུང་། །དེ་ལས་འབྱུང་བའི་སྤུན་གྲངས་བརྩི། །ཤིང་གཅིག་ས་གཉིས་ཆུ་ལ་གསུམ། །མེ་བཞི་ལྕགས༌ལ་རྡེའུ་ལྔ། །ར་བསེ་རྡེལ་གྲངས་མཉམ་རྒྱལ་བརྟག །དེ་བཞིན་སྐྱེས་ཟླའི་སྲོག་གཉིས་དང་། །སྤར་ཁ་གང་སྐྱེས་ཁམས་གཉིས་དང་། །
རང་ཁམས་གཉིས་དང་མ་ཁམས་གཉིས། །གཅོད་འདྲལ་འཐབ་པའི་རྡེའུ་བོར། །འདི་དག་བརྩི་ཚུལ་ལུགས་མང་ཡང་། །རྩ་བའི་རང་འགྲེལ་ཉི་ཤུ་བར། །འབྱུང་བ་གསོ་བསྐྱེད་དགྲ་གྲོགས་ཀྱིས། །གཉེན་སྦྱོར་གཏན་ལ་དབབ་པར་བྱ། །ཞེས་གསུངས་འདི་ལ་ཚད་མ་ཡིན། །
དེ་ནས་གི་གོང་རྣམ་བཞི་ནི། །སྲོག་སྨེ་ལུས་སྨེ་དབང་སྨེ་དང། །ཀླུང་སྨེ་བཞི་པོ་ངོས་བཟུང་སྟེ། །སྲོག་སྨེ་ལྟག་སྤྲད་སྲོག་འཚོ་སོགས། །བརྩིས་པའི་རྡེལ་བཞི་བོར་བར་བྱ། །སྐྱེས་པ་ལྔ་མེད་གཉིས་དང་ནི། །བུད་མེད་ལྔ་མེད་བདུན་ལ་བརྩི། །དེ་རྣམས་གསལ་སྒྲོན་རྩ་བ་ཡི། །
རྡེའུ་བཅུ་གསུམ་འབོར་ལུགས་ཏེ། །གཞན་དུ་མཁས་པའི་ཕྱག་བཞེད་ལ། །རྐྱང་ཁུག་ཎི་ཤའི་ངོས་འཛིན་མཛད། །དང་པོ་རྐྱང་པ་ཕོ་མོ་ཡི། །སྲོག་སོགས་འཐབས་དང་ཁུག་པ་ནི། །སྔར་གྱི་སྤར་སྨེ་སྤྲད་དེ་ཡིན། །གལ་ཏེ་དེ་ལ་མ་མཐུན་ན། །གསང་བ་ཡང་ཁུག་བརྩི་བར་མཛད། །
སྐྱེས་པའི་སྨེ་བ་རང་སར་བཞག །བུད་མེད་སྨེ་བ་འགུགས་པ་ནི། །གཅིག་ནི་གཉིས་ལ་གཉིས་ནི་གཅིག །གསུམ་ནི་དགུ་ལ་དགུ་ནི་གསུམ། །བཞི་ནི་བརྒྱད་ལ་བརྒྱད་ནི་བཞི། །དྲུག་བདུན་མི་འགུགས་དེ་རྗེས་སུ། །སྤར་སྨེ་སྟག་སྤྲོད་སྔར་བཞིན་བརྩི། །གསུམ་པ་ཎི་ཤ་རྩི་བ་ནི། །
སྐྱེས་པ་ཕོ་ལོ་རྒན་པ་དང་། །བུད་མེད་མོ་ལོ་ན་གཞོན་གཉིས། །བཟང་ཞིང་གོ་ལྡོག་ངན་པ་སྟེ། །འདི་དང་ཕོ་མོའི་སྐྱེས་ཟླ་ཡི། །སྲོག་སོགས་དར་གུད་བརྩི་བ་གཉིས། །རང་འགྲེལ་ཉི་ཤུ་པ་ལས་གསུངས། །དེ་དག་ལེགས་པར་བརྩིས་ནས་ཀྱང་། །འགྲེལ་པའི་ལེའུ་བཞི་པ་ཡི། །
ལེགས་ཉེས་འབྲས་བུ་སྟངས་བཅད་དོ། །དེ་ཉིད་ལམ་དུ་འཇུག་པ་ན། །བྱུར་ཐག་ཉི་ཤུ་བཅད་པ་དང། བརྫང་ལུགས་བཅུ་ཡིས་རྫོང་བ་དང་། །དགོས་པའི་མི་ལྔ་བསྟན་པ་གསུམ། དང་པོ་བྱུར་ཐག་ཉི་ཤུ་ནི། །ལྡིག་ནག་ཆེ་འབྲིང་ཆུང་བ་གསུམ། །ཁ་ཉེས་ཡི་མུག་གཟོང་བརྡར་གསུམ། །
ལྟས་ངན་ཆེ་འབྲིང་ཆུང་བ་གསུམ། །སྣ་ལ་སྤུ་གྲི་ལག་ཨེ་སྐྱོགས། །འགལ་མེ་ཀླད་ཀོར་རྒྱབ་ས་སྒྱེ། །འཕྱགས་ཤིང་ལག་ཐོགས་རྟིང་ལྕགས་ཀྱུ། །སྤྱི་བོར་རྒྱ་ཟོར་ཁྲམ་ཤིང་མཇུག ཁྱོ་འཆི་བ་དང་རབས་ཆད་དང་། །བྱེ༌བྲལ་ཉི་ཤུ་བཅད་པར་བྱ། །གཉིས་པ་ལོ་སྨེ་སྤར་ཁ་དང་། །
དར་གུད་ཟླ་བ་ཞག་དང་དུས། །གཟའ་སྐར་ས་བདག་བཅུ་ཡིས་རྫོང་། །གསུམ་པ་དགོས་པའི་མི་ལྔ་ཡང་། །མཉེ་བོ་མཐུན་གསུམ་ལོ་པ་དང་། །ལུས་མཐུན་རྟ་ཁྲིད་སྲོག་མས་བྱ། །སྲོག་མཐུན་ཟླ་མོ་སྲོག་གྲོགས་སམ། །དབང་ཐང་མ་ཡིས་ཟས་དྲངས་ལ། །བདུན་ཟུར་དགྲ་ལོས་སྣ་ཚོགས་བྱ། །
རྒྱས་པར་རིན་ཆེན་འགྲོ་ལམ་དང་། །འགྲེལ་པའི་ལེའུ་ལྔ་པ་སོགས། །ཞིབ་མོར་བལྟས་ཏེ་གཏན་ལ་དབབ། །འབྱུང་རྩིས་མན་ངག་ཟླ་བའི་འོད་ཟེར་ལས། །གི་གོང་མཐུན་སྦྱོར་བཤད་པའི་ལེའུ་སྟེ་བཞི་པའོ།། །།
ལེའུ་ལྔ་བ། ལོ་གཅིག་འཁྱུད་སྐོར་གྱི་རྩིས་ཀྱི་རྡེའུ།
༈ ལོ་གཅིག་འཁྱུད་བསྐོར་སྐེག་རྩིས་ལ། །མི་འགྱུར་རྩ་བའི་རྡེའུ་དྲུག །གཅོད་འདྲལ་རྡེའུ་ཉི་ཤུ་བཞི། ཁ་དམར་རྡེལ་བཞི་རྩུབ་རྡེལ་བདུན། །སྨེ་བའི་ཀེག་ཕྲན་རྡེའུ་བཞི། །དགུ་མིག་དུར་མིག་རྣམ་པ་གཉིས། །སྤྱི་བསྡུས་རྡེའུ་ཞེ་བདུན་ནོ། །སྤྱི་ནི་གནམ་ལོ་གང་ཡིན་དང་། །
བརྩི་བྱའི་ལོག་མེན་གར་བབས་གཉིས། །བར་སྨེ་ནང་སྤར་གང་བབས་དང་། །གསང་བ་དར་གུད་འབེབས་གཞིའི་ལོ། །ཡང་གསང་དབང་ཐང་གར་བབས་ཀྱི། །དུས་ཚོད་གང་ཡིན་རྡེའུ་དྲུག །སྐྱེས་པ་ལ་ནི་དཀར་པོ་དང་། །བུད་མེད་ཡིན་ན་ནག་པོར་བོར། །
དེ་རྗེས་གཅོད་འདྲལ་རྡེའུ་ནི། །བརྩི་བྱའི་སྲོག་གིས་གནམ་ལོ་དང་། །ལོག་མེན་གཉིས་ཀྱི་སྲོག་དང་ནི། །སྤར་སྨེ་ལ་འཐབ་རྡེའུ་བཞི། །དར་གུད་བསྐོར་ཏེ་གནམ་ལོ་ཡི། །སྟེང་དུ་བཟང་ངན་བརྩིས་པས་ལྔ། །དུས་ཚོད་སྲོག་ལ་འཐབ་པས་དྲུག །དེ་རྣམས་སྲོག་རྡེལ་དྲུག་ཡིན་ནོ། །
དེ་བཞིན་ལུས་དབང་ཀླུང་རྟ་བཞིས། །རྩ་བའི་རྡེའུར་འཐབ་པ་དང་། །དར་གུད་གནམ་ལོའི་སྟེང་བརྩིས་ཏེ། །ལུས་དབང་ཀླུང་བཞིར་དྲུག་དྲུག་བོར། །དེ་དག་རྡེའུ་འབོར་ཚུལ་ཀྱང་། །མ་འཕྲད་དཀར་གསུམ་གྲོགས་ལ་གཉིས། །ས་ཆུ་ནང་ཕྲད་དཀར་པོ་གཅིག །བུ་ཕྲད་ཕྱེད་མ་ནག་གཉིས་དགྲ །
ཤིང་ལྕགས་མེ་གསུམ་ནག་གཅིག་བོར། །དར་གུད་ལའང་བཟང་དྲུག་གི །རབ་འབྲིང་ཐ་མའི་གོ་རིམ་བཞིན། །དཀར་པོ་གསུམ་དང་གཉིས་དང་གཅིག །ངན་དྲུག་རབ་འབྲིང་ཐ་གསུམ་ལ། །ཕྱེད་མ་ནག་གཅིག་ནག་གཉིས་སོ། །དེ་ནས་ཁ་དམར་རྡེལ་བཞི་ཡང་། །
དཀར་ནག་མང་ཉུང་བགྲང་བྱས་ལ། །དཀར་གསུམ་དཀར་གཉིས་སོགས་སུ་བོར། །དེ་རྗེས་རྩུབ་པའི་རྡེལ་བདུན་ནི། །རང་ལོ་གནམ་ཤར་རང་ཀེག་རྩུབ། །བདུན་ཟུར་ཤར་ན་དགྲ་གཤེད་རྩུབ། །ལོ་འགྲོས་དབང་ཐང་ཚང་ཟླ་གཅིག །གནམ་ལོར་ཤར་བ་ཁྱིམ་མཚེས་རྩུབ། །
ཀླུང་རྟ་གཅིག་ཤར་མཐུན་གསུམ་རྩུབ། །ཕ་མེས་སྤུན་ཟླའི་དུར་སྲི་སོགས། །སྲི་ངན་སྟེང་སླེབས་དེ་ཡིས་རྩུབ། །བཟའ་མི་སྤར་ཁ་གཅིག་སྟེང་ཚོགས། །སྐྱམ་ཟླ་ཞེས་པ་བཟའ་ཤུགས་རྩུབ། །རང་སྐྱེས་སྤར་ཁའི་སྟེང་སླེབས་པ། །གསང་ཀེག་རྐུན་བུས་རྩུབ་པ་སྟེ། །རྩུབ་ན་རྡེའུ་ནག་པོ་དང་། །
མི་རྩུབ་ན་ནི་དཀར་པོར་བོར། །སྨེ་བའི་ཀེག་ཕྲན་རྣམ་བཞི་ནི། ཁང་ཀེག་གནམ་ལོའི་སྨེ་བ་དང་། །མལ་ཀེག་རང་གི་སྐྱེས་སྨེ་དང་། །ཡུལ་ཀེག་སྨེ་བ་གཉིས་ནག་དང་། ཁམས་ཀྱི་རྒྱ་སྒོ་འགགས་པ་ནི། །རང་གི་སྐྱེས་སྨེའི་དགྲ་སྟེང་བབས། །དེ་རྣམས་སྟེང་སླེབས་ནག་པོ་དང་། །
ལྡོག་ན་རྡེའུ་དཀར་པོར་བོར། །དེ་རྗེས་ལོ་གྲངས་སྤར་སྨེ་ཡི། །དགུ་མིག་ཚུད་དང་སྤར་ཁ་ཡི། །དུར་དུ་ཚུད་ན་རྡེལ་ནག་རེ། །མ་ཚུད་དཀར་པོ་རེ་རེ་བོར། །གཞན་ཡང་ལོག་མེན་ལེ་ལག་གི །འཇུ་ཐག་རྟེན་ཕུར་གནམ་སའི་རྒྱང། །བཞི་ལ་བརྩི་བྱའི་སྲོག་དང་ལུས། །
དབང་ཀླུང་བཞིས་འཐབ་རྡེལ་བཞི་དང་། །བདུད་གཅོད་བླ་འཁྱམ་ལ་སོགས་བརྩི། །གཞན་ཡང་སྦས་པ་མཛུབ་ཚུགས་ལས། །གསུངས་པའི་ལོ་གཅིག་འཁྱུད་བསྐོར་རྩིས། །རྡེའུ་སུམ་བཅུ་སོ་གཅིག་ནི། །གནམ་ལོའི་སྲོག་ལུས་དབང་ཀླུང་དང་། །
སྤར་སྨེ་རྩ་བའི་རྡེལ་དྲུག་ལ། །བརྩི་བྱའི་སྲོག་ལུས་དབང་ཀླུང་བཞིས། །ཕར་འཐབ་རྡེའུ་ཉི་ཤུ་བཞི། །དེ་དག་ཁ་དམར་རྡེལ་བཞི་དང་། །སྤར་སྨེ་དགུ་མིག་གསུམ་དང་བཅས། །སུམ་ཅུ་རྩ་གཅིག་དག་ཏུ་ངེས། །ཡང་ན་རྩ་བའི་རྡེལ་དྲུག་དང་། །
བསྡོམས་པས་སོ་བདུན་དག་ཏུའང་འགྱུར། །དེ་ལྟར་བརྩིས་པའི་འབྲས་བུ་ནི། །རྩ་བའི་འགྲེལ་པ་ཉི་ཤུ་དང་། །དམར་ཆུང་སྟག་མགོ་སྒང་སྒྲིལ་སོགས། །བལྟས་ཏེ་ཉེས་སྐྱོན་བཅོས་པ་གཅེས། །དེ་ནས་རྒྱ་ནག་རྡེལ་སྐོར་ནི། །བཟའ་ཚང་གཅིག་གིས་བསྡུས་པ་ཡི། །
བརྩི་བྱའི་སྲོག་ལུས་དབང་ཀླུང་བཞིས། །གནམ་ལོའི་སྲོག་ལུས་དབང་ཀླུང་ལ། །གཅོད་འདྲལ་བྱས་པའི་རྡེལ་བཞི་སྟེ། །དཀར་ནག་རེ་རེ་སྤྱི་ལྟར་བོར། །དེ་རྗེས་བབས་སྨེའི་རྡེའུ་ནི། །རང་རང་ཁམས་མཐུན་ཁ་དོག་སྟེ། །དང་པོར་སྐྱེས་པ་དེ་རྗེས་མོ། །
རྒན་གཞོན་མ་ནོར་རིམ་བཞིན་བགྲམ། །དེ་ནས་རྡེལ་ཁྲ་བྱ་བ་ནི། །རྡེལ་གྲལ་གོང་མའི་ལུས་དང་ནི། །འོག་མའི་ཁམས་ནས་བླངས་ལ་བོར། །ལྷག་རྣམས་རྫོགས་པར་མ་གྱུར་པར། །སེ་བརྡར་རིས་སུ་བླངས་ཏེ་བརྐྱང། །དེ་ལ་བརྐྱང་པའི་རྡེལ་སྐོར་ཟེར། །དེ་ལ་དང་པོའི་རྡེའུ་གསུམ། །
ལྷ་ས་རབ་འབྲིང་ཐ་གསུམ་མོ། །དེ་ནས་རྐྱང་པའི་གྲལ་གཞུག་ནས། །རེ་རེ་བླངས་ལ་ཕྱེད་འགུགས་བྱ། །གྲལ་རིམ་འོག་མའི་དང་པོ་གསུམ། །མི་ས་རབ་འབྲིང་ཐ་གསུམ་ཟེར། །དེ་ནས་ཡས་མས་གཉིས་ཀ་ཡི། །མཇུག་ནས་རེ་རེ་བླངས་བྱས་ནས། །
མི་སའི་འོག་ཏུ་རིམ་བཞིན་བོར། །དེ་ཉིད་ཐོག་མའི་རྡེལ་གསུམ་པོ། ཁྱིམ་ས་རབ་འབྲིང་ཐ་གསུམ་མོ། །སོ་སོའི་ས་དང་རྡེལ་རོ་ལ། །ཞིབ་མོའི་བློས་བརྟགས༌བྲས་བུ་ནི། །འགྲེལ་པ་ཐིག་ལེ་ནག་པོར་ལྟོས། །ཡང་ཅིག་ཀེག་རྩིས་རྣམ་གྲངས་ལ། །རྒྱ་གསུམ་ཁ་སྤྲོད་ཅེས་བྱ་བ། །
སྤང་རྒྱན་ལོ་མའི་སྐོར་གསུམ་ལས། །དང་པོ་གསེར་ལོ་ཅན་གྱི་རྡེལ། །འགྲེམས་ལུགས་གནམ་ལོ་གང་ཤར་གྱི། །སྲོག་ལུས་དབང་ཀླུང་སྨེ་བ་ལྔ། །རེ་རེ་ལ་ཡང་བརྩི་བྱ་ཡི། །སྲོག་ལུས་དབང་ཀླུང་སྨེ་བ་ལྔས། །འཐབ་པའི་རྡེའུ་ཉེར་ལྔ་དང། ཁ་དམར་ལྔ་སྟེ་སུམ་ཅུའོ། །
དེ་བཞིན་གནམ་ལོའི་བདུན་ཟུར་དང་། །མར་གྱི་དྲུག་འབྲས་བཞི་གཤེད་ཀྱི། ། སྲོག་སོགས་ལྔ་ལ་བརྩི་བྱའི་ལྔས། །འཐབ་པའི་རྡེལ་དང་ཁ་དམར་བཅས། །རེ་རེར་སུམ་ཅུ་སུམ་ཅུ་སྟེ། ཁྱོན་དྲིལ་བརྒྱ་དང་ཉི་ཤུའོ། །གཡུ་ལོ་ཅན་གྱི་འགྲེམས་ལུགས་ནི། །རང་གི་ལོག་མེན་གར་བབས་དང་། །
དེ་ཡི་བདུན་ཟུར་མར་དྲུག་འབྲས། །བཞི་གཤེད་བཞི་ཡི་སྲོག་སོགས་ལྔར། །རང་གི་སྲོག་སོགས་ལྔས་འཐབ་པའི། །གཅོད་འདྲལ་སྟངས་གཅོད་དྲིལ་བ་ཡི། །རྡེའུ་བརྒྱ་དང་ཉི་ཤུའོ། །དུང་ལོ་ཅན་གྱི་འགྲེམས་ཐབས་ལ། །གང་ཤར་ཟླ་བ་དེའི་བདུན་ཟུར། །
མར་གྲངས་དྲུག་འབྲས་བཞི་གཤེད་བཞིས། །སྔར་བཞིན་འཐབ་པའི་བརྒྱ་ཉི་ཤུ། །དེ་ལྟར་ཡོངས་བསྡོམས་རྡེའུ་ནི། །སུམ་བརྒྱ་དྲུག་ཅུར་འགྲེམས་ཚུལ་ཏེ། །མར་སྟོན་ཇོ་སྨོན་གདམས་པ་ཡིན། །དེ་སྟེང་ཞག་དང་དུས་ཚོད་ལའང་། །རྡེའུ་བརྒྱ་དང་ཉི་ཤུ་རེ། །བཀྲམ་པས་དྲུག་བརྒྱར་འགྱུར༌རོ༌ཞེས།
ཁྱུང༌ལྷས༌གཞོན༌ནུ༌བསོད༌ནམས༌བཞེད། །དེ་ལྟར༌རྩིས༌པའི༌འབྲས༌བུའང་། །སྡོང་པོ་ཀུན་འདུས་འགྲེལ་པ་ནི། །གབ་པའི་སྙིང་གཟེར་ཞེས་བྱ་བར། །ཡོད་ཅེས་མཁས་པའི་གཞུང་ལས་བྱུང་། །འོན་ཀྱང་གནས་སྐབས་བྱ་སླའི་ཆེད། །སྲོག་ལུས་དབང་ཀླུང་སྨེ་བ་ལྔས། །ཚེ་དང་ནད་དང་ཟ་ཐང་དང་། །
བསོད་ནམས་གདོན་བྱེད་ལ་བརྟགས་པའི། །ཁ་དམར་སྤྱི་བསྡོམས་ལྔར་བསྡུས་ལ། །རིགས་མཐུན་འབྲས་བུ་གང་རུང་གིས། །སྟངས་གཅོད་བྱས་ཀྱང་ཆོག་པར་ངེས། །དེ་ལྟར་ལོ་གཅིག་འཁྱུད་སྐོར་གྱི། །འཕེལ་འགྲིབ་ཆགས་ཆེན་བསལ་བའི་ཕྱིར། །ཞིབ་མོར་གཏན་ལ་དབབ་པ་གཅེས། །
འབྱུང་རྩིས་མན་ངག་ཟླ་བའི་འོད་ཟེར་ལས་ལོ་གཅིག་འཁྱུད་སྐོར་གྱི་རྩིས་ཀྱི་རྡེའུ་སྟེ་ལེའུ་ལྔ་པའོ། །
ལེའུ་དྲུག་པ། སྲིའུ་དང་ནད་པའི་རྩིས། ༈ འབྱུང་བ་འཁྲུགས་དང་རྣམ་རྟོག་གིས། །བསྐྱེད་པའི་ནད་འདྲེས་གདུངས་པའམ། །བཙས་མ་ཐག་གི་བྱིས་པའི་ཆེད། །རྡེའུ་བཅུ་དགུ་བོར་བར་བྱ། །དེ་ཡང་བརྩི་བྱའི་སྲོག་གིས་ནི། །གནམ་ལོའི་སྲོག་འཐབ་རྡེའུ་དང་། །སྲོག་གི་དར་གུད་ལོ་ཡི་སྟེང། །ཕབ་པའི་རྡེའུ་གཅིག་དེ་བཞིན་དུ། ། ཟླ་ཞག་དུས་ཚོད་སྲོག་ལ་འང། །བརྩི་བྱའི་སྲོག་གིས་འཐབ་པ་དང་། །སྲོག་གི་དར་གུད་ཟླ་སོགས་སྟེང་། །བརྩིས་པའི་རྡེའུ་རེ་རེ་སྟེ། །འཐབ་བསྐོར་སྤེལ་སྒྲིགས་སྲོག་རྡེལ་བརྒྱད། །དེ་བཞིན་བརྩི་བྱའི་ལུས་ཀྱིས་ཀྱང། །ལོ་ཟླ་ཞག་དང་དུས་ཚོད་ཀྱི། །ལུས་ལ་སོ་སོར་འཐབ་པ་དང་། ། ལུས་ཀྱི་དར་གུད་ལོ་སོགས་བཞིའི། །སྟེང་ཕབ་བརྩིས་པས་ལུས་རྡེལ་བརྒྱད། །དྲིལ་བས་སྲོག་ལུས་རྡེལ་བཅུ་དྲུག །དེ་སྟེང་ཟླ་བ་ངོ་རེ་ཞིང། །ལྷ་མོ་བརྒྱད་འཆར་ཚེས་གཅིག་ནས། །འོད་འབར་བརྟན་མ་རྣོ་དབལ་མ། །མདངས་ལྡན་ཆར་འབེབས་གཡོ་མེད་དང་། ། འོད་ལྗང་སྐྱེད་བྱེད་རིམ་པ་བཞིན། །དང་པོ་དྲུག་ལ་ཞག་བཞི་དང་། །ཕྱི་མ་གཉིས་ལ་ཞག་གསུམ་རེ། །སྦྱར་བའི་ཚེས་གྲངས་བཟང་ངན་དང་། །དེ་བཞིན་གཟའ་དང་སྐར་མ་ཡང། །བཟང་ངན་རྩིས་པའི་རྡེལ་གསུམ་སྟེ། །དྲིལ་བས་རྡེའུ་བཅུ་དགུ་བོར། ། དེ་ལྟར་བརྩིས་པའི་འབྲས་བུ་འང་། །རྩ་འགྲེལ་ཉི་ཤུ་པ་སོགས་ལྟོས། །གཞན་ཡང་ནད་རྩིས་ཐང་ཤིང་ནི། །ཐོག་མར་བརྩི་གཞི་ངོས་བཟུང་བྱ། །དེ་ལས་རྩིས་འགོ་བཅོ་ལྔ་སྟེ། །དང་པོ་རང་གི་བླ་ཚེ་ནི། །སྟོར་རམ་མ་སྟོར་གནམ་ལོ་ནས། །མི་དེས་དུ་ལོན་ཐུར་དུ་སྦུབ། ། གཉིས་པ་རྒྱལ་པོ་གདན་ས་ནས། །འདྲེད་དམ་མི་འདྲེད་ལྕགས་སྟག་ནས། །དུ་ལོན་ཐུར་དུ་སྦུབ་ལ་བརྩི། །གསུམ་པ་ཞྭ་འཕྱིང་ཐལ་འོག་ཏུ། །ཚུད་དམ་མ་ཚུད་ཆུ་སྟག་ནས། །ཐུར་དུ་དུ་ལོན་བགྲངས་ལ་བརྩི། །བཞི་པ་བློན་པོ་གྲལ་ས་ནས། །ཡར་རམ་མ་ཡར་ཤིང་སྟག་ནས། ། དུ་ལོན་ཐུར་དུ་སྦུབ་ལ་བརྩི། །ལྔ་པ་གཡི་སྤྱང་གྲ་ཆག་གམ། །མ་ཆག་ས་ཕོ་སྟག་ནས་ནི། །དུ་ལོན་ཐུར་དུ་སྦུབ་ལ་བརྩི། །དྲུག་པོ་བདུད་ཀྱིས་འཚོལ་མི་འཚོལ། །ལྕགས་མོ་ཡོས་ནས་དུ་ལོན་སྦུབ། །བདུན་པ་སྲིན་པོས་ཁྲིད་མ་ཁྲིད། །ས་མོ་ཡོས་ནས་དུ་ལོན་སྦུབ། །བརྒྱད་པ་ལྗོན་ཤིང་ཆག་མ་ཆག ། ཤིང་མོ་ཡོས་ནས་དུ་ལོན་སྦུབ། །དགུ་པ་བང་མཛོད་སྟོང་མ་སྟོངས། །མེ་མོ་ཡོས་ནས་དུ་ལོན་སྦུབ། །བཅུ་པ་ཡས་ཐག་ཆད་མ་ཆད། །གནམ་ལོའི་ཡར་གྱི་བཅུ་གསུམ་ནས། །ཐུར་དུ་དུ་ལོན་སྦུབ་ལ་བརྩི། །བཅུ་གཅིག་དཔྱད་ཐག་ཆད་མ་ཆད། །གནམ་ལོའི་མར་གྱི་བཅུ་གསུམ་ནས། ། དུ་ལོན་གྱེན་དུ་བཀན་ལ་བརྩི། །བཅུ་གཉིས་པ་ནི་བྱང་ཐང་རླུང་། ། ལངས་སམ་མ་ལངས་མེ་སྟག་ནས། །དུ་ལོན་ཐུར་དུ་བགྲངས་ལ་བརྩི། །བཅུ་གསུམ་སྒཱོུ་ཁྱིམ་ཞིག་མ་ཞིག །ཆུ་ཕོ་སྤྲེལ་ནས་དུ་ལོན་བཀན། །བཅུ་བཞི་པ་ནི་ཉལ་བའི་སྔས། །ཞིག་གམ་མ་ཞིག་གནམ་ལོ་ཡི། །ཡར་གྱི་ལྔ་ནས་དུ་ལོན་སྦུབ། །བཅོ་ལྔ་རྟེན་ཕུར་ཕྱུངས་མ་ཕྱུངས། ། གནམ་ལོའི་མར་གྱི་ལྔ་མཐུན་ནས། །དུ་ལོན་གྱེན་དུ་བགྲངས་ལ་བརྩི། །བཅུ་དྲུག་རྡེལ་སྒོ་འགགས་མ་འགགས། །གནམ་ལོའི་མར་གྱི་དྲུག་འབྲས་ནས། །དུ་ལོན་གྱེན་དུ་བགྲངས་ལ་བརྩི། །དེ་ལྟར་རྩིས་གཞི་གར་བབས་ཀྱི། །སྲོག་ལུས་དབང་ཐང་ཀླུང་རྟ་ལ། །བརྩི་བྱའི་སྲོག༌ལུས་དབང་ཀླུང་གིས། ། འཐབ་པའི་རྡེའུ་བཞི་བཞི་སྟེ། །དཀར་ནག་གཏན་རྩིས་བཞིན་དུ་བོར། །དེ་ནས་དཀར་ནག་བགྲངས་བྱས་ལ། །སོ་སོའི་བཟང་ངན་སྟངས་གཅོད་བྱ། །དེ་རྗེས་རྩིས་མིག་བཅུ་དྲུག་ཀྱང། །རྩིས་ཆེན་བདུན་དུ་དྲིལ་ལ་བརྟག །དེ་ཡང་ཐང་ཤིང་རིང་མོ་དང་། །གཟེར་ཟམ་གཡུ་ཤུག་དཔག་བསམ་ལྗོན། ། དཔལ་བྱུར་ཁྱིམ་དང་གཤིན་གསོན་མིག །ལིང་རྩེ་བརྒལ་ལམ་མ་བརྒལ་བལྟ། །དེ་དག་རྡེའུ་ལྔ་ཚན་གསུམ། །བཅད་ལ་དང་པོ་སྐྱེས་པའི་ས། །བར་པ་བུད་མེད་ཐ་བྱིས་པ། །རིམ་བཞིན་སོ་སོའི་ས་རུ་བརྟག །གཞན་དུ་རྩིས་འགོ་ཐ་མ་ཡི། །རྡེལ་བོར་ད་ལྟའི་ཕྱག་བཞེད་དུ། ། གནམ་ལོ་རང་གི་སྲོག་ལུས་དབང་། །ཀླུང་རྟ་བཞི་ཡི་སྨེ་བ་ལ། །བརྩི་བྱའི་སྲོག་སོགས་སྨེ་བ་བཞིས། །འཐབ་པས་རྡེལ་སྒོ་བརྟག་པ་ཡོད། །གཞན་ཡང་ལོག་མེན་སྤར་སྨེ་དང་། །ཉི་མའི་ནད་གདན་བརྟག་པ་སོགས། །རྒྱ་ཆེན་གཞུང་ལས་ཤེས་པར་བྱ། །དེ་ལྟར་ནད་ཀྱིས་གདུང་བའི་འགྲོར། ། ཕན་པའི་ལྷག་བསམ་དྲག་པོ་ཡིས། །ལེགས་པར་བརྩིས་ལ་ཁ་དམར་རྣམས། །རང་རང་འགྲེལ་པས་སྟངས་བཅད་དེ། །འཁྲུགས་པ་བཅོས་ཤིང་གུད་པ་གསོ། །རྣམ་རྟོག་འདྲེ་གདོན་བསལ་བར་བྱ། །འབྱུང་རྩིས་མན་ངག་ཟླ་བའི་འོད་ཟེར་ལས་སྲིའུ་དང་ནད་པའི་རྩིས་ཀྱི་ལེའུ་སྟེ་དྲུག་པའོ།།
ལེའུ་བདུན་པ། ཟངས་ཀྱམ་གྱི་རྩིས།
༈ ལུས་ཅན་ཚེ་ཡི་དུས་བྱས་ཚེ། །བླ་སེམས་ཡིད་གསུམ་རིམ་པ་ལྟར། །གཤེད་མས་ཁྱེར་ཞིང་འགྲོ་དྲུག་འཁྱམས། །ཕུང་པོའི་ཡུལ་ལ་ཆགས་པའི་ཕྱིར། །དེ་ཡི་ཕུང་པོ་ལ་བརྟེན་ནས། །ཤུལ་གྱི་གསོན་པོའི་བྱུར་བསལ་ཕྱིར། །དུར་མཛོད་རྩིས་ལ་གསུམ་ཡིན་ཏེ། ། གསོན་གྱི་ཁོག་ནས་གཤིན་དབྱུང་དང་། །གཤིན་གྱི་ཁོག་ནས་གསོན་གདོན་པ། །གཤིན་གྱི་འདུར་ཤིད་བརྟག་པའོ། །དང་པོ་གསོན་ཁོག་གཤིན་འདོན་པའི། །ངེས་ཅན་རྡེའུ་ཉི་ཤུ་སྟེ། །ལོ་དང་སྲོག་ལུས་དབང་ཐང་ཀླུང་། །སྤར་ཁ་བབ་སྨེ་དར་གུད་ལྔ། ། རྩུབ་རྡེལ་བདུན་དང་སྐྱེས་སྨེའོ། །དེ་ཡང་གསོན་ཕྱིང་གཡས་བཏིང་ལ། །ཕུ་བོ་ནས་ནི་རིམ་པ་བཞིན། །བཟའ་སྐོར་ཕྱེ་ཡིས་བར་བཅད་ལ། །ནུ་བོ་ཆུང་བརྒྱུད་ཡན་ཆད་ཀྱི། །གསོན་རྡེལ་མ་ནོར་རིམ་བཞིན་བོར། །དང་པོ་བརྩི་བྱའི་ལོ་རྡེལ་ནི། ། ར་བར་རྡེལ་གཉིས་འབྲིང་པོར་རེ། །རང་ཕྱོགས་འབྱུང་བའི་ཁ་དོག་བཞིན། །ཐ་ཆུང་ཕྱོགས་བསྲེས་རྡེའུ་ནི། །ཕྲ་མེན་གཉིས་ཏེ་གང་ཡིན་བོར། །དེ་མདུན་སྲོག་ལུས་དབང་ཀླུང་གིས། །གནམ་ལོ་ལའང་འཐབ་རྡེའུ་བཞི། །དེ་འོག་སྤར་ཁ་གང་ཡིན་རྡེལ། །རང་རྒྱུད་ཕྲ་མེན་སྔར་ལྟར་བོར། ། དེ་འོག་བབས་སྨེ་གང་ཡིན་རྡེལ། །གཅིག་དཀར་དཀར་གཅིག་དྲུག་དཀར་གཉིས། །བརྒྱད་དཀར་དཀར་གསུམ་གཉིས་ནག་ལ། །ནག་གཅིག་མཐིང་གཉིས་བཞི་ལྗང་གསུམ། །ལྔ་སེར་ཕྱེད་མ་བདུན་དམར་ལ། །དམར་གཅིག་དགུ་ལ་དམར་གཉིས་བོར། ། སྲོག་ལུས་དབང་ཀླུང་སྨེ་བ་ལྔའི། །དར་གུད་རྡེལ་ལྔ་འགྲམ་དང་ནི། །རྩུབ་རྡེལ་བདུན་པོ་རྒྱབ་ཏུ་བོར། །དེ་རྗེས་སྐྱེས་སྨེ་གང་ཡིན་རྡེལ། །བབ་སྨེ་ཇི་བཞིན་བོར་བར་བྱ། །དེ་ལྟར་རྡེའུ་ཉི་ཤུའོ། །རྒྱས་པར་ཀེག་རྩིས་བཞིན་དུ་བོར། །སྤྱི་དང་བྱེ་བྲག་ཁ་དམར་གདགས། ། གསོན་གྱི་ཆགས་བཟློག་རིམ་གྲོ་དང་། །གཤིན་ལ་འགོ་གཤེད་ལ་སོགས་པ། །རིག་པས་མ་ནོར་སྟངས་གཅོད་གཅེས། །གཉིས་པ་བླ་རྡེལ་གཤིན་ཁོང་ནས། །གསོན་རྟགས་གཏན་ལ་དབབ་པ་ནི། །གསོན་རྩིས་བཞིན་དུ་བོར་བའམ། །ཡང་ན་ཆད་ཆེན་ནག་པོ་གསུམ། ། འཆད་ཆུང་ལ་ནི་ནག་པོ་གཉིས། །མ་ལོ་ཆེ་བར་དཀར་ཆེན་གཉིས། །མ་ལོ་ཆུང་བར་དཀར་ཆུང་གཉིས། །དེ་བཞིན་རང་ལོར་དཀར་པོ་གཅིག །བུ་ལོར་ཕྱེད་མ་དགྲ་ལོར་ནག །གྲོགས་ལ་དཀར་གཉིས་ནག་པོ་གཅིག །དེ་ཡང་ཆེ་ལོ་ཆུང་ལོ་ལ། །མི་ནོར་རྡེའུ་ཆེ་ཆུང་བོར། ། ཡང་ན་རང་རྒྱུད་རྡེའུ་སྟེ། །མགོ་བཀད་གནམ་ཐིག་བཏབ་པ་འདྲ། །སོ་སོའི་མདུན་བོར་འབྲས་རྡེལ་དངོས། །རང་གི་ལོ་དང་བདུན་ཟུར་ལ། །དཀར་ནག་རེ་རེ་འབོར་རོ་ཞེས། །རྩ་བར་གསུངས་མོད་དེ་ལྟ་ནའང། །ཕྱག་ལེན་དེང་སང་མཛད་པའི་སྲོལ། ། མེད་ཕྱིར་འདིར་ཡང་བཏང་སྙོམས་བཞག །རྡེའུ་དང་བསྟུན་ཁ་དམར་ནི། །སྤྱི་དང་བྱེ་བྲག་ཁྱད་པར་གྱི། །དུར་སའི་སྐྱོན་ཡོན་གང་ཟློས་བརྟགས། །ཐམས་ཅད་དྲིལ་ལ་སྟངས་གཅོད་བྱ། །གསུམ་པ་གཤིན་གྱི་འདུར་ཤིད་ཀྱི། །རྡེའུ་བརྒྱ་དང་གོ་དགུ་སྟེ། །གཤིན་གྱི་སྲོག་ལུས་དབང་ཀླུང་ཁམས། ། སྤར་ཁ་ར་བསེ་དུར་ལྔ་དང་། །རོ༌རིགས་འདོན་ཕྱོགས་སྐྱེ་གནས་གཏོ། །དེ་ལྟར་སྡེ་ཚན་བཅུ་གཉིས་སོ། །དེ་ཡང་གཤིན་གདན་རོག་པོ་ནི། །གཡོན་ཕྱོགས་བཏིང་ལ་གཤིན་རྡེལ་བོར། །ཐོག་མའི་སྡེ་ཚན་ལྔ་པོ་ནི།།གནམ་ལོ་ལོག་མེན་སྨེ་བ་དང་། །སྤར་ཁ་དར་གུད་ཟླ་བ་ཞག ། དུས་ཚོད་གཟའ་སྐར་གསོན་ལོ་སྟེ། །དེ་ལྟར་རྩ་རྡེལ་བཅུ་གཅིག་ལ། །གཤིན་དེའི་སྲོག་ལུས་དབང་ཐང་དང་། །ཀླུང་རྟ་རུས་ཀྱི་ཁམས་དང་ལྔས། །དར་གུད་བརྟག་ཅིང་གཅོད་འདྲལ་འབྱེད། །དཀར་ནག་གསོན་རྡེལ་བཞིན་དུ་བོར། །དྲིལ་བས་རྡེའུ་ང་ལྔ་སྟེ། ། དེ་སྟེང་གསོན་གཤིན་སྲོག་འཐབ་རྡེལ། །ཁམས་ཀྱི་གཅོད་འདྲལ་མཐར་བཞག་པས། །རྡེལ་གྲངས་ང་དྲུག་དག་ཏུ་འགྱུར། །དྲུག་པ་སྙད་དང་ལེ་ལན༌ནི། །སྤར་ཁའི་ནད་བརྒྱད་འདྲེ་བརྒྱད་དང་། །ཕྱུགས་བརྒྱད་ཟས་བརྒྱད་གོས་བརྒྱད་དང་། །ནོར་བརྒྱད་མགྲོན་བརྒྱད་འགྲུལ་པ་བརྒྱད། ། ཕྱོགས་བརྒྱད་གནོད་པའི་ས་བརྒྱད་དང་། །རྦོད་གཏོང་བརྒྱད་དེ་དག་ལ། །ལེ་ལན་ཐུག་ན་རྡེལ་ནག་དང་། །མ་ཐུག་རྡེལ་དཀར་རྡེལ་བཅུ་གཅིག །བདུན་པ་ར་བསེའི་རོ་ཟློས་ནི། །གནམ་ལོ་ལོག་མེན་སྨེ་བ་དང་། །སྤར་ཁ་དར་གུད་ཟླ་བ་དང་། །ཞག་དུས་གཟའ་དང་སྐར་མ་སྟེ། ། དེ་རྣམས་ཟློས་པ་ཡོད་མེད་དང་། །གསོན་པོ་གང་ལ་ཟློས་པ་ཡི། །རྡེའུ་རེ་བོར་བཅུ་གཅིག་གོ །བརྒྱད་པ་འབྱུང་དུར་སིལ་བུ་ནི། །གཤིན་དེའི་ཁམས་དང་གནམ་ལོ་དང །ཟླ་བ་ཞག་དང་དུས་ཚོད་དང་། །གཟའ་དང་སྐར་མ་སྲོག་དང་ལུས། །དབང་ཐང་ཀླུང་རྟ་སྨེ་བ་དང་། ། སྤར་ཁ་རྣམས་ཏེ་བཅུ་གསུམ་གྱིས། །དུར་ལྔར་འཐབ་པའི་རྡེའུ་བོར། །གཤིན་གྱིས་ཕར་བཅད་དཀར་པོ་སྟེ། །དུར་གྱིས་བཅད་ན་རྡེལ་ནག་ལ། །ནང་འཕྲད་ས་ཆུ་དཀར་པོ་སྟེ། །ཤིང་ལྕགས་མེ་གསུམ་ནག་པོ་བོར། །སིལ་བུའི་རྡེའུ་རེ་ལྔའོ། །དུར་ས་ལྔ་ནི་རི་སྐྱེལ་ཤིང། ། བསྲེག་པ་མེ་ལ་སྦ་བ་ས། །སྒྲུབ་པ་ལྕགས་ལ་སྐྱུར་བ་ཆུ། །དགུ་པ་རོ་རིགས་བཅུ་གཅིག་ནི། །མཛེ་རོ་དང་ནི་རབས་ཆད་དྲུག །དམེ་ཕོ་རིགས་གསུམ་སྐྱོན་ཅན་བརྒྱད། །བཀྲ་རིགས་ལྔ་དང་སྲིའུ་རིགས་དྲུག །གྲིར་ཤི་བཞི་དང་གཤིས་ངན་གསུམ། ། རྒོད་ཅེས་མཚུན་དང་ཞན་པ་དང་། །ངན་པ་རྣམས་ཏེ་བཅུ་གཅིག་པོ། །གང་ཡིན་རྡེལ་དཀར་མིན་ན་ནག །བཅུ་པ་འདོན་ཕྱོགས་བཅུ་གཅིག་ནི། །ལོ་དང་སྨེ་བ་སྤར་ཁ་དང་། །ཡུལ་ཕྱོགས་རོ་རིགས་ཟླ་བ་དང་། །ཞག་དང་གཟའ་སྐར་དུས་ཚོད་དང་། ། གསོན་པོའི་ལོ་ཡིས་དྲང་བ་སྟེ། །སོ་སོའི་གཙང་ཕྱོགས་གང་ཡིན་ལ། །ཕྱོགས་བཞི་འབྱུང་བ་རང་རྒྱུད་དང་། །མཚམས་བཞིར་ཕྲ་མེན་རྡེའུ་བོར། །བཅུ་གཅིག་ཕྱི་མ་གར་སྐྱེ་ནི། །གནམ་ལོ་ལོག་མེན་སྨེ་བ་དང་། །སྤར་ཁ་དར་གུད་ཟླ་བ་ཞག །དུས་ཚོད་གཟའ་དང་སྐར་མ་དང་། ། གསོན་རྡེལ་རྣམས་ཀྱིས་སྐྱེ་གནས་བརྟག །ལྷ་ལ་དཀར་གཉིས་མིར་ཕྱེད་མ། །ངན་འགྲོར་ལྷུང་ན་ནག་གཉིས་བོར། །བཅུ་གཉིས་མཇུག་གཅོད་གཏོ་ཆོག་ནི། །གནམ་ལོ་ལོག་མེན་སྨེ་བ་དང་། །སྤར་ཁ་དར་གུད་ཟླ་ཞག་དུས། །གཟའ་སྐར་ཉམས་རྣམས་བཅོས་པ་དང་། ། གསོན་རྡེལ་ཆགས་ཆེར་གྱུར་ན་འཆོས། །དེ་ཡང་བཅོས་ཐབས་གང་དགོས་ལ། །རྡེལ་ནག་དེ་ལྡོག་དཀར་པོར་བོར། །དེ་ལྟར་དྲིལ་བས་འདུར་ཤིད་ཀྱི། །རྡེའུ་བརྒྱ་དང་བརྒྱད་ཅུ་བདུན། །དེ་ནས་སྡེ་ཚན་བཅུ་གཉིས་ལ། །དཀར་ནག་བགྲངས་ལ་ཁ་དམར་གྱི། ། རྡེའུ་བཅུ་གཉིས་ལོགས་སུ་བོར། །དཀར་ལ་དཀར་པོ་ལྡོག་པ་ནག །མཉམ་ན་ཕྱེད་མ་ཁྱད་པར་དུ། །སྲེག་སྒྲུབ་དུར་ལྔའི་ཁ་དམར་ནི། །རང་ལ་རང་འདུར་དཀར་པོ་གཅིག །མ་ལ་བུ་འདུར་དཀར་པོ་གཉིས། །བུ་ལ་མ་འདུར་ནག་པོ་གཉིས། །དགྲ་ལ་གྲོགས་འདུར་ནག་པོ་གཅིག ། གྲོགས་ལ་དགྲ་འདུར་དཀར་ནག་གཉིས། །རོ༌རིགས་བཟང་ངན་དཀར་དང་ནག །དྲང་ཕྱོགས་གཙང་བསྟུན་ལོ་རྡེལ་བོར། །སྐྱེ་གནས་ལྷ་མི་ངན་འགྲོ་ལ། །དཀར་གཅིག་ཕྱེད་མ་ནག་གཅིག་སྟེ། །གཏོ་ཆོག་རྡེལ་གྲངས་བསྟུན་པ་གཅེས། །དེ་ལྟར་སྟངས་གཅོད་རྡེའུ་ཡི། ། ཁ་དོག་དང་བསྟུན་ཁ་དམར་ཀྱང། །སྲོག་གིས་འཆི་དུས་ལུས་དུར་ས། །དབང་ཐང་ཟས་སྐལ་ཀླུང་རྡེལ་ཡིས། །ཤིད་ཀྱི་ཡལ་ག་རུས་ཁམས་རྡེས། །འདུར་ཐང་ཆེ་ཆུང་སྤར་ཁ་ཡིས། །ལེ་ལན་ར་བསེས་ཟློས་པ་དང་། །འབྱུང་དུར་སེལ་བུས་སྲེག་སྒྲུབ་བརྩི། །རོ༌རིགས་བཞག་པ་འདོན་ཕྱོགས་ཀྱིས། ། དྲང་ཕྱོགས་གནས་རྡེས་གར་སྐྱེ་བརྟག །གཞུག་གཅོད་གཏོ་ཡིས་ཤི་ གཞུག་བཅད། །གཞན་ཡང་གཤིན་ཁོང་གསོན་དབྱུང་བའི། །རྡེའུ་རོ་ལེན་འབོར་ཚུལ་ནི། །ཤི་ཟླ་དེ་ཡི་སྲོག་རྐྱང་ལ། །གཤིན་དེའི་སྲོག་ལུས་དབང་ཀླུང་བཞི། །རང་མ་བུ་དགྲ་གྲོགས་དང་ལྔར། ། ཕྱེ་བས་རིམ་འཐབ་རང་རྡེལ་སོགས། །སོ་སོ་མ་འདྲེས་འཕྲེད་ལ་བསྒྲིག །དེ་ནས་རྡེའུ་སྤྲུག་པ་ནི། །སྲོག་གི་དགྲ་དང་ལུས་ཀྱི་དངོས། །དབང་ཐང་དགྲ་དང་ཀླུང་རྟའི་དངོས། །སྲོག་གི་གྲོགས་དང་ལུས་ཀྱི་མ། །དབང་ཐང་གྲོགས་དང་ཀླུང་རྟའི་མ། །སྲོག་གི་མ་དང་ལུས་ཀྱི་གྲོགས། ། དབང་ཐང་མ་དང་ཀླུང་རྟའི་གྲོགས། །སྲོག་གི་དངོས་དང་ལུས་ཀྱི་དགྲ། །དབང་ཐང་དངོས་དང་ཀླུང་རྟའི་དགྲ། །གཉིས་གཉིས་ཕན་ཚུན་སོ་སོར་བརྗེ། །བུ་བཞི་མི་བརྗེ་རང་སར་བཞག །སྟེང་ནས་མར་དེད་རྡེལ་ཚར་ནི། །དང་པོ་ཕ་ཁུ་རྒན་རིམ་སྤུན། །གཉིས་པ་མ་སྲུ་ཞག་ཉེའི་ས། ། གསུམ་པ་མག་པ་ཚ་ཡུག་ས། །བཞི་པོ་དོ་བདག་ས་ཡིན་ནོ། །འཕྲེད་ལ་རང་མ་བུ་སོགས་ལྔ། །རིམ་བཞིན་རྒན་དང་སྐྱེས་དར་དང་། །བུད་མེད་དར་མ་བུ་ཚ་དང་། །རྐང༌བྲན་རྣམས་ཀྱི་ས་ཡིན་ནོ། །དེ་ནས་རྡེའུ་ཡི་རོ་བླངས་ཏེ། །ནག་གསུམ་དཀྱིལ་ནས་དཀར་པོ་ལོང། ། དཀར་གསུམ་ནང་ནས་རྡེལ་ནག་ལེན། །མཐུན་གསུམ་ལོ་པར་ཟློས་ཞེས་གསུངས། །དེ་ལྟར་བོར་རྡེལ་རང་འགྲེལ་སོགས། །ཟངས་ཀྱམ་མན་ངག་ཡི་གེ་ལྟར། །འདུར་ལུགས་སྲེག་སྒྲུབ་གང་བཟང་དང་། །འགྲམ་ཟློས་ཤི་གཞུག་གཅོད་ཐབས་སོགས། །གཤིན་དང་གསོན་ལ་ཕན་སེམས་ཀྱིས། །
ཀུན་ནས་བསླངས་ཏེ་བཅོས་པ་གཅེས། །འབྱུང་རྩིས་མན་ངག་ཟླ་བའི་འོད་ཟེར་ལས། །ཟངས་ཀྱམ་གྱི་རྩིས་ཀྱི་ལེའུ་སྟེ་བདུན་པའོ། །
གཞན་ཡང་གསོན་གཤིན་གཉིས་ཀ་ལ། །གཅེས་པའི་ས་དཔྱད་བརྟག་ཐབས་དང། །གྱིམ་ཤང་འཕུང་བཤིག་རྣམ་པ་བཞིས། །འགལ་བྱེད་དགྲ་བོ་བརླག་པ་དང་། །རང་ཀེག་གཞན་ལ་སྤོ་བ་སོགས། །བཤད་མོད་ཤེས་འདོད་ལྡན་པ་དག །རྒྱ་ཆེན་གཞུང་དུ་བལྟ་བར་གྱིས། །འདིར་ནི་བློ་ལྡན་འགའ་ཞིག་གིས། །ཉེ་བར་བསྐུལ་ཞིང་རང་ཉིད་ཀྱིའང་། །དྲན་ཐོར་སྐོར་འགོ་རྡེལ་བོར་གྱི། །རྩ་བ་ཙམ་ཞིག་བསྡུས་པ་འདི། །བན་ཆུང་དྷརྨཱ་ཤྲཱི་ཡིས། །དམ་ཆོས་སྒྲུབ་པར་མ་ནུས་པའི། །ཞག་འགའི་ཉི་རིང་འཕུལ་ཕྱིར༌བྲིས། །ནོངས་གྱུར་མཁས་རྣམས་བཟོད་པར་བཞེས། །ལེགས་བཤད་གང་མཆིས་དགེ་བ་དེས། །འགྲོ་ཀུན་བདག་སྟོན་རིག་པ་ལ། །བརྟེན་ནས་ཆོས་ཀུན་སྡོམ་གྱུར་པའི། །བདག་མེད་གཉིས་པོ་རབ་རྟོགས་ཏེ། །ཀུན་ཏུ་གྲོལ་བ་བརྙེས་གྱུར་ཅིག །འབྱུང་རྩིས་མན་ངག་ཟླ་བའི་འོད་ཟེར་ཞེས་བྱ་བ་དྲུག་ཅུ་སྐོར་བཅུ་གཉིས་པའི་འགོར་མྱོས་ཀྱི་བན་ཆུང་གིས་སློབ་དཔོན་མཁས་པ་རྣམས་ཀྱི་དྲིན་ལས་ཅུང་ཟད་ངེས་པ་རྣམས་ཟིན་ཐུན་སུག་རིས་སུ་བགྱིས་པ་དགེ་ལེགས་སུ་གྱུར་ཅིག མངྒ་ལཾ། །